މައްކީ އާއި މަދަނީ ސޫރަތް - ވިކިޕީޑިއާ\nމައްކީ އާއި މަދަނީ ސޫރަތް\nސިލްސިލާ ލިޔުންތަކުގެ ބައި: ޤުރުޢާން\nTajwid · Hizb · Tarteel · Qur'anic guardian · Manzil · Qari' · Juz' · Rasm\nމައްކީ ސޫރަތްތައް · މަދަނީ ސޫރަތްތައް\nޤުރުޢާން އާއި ސުންނަތް\nShi'a · Criticism · Desecration · Surah of Wilaya and Nurayn · Satanic Verses · Tanazzulat · Qisas Al-Anbiya · Beit Al Qur'an\nމައްކީ އާއި މަދަނ މިދެނަން ޢިލްމުވެރިން ބޭނުންކުރައްވަނީ ޚާއްޞަކޮށް ޤުރްއާނުގެ ޢިލްމު ގެ ފަންނުގައެވެ. އެއީ ކީރިތި ރަސޫލާ މުޙައްމަދު ޞައްލަﷲ ޢަލައިހި ވަސައްލަމަގެ މައްޗަށް މާތް ﷲ ބާވައިލެއްވި ކީރިތި ޤުރްއާނުގެ އާޔަތްތައް ވަކިކޮށް ދެނެގަތުމަށްޓަކައެވެ. އެއާޔަތެއް ނުވަތަ އާޔަތްތަކެއް ބާވައިލެއްވުނީ ކީއްވެގެން، ކޮން ސަބަބަކާ ހުރެތޯ ދެނެގަތުމަށްޓަކައެވެ. ގިނަ ޢިލްމުވެރިން ވިދާޅުވާ ގޮތުގައި ކީރިތި ޤުރްއާން ބާވައިލައްވާފައިވަނީ 23 އަހަރުގެ ދިގު މުއްދަތެއްގައެވެ. އެންމެ ފުރަތަމަ ކީރިތި ޤުރުއާން ބާވައިލައްވަން ފައްޓަވާފައިވަނީ ކީރިތި ރަސޫލާ، މައްކާގެ ރަށް ބޭރުގައިވާ ފަރުބަދައެއް ކަމަށްވާ ހިރާ ފަރުބަދައިގެ ހޮހަޅައެއްގައި އިންނަވަނިކޮށެވެ. އަދި އޭގެ ފަހުން މައްކާގައި ހުންނަވަނިކޮށާއި މައްކާގެ ކައިރި ހިސާބުތަކާއި މައްކާއާ ދުރު ހިސާބުތަކުގައާއި މަލަކޫތީ ޢާލަމުގައި ވަނިކޮށް ކީރިތި ޤުރުއާނުގެ އާޔަތްތައް ބާވައިލައްވާފައި ވެއެވެ.\nވީމާ ތަފާތު އެތައް ތަނެއްގައި ކީރިތި ރަސޫލާ ހުންނަވަނިކޮށް ކީރިތި ޤުރުއާން ބާވައިލައްވާފައިވާތީ ޢިލްމުވެރިން "މައްކީ" ނުވަތަ "މަދަނީ" މިނަން ދެއްވާފައިވާ އާޔަތް ނުވަތަ އާޔަތްތައް ބާވައިލެއްވި ބާވައިލެއްވުން ނިސްބަތްކުރައްވަނީ ތަނުގެ ބަދަލުގައި ޒަމާނަށެވެ.\n1 "މައްކީ" އަދި "މަދަނީ" މިދެނަން އުފެދުނީ ކީއްވެގެން؟\n2 މައްކީ އާއި މަދަނީ ކަނޑައެޅުން\n3 "މައްކީ" އާއި "މަދަނީ" ކަނޑައެޅުމުގައި އިޚްތިލާފު އުފެދުން\n4 މައްކީ އާއި މަދަނީ ގެ ޢިލްމު އުފެދުނ\n5 މައްކީ އާއި މަދަނީ ސުރަތްތަކާއި އާޔަތްތައް އެނގުމުގެ ފައިދާ\n6 މައްކީ އާއި މަދަނީ ދެނެގަނެވޭނީ ކިހިނެއް؟\n7 މައްކީ އާޔަތްތަކުގައިވާ މައުޟޫޢުތައް\n7.1 ޢަޤީދާ އާއި ގުޅުން ހުރި މައުޟޫޢުތައް\n7.2 ޖާހިލިއްޔަ ޒަމާނުގައި، ޢަރަބީންގެ ތެރޭގައި ޢާންމު ވެފައިވާ ނުބައި އާދަތަކާއި އަޚްލާޤީ ނުބައި ސިފަތައް\n7.3 އަޚްލާޤީ ރީތި ސިފަތައް ބަޔާންކުރައްވައި އެސިފަތަކުން ސިފަ ލިބިގަތުމަށް މީސްތަކުންނަށް ގޮވައިލެއްވުން\n7.4 އިސްވެ ގޮސްފައިވާ ޤައުމުތަކާއި އެ ޤައުމުތަކަށް ފޮނުއްވި ރަސޫލުންގެ ޚަބަރުތައް\n8 މަދަނީ އާޔަތްތަކުގައިވާ މައުޟޫޢުތައް\n9 މައްކީ ސޫރަތްތައް ދެނެގަނެވޭނެ ގޮތްތައް\n10 މަދަނީ ސޫރަތްތައް ދެނެގަނެވޭނެ ގޮތްތައް\n11 ކީރިތި ޤުރްއާނުގައިވާ މައްކީ ސޫރަތްތައް\n12 ކީރިތި ޤުރްއާނުގައިވާ މަދަނީ ސޫރަތްތައް\n"މައްކީ" އަދި "މަދަނީ" މިދެނަން އުފެދުނީ ކީއްވެގެން؟Edit\nމޫސާގެފާނަށް ބާވައިލެއްވުނު ތައުރާތާއި ޢީސާގެފާނަށް ބާވައިލެއްވުނު އިންޖީލާއި ދާއޫދުގެފާނަށް ބާވައިލެއްވުނު ޒަބޫރު، މާތް ﷲ ބާވައިލައްވާފައިވަނީ އެއްކޮށް އެއްފަހަރާއެވެ. މިއީ ހުރިހާ ޢިލްމުވެރިންވެސް އެއްބަސްވެ ވަޑައިގެންފައިވާ ކަމެކެވެ.\nކުރީގެ އުއްމަތްތަކަށް މާތް ﷲ ބާވައިލައްވާފައިވާ ސަމާވީ ފޮތްތަކާއި ޚިލާފަށް ކީރިތި ޤުރުއާން މާތް ﷲ ބާވައިލައްވާފައިވަނީ ބައިބަޔަށް ވަކިވަކިންނެވެ. ގިނަ ޢިލްމުވެރިން ވިދާޅުވާ ގޮތުގައި ކީރިތި ޤުރުއާން ބާވައިލައްވާފައިވަނީ 23 އަހަރުގެ ތެރޭގައެވެ.\nކީރިތި ޤުރުއާނުގެ ބައެއް އާޔަތްތައް ބާވައިލައްވާފައިވަނީ މުޝްރިކުން ކީރިތި ރަސޫލާއަށް ކުރިމަތި ކުރުވާ ސުވާލުތަކާއި ގުޅިގެންނެވެ. އަދި ބައެއް އާޔަތްތައް ބާވައިލައްވާފައިވަނީ އެފަދަ އެއްވެސް ސަބްބެއް ނެތި އިލާހީ ޙިކުމަތުގެތެރެއިންނެވެ. އެކަލާނގެ ކަނޑައަޅުއްވާ އިރާދަކުރައްވާފައިވާ ގޮތެއްގެ މަތިންނެވެ. މާތް ﷲ ވަޙީކުރައްވާފައި ވެއެވެ.\n(( وقال الذين كفروا لولانزل عليه القرءان جملة واحدة كذالك لنثبت به فؤادك ورتلنــه ترتيلا)) - الفرقان: 32\nމާނައަކީ:- "އަދި ކާފިރުވީ މީހުން ބުންޏެވެ. އެކަލޭގެފާނުގެ (އެބަހީ މުޙައްމަދުގެފާނުގެ) މައްޗަށް ޤުރްއާން އެއްފަހަރާ ބާވައިނުލެއްވުނީ ކީއްވެގެން ހެއްޔެވެ؟ (އެފަދައިންނެވެ.) އެއީ އެކަލޭގެފާނުގެ ހިތްޕުޅަށް ގަދަކަން ދެއްވާ ސާބިތުކަން ދެއްވުމަށެވެ. އަދި ކަމަކަށްފަހު ކަމެއް ލަސްލަހުން ބާވައިލައްވައި ވަޙީ ކުރައްވާ ގޮތެއްގައި ތިމަން ﷲ އެ ޤުރުއާން ބާވައިލެއްވިއެވެ."\nޢިލްމުވެރިން "މައްކީ" އާއި "މަދަނީ" މިދެނަން ބޭނުންކުރައްވަން ފެށްޓެވީ ކީރިތި ޤުރްއާނުގައިވާ އާޔަތްތަކާއި ތަފްސީރުކުރުމުގައި އެއާޔަތެއް ނުވަތަ އެއާޔަތްތަކެއް ބާވައިލެއްވުނު ސަބަބު ދެނެގަތުމަށް ފަސޭހަވުމަށްޓަކައެވެ. އެއާޔަތެއް ނުވަތަ އެއާޔަތްތަކެއް ބާވައިލެއްވި ސަބަބު ދެނެގަތުމަށް ފަސޭހަވާނީ އެއާޔަތެއް ބާވައިލެއްވުނީ ކޮންއިރަކުކަން އެނގިގެންނެވެ. އެހެން ނޫންނަމަ އެއާޔަތެއްގައި ﷲ ބަޔާންކުރައްވާފައިވާ އެއްޗެއް ދެނެއެއް ނުގަނެވޭނެއެވެ. އެހެނީ ކީރިތި ރަސޫލާ މަދީނާއަށް ހިޖުރައަށް ވަޑައިގަތުމުގެ ކުރީގައި ބާވައިލެއްވި އާޔަތެއްގައިވާ ޙުކުމެއް ނުވަތަ އެންގެވުމެއް، ކީރިތި ރަސޫލާ މަދީނާ ހިޖުރައަށް ވަޑައިގެންނެވުމުގެ ފަހުން ބާވައިލެއްވި އާޔަތަކުން މަންސޫޚު ކުރައްވާފައިވާ އޮވެދާނެއެވެ.\nމައްކީ އާއި މަދަނީ ކަނޑައެޅުންEdit\nކީރިތި ޤުރްއާނުގެ އާޔަތްތައް ތަފްސީރު ކުރުމަށް ފަސޭހަވެގެންދާ އެއްކަމަކީ، އެއާޔަތެއް ނުވަތަ އެއާޔަތްތަކެއް ބާވައިލެއްވި ސަބަބު އެނގުމެވެ. އެއާޔަތެއް ނުވަތަ އެއާޔަތްތަކެއް ބާވައިލެއްވި ސަބަބު އެނގިގެންނޫނީ ކީރިތި ޤުރްއާނުން މާތްﷲ ބާވައިލެއްވި ބާވައިލެއްވުމެއް ބަޔާނެއް ނުކުރެވޭނެއެވެ. އެބާވައިލެއްވި ބާވައިލެއްވުމެއްގައިވާ އެއްޗެއް ދެނެއެއް ނުގަނެވޭނެއެވެ. މިސަބަބަށްޓަކައި ކީރިތި ޤުރްއާން ތަފްސީރު ކުރައްވާ މުފައްސިރުން ކީރިތިޤުރްއާނުގައިވާ އާޔަތްތައް ބާވައިލެއްވި ވަގުތު، ބާވައި ލެއްވޭ ތަން، ނުވަތަ ނިސްބަތްވާ އަހުލުވެރިން ފާހަގަ ކުރައްވައެވެ. މިގޮތަށް ބައްލަވައި ކީރިތި ޤުރުއާނުގެ ޢިލްމުވެރިން، ކީރިތި ޤުރުއާނުގެ އާޔަތްތަކާއި ސޫރަތްތަކަށް މައްކީ ނުވަތަ މަދަނީ މިނަން ދެއްވުމުގައި ނުވަތަ މިނަން ކަނޑައެޅުމުގައި ޢިލްމުވެރިންގެ މެދުގައި އިޚްތިލާފްތައް އެބަހުއްޓެވެ.\nއޭގެތެރެއިން ފުރަތަމަ ރައުޔުގައިވާ ގޮތުގައި މައްކީ އާޔަތްތަކަކީ، ކީރިތި ރަސޫލާ މައްކާގައި ހުންނަވަނިކޮށް ބާވައިލެއްވުނު ކޮންމެ ބާވައިލެއްވުމެކެވެ. އެއީ ކީރިތި ރަސޫލާ ހިޖުރަޔައަށް ވަޑައިގަތުމަށްފަހު ބާވައިލެއްވުނު ބާވައިލެއްވުމެއްކަމުގައި ވިޔަސް މެއެވެ. މަދަނީ އާޔަތްތަކަކީ ކީރިތި ރަސޫލާ މަދީނާގައި ހުންނަވަނިކޮށް ބާވައިލެއްވުނު ކޮންމެ ބާވައިލެއްވުމެކެވެ. އެކަލޭގެފާނު ހިޖުރައަށް ވަޑައިގަތުމުގެ ކުރީގައި މަދީނާ އަށް ވަޑާއިގެންފައިވާކަމަށް ޞައްޙަ ރިވާޔަތަކުން އެނގޭކަށެއްނެތެވެ. އަދި އެކަލޭގެފާނު ކުރެއްވި ހިޖުރައިގެކުރިން ކީރިތި ޤުރްއާނުގެ އެއްވެސް އާޔަތެއް މަދީނާގައި ބާވައިލެއްވި ކަމަކަށްވެސް އެއްވެސް ޞައްޙަ ރިވާޔަތަކުން އައިސްފައެއްނުވެއެވެ.\nބައެއް ޢިލްމުވެރިން މިހެން ވިދާޅުވިކަމުގައިވިޔަސް އެކަލޭގެފާނު މައްކާ ނުވަތަ މަދީނާ ފިޔަވައި އެހެން ބައެއް ތަންތަނުގައި ހުންނަވަނިކޮށްވެސް ކީރިތި ޤުރްއާނުގެ ބައެއް އާޔަތްތައް ބާވައިލައްވާފައިވެއެވެ.\nމިސާލަކަށް: ސޫރަތުއް ތައުބާގެ 42 ވަނަ އާޔަތް ހިމެނެއެވެ. މިއާޔަތް ބާވައިލައްވާފައިވަނީ މައްކާ ނުވަތަ މަދީނާގައި ކީރިތި ރަސޫލާ ހުންނަވަނިކޮށެއް ނޫނެވެ. މިއާޔަތް ބާވައިލެއްވީ އެކަލޭގެފާނު ތަބޫކުގައި ހުންނަވަނިކޮށެވެ.\nއަދިހަމަ އެހެންމެ ސޫރަތުއްޒުޚްރުފްގެ 45 ވަނަ އާޔަތް ބާވައިލައްވާފައިވަނީ ކީރިތި ރަސޫލާ އިސްރާއާއި މިޢްރާޖު އަރާވަޑައިގެންނެވިރޭ، އެކަލޭގެފާނު ބައިތުލް މަޤްދިސް ގައި ހުންނަވަނިކޮށެވެ.\nމީގެ އިތުރުންވެސް ވަރަށް ގިނަ އާޔަތް އެކަލޭގެފާނު މައްކާ ނުވަތަ މަދީނާ ފިޔަވައި އެހެން ތަންތާގައި ހުންނަ ވަނިކޮށް ބާވައިލައްވާފައިވެއެވެ. ކީރިތި ރަސޫލާ ބައެއް ދަތުރުފުޅުގައި އުޅުއްވަނިކޮށާއި ޠާއިފާއި ޙުދައިބިއްޔާ އާއި ޢަރަފާތު ބިމުގައި އާއި އަދި އެނޫން ތަންތަނުގައި ހުންނަވަނިކޮށްވެސް ބައެއް އާޔަތްތައް ބާވައިލައްވާފައިވެއެވެ.\nމިސާލަކަށް: ސޫރަތުލް ފަތްޙި ބާވައިލައްވާފައިވަނީ ކީރިތި ރަސޫލާ ޞުލްޙަލް ޙުދައިބިއްޔާއިން އެނބުރި ވަޑައިގެންނެވި މަގުމަތީގައިކަމަށް ރިވާވެގެން ވެއެވެ.\nއަދި ސޫރަތުލް މުނާފިޤޫން ބާވައިލައްވާފައިވަނީ ޚުޒާޢަތު ވަންހައިގެ މީހުންއުޅުނު އަވަށެއްކަމުގައިވާ ޢަޒްވަތުލް މުޞްޠަލަޤު ގައި ކީރިތި ރަސޫލާ ހުންނަވަނިކޮށެވެ.\nވީމާ މިރައުޔުއަކީ ޞައްޙަ ރައުޔެކޭ ދެންނެވޭކަށެއް ނެތެވެ. އެހެނީ މައްކީ އާޔަތްތަކަކީ އެކަލޭގެފާނު މައްކާގައި ހުންނަވަނިކޮށް ބާވައިލެއްވި އާޔަތްތަކޭ، މަދަނީ އާޔަތްތަކީ އެކަލޭގެފާނު މަދީނާގައި ހުންންވަނިކޮށް ބާވައިލެއްވި އާޔަތްތަކޭ ބުނުމުން، މިދެތަނުންކުރެ ތަނަކަށް ނުވާ ތަންތަނުގައި، އެކަލޭގެފާނު ހުންނަވަނިކޮށް ބާވައިލެއްވި ބާވައިލެއްވުންތައް ހިމެނިފައި ނުވާތީ އެވެ.\nދެވަނަ ރައުޔުގައިވަނީ "މައްކީ" އަކީ މައްކާގެ އަހުލުވެރިންނަށް ނިސްބަތްވާ ގޮތަށް ބާވައިލައްވާފައިވާ ބާވައިލެއްވުންތަކެވެ. "މަދަނީ" އަކީ މަދީނާ ގެ އަހުލުވެރިންނަށް ނިސްބަތްވާ ގޮތަށް ބާވައިލައްވާފައިވާ ބާވައިލެއްވުންތަކެވެ.\nމިރިވާޔަތަކީވެސް ޞައްޙަ ރިވާޔަތެކޭ ދެންނެވޭކަށެއް ނެތެވެ. އެހެނީ ކީރިތި ޤުރްއާނުގެ އާޔަތްތަކަށް ބަލާއިރު މައްކާ ނުވަތަ މަދީނާގެ އަހުލުވެރިންނަށް ނިސްބަތްނުވާ ގޮތަށް ބައެއް އާޔަތްތައް ބާވައިލައްވާފައިވެއެވެ.\n1 - މިއާޔަތަކީ މައްކާ ނުވަތަ މަދީނާގެ އަހުލުވެރިންނަށް ނިސްބަތްވާ އާޔަތެއް ނޫނެވެ. އަދި ސޫރަތުލް ކައުޘަރުގެ ފުރަތަމަ އާޔަތްވެސް އެ ދެތަނުންކުރެ ތަނެއްގެ އަހުލުވެރިންނަށް ނިސްބަތްނުވެއެވެ.\nތިންވަނަ ރައުޔުގައިވަނީ "މައްކީ" އަކީ ކީރިތި ރަސޫލާ މުޙައްމަދު ޞައްލަﷲ ޢަލައިހި ވަސައްލަމަ، މަދީނާއަށް ހިޖުރައަށް ވަޑައިގަތުމުގެ ކުރިން ބާވައިލެއްވި ކޮންމެ ބާވައިލެއްވުމެކެވެ. އަދި "މަދަނީ" އަކީ ކީރިތި ރަސޫލާ މުޙައްމަދު ޞައްލަﷲ ޢަލައިހި ވަސައްލަމަ މަދީނާއަށް ހިޖުރައަށް ވަޑައިގެންނެވި ފަހުން ބާވައިލެއްވި ކޮންމެ ބާވައިލެއްވުމެކެވެ. މިރައުޔުގައި އެބާވައިލެއްވުމެއް ބާވައިލެއްވޭއިރު އެކަލޭގެފާނު ހުންނެވި ތަނަކަށް ނިސްބަތް ކުރުމެއް ނުވެއެވެ. ނިސްބަތްވަނީ އެބާވައިލެއްވުމެއް ބާވައިލެއްވުނު ޒަމާނަށެވެ.\nމިރައުޔަކީ އެންމެ ޞައްޙަ ރައުޔުކަމުގައި ދަންނަވަން ޖެހެއެވެ. އެހެނީ މިރައުޔުގައި މައްކީ އަކީ ކީރިތި ރަސޫލާ މަދީނާއަށް ހިޖުރައަށް ވަޑައިގަތުމުގެ ކުރިން ބާވައިލެއްވި ކޮންމެ ބާވައިލެއްވުމޭ، މަދަނީ އަކީ ކީރިތި ރަސޫލާ މަދީނާއަށް ހިޖުރައަށް ވަޑައިގަތުމުގެ ފަހުން ބާވައިލެއްވި ކޮންމެ ބާވައިލެއްވުމޭ ބުނުމުން، ކީރިތި ޤުރުއާނުގެ އެއްވެސް އާޔަތެއް އޭގެތެރެއިން ބޭރުވެގެންނެއް ނުދެއެވެ. މިރައުޔާއި އިދިކޮޅުވެވޭނެ އެއްވެސް ގޮތެއްނެތެވެ. އަދި މިރައުޔުގެ ތެރެއަށް އެހެނިހެން ރައުޔުތަކާއި ޚިލާފުތައް ވަނުން މަނާކުރެއެވެ. އަދި ކީރިތި ރަސޫލާގެ އަޞްޙާބުންނަށް ފަހުމް ވެފައިވާގޮތާއިވެސް އެންމެ އެއްގޮތީ މިރިވާޔަތެވެ.\n"މައްކީ" އާއި "މަދަނީ" ކަނޑައެޅުމުގައި އިޚްތިލާފު އުފެދުންEdit\nމައްކީ އާޔަތްތަކާއި މަދަނީ އާޔަތްތައް ކަނޑައެޅުމުގައި ޢިލްމުވެރިންގެ މެދުގައި އިޚްތިލާފުތައް އެބަހުއްޓެވެ. އިޚްތިލާފުތައް އުފެދުނީ ސަބަބުތަކެއް ހުރެގެން ކަމުގައި ދަންނަވަން ޖެހެއެވެ. އެ ސަބަބުތަކަކީ:\nކީރިތި ޤުރްއާނުގެ އާޔަތްތަކަށް މައްކީ ނުވަތަ މަދަނީ ކަން ބަޔާންކޮށްދޭ އެއްވެސް ބަސްފުޅެއް ރަސޫލާގެ ޙަދީޘުން ވާރިދުވެފައި ނުވުން.\n"މައްކީ" އާއި "މަދަނީ" މިމުޞްޠަލަޙު ކަނޑައެޅުމުގައި ޢިލްމުވެރިންގެ މެދުގައިވެފައިވާ އިޚްތިލާފުތައް.\nކީރިތި ޤުރްއާނުގެ ހުރިހާ އާޔަތްތަކެއް ބާވައިލެއްވުމުގައިވާ މަޤްޞަދު ޢިލްމުވެރިންނަށް ފަހުމުނުވުން. ނުވަތަ އާޔަތް ބާވައިލެއްވުނު ސަބަބު ޞަރީޙަކޮށް އެނގެން ނެތުން. އެއީ ބައެއް މައްކީ ސޫރަތުގައި މަދާނީ އާޔަތް ހުރުމާއި ބައެއް މަދަނީ ސޫރަތްތަކުގައި މައްކީ އާޔަތް ހުރުމެވެ.\nމައްކީ އަށް ނިސްބަތްކުރެވޭ ގޮތަށް ހުންނަ ބައެއް އާޔަތް މަދަނީއަށްވެސް ނިސްބަތްކުރެވޭ ގޮތަށް ހުރުން. އަދި މަދަނީ އަށް ނިސްބަތްކުރެވޭ ގޮތަށް ހުންނަ ބައެއް އާޔަތް މައްކީ އަށްވެސް ނިސްބަތްކުރެވޭ ގޮތަށް ހުރުން.\nމައްކީ އާއި މަދަނީ ވަކިކުރެވެން ހުންނަ ޞައްޙަ ރިވާޔަތްތައް ހުއްޓަސް ޟަޢީފު ސަނަދަކުން އައިސްފައިވާ ރިވާޔަތްތަކަށް ބުރަވެވޭ ގޮތް ވުން.\nމައްކީ އާއި މަދަނީ ގެ ޢިލްމު އުފެދުނEdit\nކީރިތި ޤުރްއާނުގެ ޢިލްމުތަކުގެ ތެރޭގައި މައްކީ އާއި މަދަނީ އަކީވެސް ވަރަށް މުހިންމު ޢިލްމެކެވެ. މިޢިލްމު އެންމެ ފުރަތަމަ އުފެދިފައިވަނީ ކީރިތި ޤުރްއާން ބާވައިލައްވަން ފެއްޓެވުމާއި އެކުގައެވެ. އެހެނީ ކީރިތި ރަސޫލާގެ މައްޗަށް ބާވައިލެއްވޭ ކީރިތި ޤުރްއާނުގެ އާޔަތްތައް އެކަލޭގެފާނުގެ މާތް އަޞްޙާބުންނަށް އުނގަންނަވައިދެއްވައެވެ. އަދި އެއާޔަތެއް އޮންނަންވީ ކޮން ސޫރަތެއްގެ ކޮންތަނެއްގައި ކަންވެސް ވިދާޅުވެދެއްވައެވެ.\nކީރިތި ޤުރްއާން ބާވައިލެއްވި ދުވަސްވަރު މައްކީ އާއި މަދަނީ މިޢިލްމު، ޢިލްމެއްގެ ގޮތުގައި ލިޔުއްވާފައެއް ނުވެއެވެ. އެހެނީ އެދުވަސްވަރަކީ ކީރިތި ޤުރްއާން ބާވައިލެއްވޭ ދުވަސްވަރު ކަމަށްވެފައި އެފަދަ ކަމަކަށް އެޒަމާނުގައި އެބޭކަލުންނަށް ބޭނުންވެސް ނުވާތީއެވެ. އެއީ ކީރިތި ޤުރްއާނުން ބާވައިލެއްވޭ އާޔަތްތައް ބާވައިލެއްވޭއިރު އިތުރު އެކަލޭގެފާނުގެ އަޞްޙާބުން ނަށް އެއީ މައްކީ އާޔަތެއްކަން ނުވަތަ މަދަނީ އާޔަތެއްކަން އެނގިވަޑައިގަންނަވާތީއެވެ. އަދި އެ އާޔަތެއް ނުވަތަ އާޔަތްތަކެއް ބާވައިލެއްވުނު ސަބަބާއި ޙާދިޘާގެ ވަގުތު އެނގިވަޑައިގަންނަވާތީއެވެ. އެ ހުރިހާ ކަމެއް ހިނގަނީ އެބޭކަލުންގެ ލޯފުޅު މަތީގައެވެ. ވުމާއެކު އިތުރު ހެއްކަކަށް ބޭނުމެއް ނުވެއެވެ.\nވީމާ، މައްކީ އާއި މަދަނީ މިޢިލްމު އުފެދުނީ ކީރިތި ޤުރްއާން ބާވައިލެއްވެން ފެއްޓެވުމާއި ހަމައިންނެވެ. އެހިސާބުން ކީރިތި ރަސޫލާގެ ޞަޙާބީންގެ ފަރާތްޕުޅުން ނަޤުލުވަމުން އައިސްފައިވަނީއެވެ.\nމައްކީ އާއި މަދަނީ ސުރަތްތަކާއި އާޔަތްތައް އެނގުމުގެ ފައިދާEdit\nމައްކީ އާޔަތްތަކާއި މަދަނީ އާޔަތްތައް ދެނެގަތުމަކީ ކީރިތި ޤުރްއާނުގެ ޢިލްމު އުނގެނި ދަސްކުރާ ބަޔަކަށް ވަރަށް މުހިންމު ކަމެކެވެ. މިޢިލްމު އުނގެނުމުގެ ފައިދާތަކެއް ވެއެވެ.\nالناسخ والمنسوخ ދެނެގަނެވޭނީ މައްކީ މަދަނީ އެނގިގެންނެވެ. އެހެނީ މަދަނީ ބާވައިލެއްވުމުން މައްކީ ބާވައިލެއްވުން މަންސޫޚު ކުރެއެވެ.\nކީރިތި ޤުރްއާން ތަފްސީރު ކުރުމަށާއި އޭގައިވާ ކަންތައްތައް ފަހުމުވުމަށް މަގުފަހިވެގެން ދެއެވެ. އެއާޔަތެއް ނުވަތަ އާޔަތްތަކެއްގައި މާތް ﷲ ބަޔާން ކުރައްވާފައިވާ ކަމެއްގެ މުރާދާއި އެއިން ދަލީލު ކޮށްދޭ ކަންތައްތައް ދެނެގަންނަން ފަސޭހަވާނެއެވެ.\nއިސްލާމީ ޝަރީޢަތުގެ މަޤްޞަދުތަކާއި އޭގެ ތާރީޚާއި މަރްޙަލާތަކަކަށް ބެހިގެން ދީނުގެ ޙުކުމްތައް އައިސްފައިވުމުގެ އިލާހީ ޙިކުމަތްތައް ދެނެގަންނަން ފަސޭހަވާނެއެވެ.\nކީރިތި ރަސޫލާގެ ސީރަތު ދެނެގަތުމަށް ފަސޭހަވެގެންދާނެއެވެ. އިސްލާމްދީނުގެ ކުރީކޮޅުގައި މައްކާގައި އުޅުއްވި އިރު އެކަލޭގެފާނު ކަންތައް ކުރެއްވި ގޮތާއި ހިޖްރައަށް ވަޑައިގަތުމަށް ފަހު ޢަމަލުކުރެއްވި ގޮތް ދެނެގަތުމަށް ފަސޭހަވާނެއެވެ.\nކީރިތި ރަސޫލާ އާއި އެކަލޭގެފާނުގެ އަޞްޙާބުންނާއި ތާބިޢީން މިޤުރްއާނަށް ދެއްވާ އަހައްމިއްޔަތާއި ޤުރްއާނަށް ކުރައްވާފައިވާ ޚިދުމަތްތައް ހާމަވެގެން ދާނެއެވެ. އެއާޔަތްތައް ހަމައެކަނި ހިތްޕުޅުން ދަސްކުރައްވަނީ ނޫންކަމާއި، އެއާޔަތްތައް ބާވައިލެއްވުނު ތަނާއި ވަގުތާއި ސަބަބުވެސް ބައްލަވާކަން އެނގޭނެއެވެ.\nއާޔަތްތައް ބާވައިލެއްވުނު ސަބަބު ދެނެގަތުމަށް ފަސޭހަވާނެއެވެ.\nކީރިތި ޤުރްއާން ނަޤުލުވެގެން އަޅުގަނޑުމެންނާއި ހަމައަށް އައިސްފައިވަނީ މުތަވާތިރުކޮށްކަން އެނގި ކަށަވަރުވާނެއެވެ. އަދި މުސްތަޝްރިޤުން ކީރިތި ޤުރްއާނާއި މެދު ދައްކާ، ފަތުރަމުންދާ ވާހަކަތަކަކީ އެއްވެސް ޙަޤީޤަތެއް ނެތް ދޮގު ވާހަކަތަކެއްކަން އެނގިގެން ދާނެއެވެ.\nމައްކީ އާއި މަދަނީ ދެނެގަނެވޭނީ ކިހިނެއް؟Edit\nމައްކީ އާޔަތްތަކާއި މަދަނީ އާޔަތްތައް ދެނެގަނެވޭނެ ދެވަސީލަތެއް ވެއެވެ. ފުރަތަމަ ވަސީލަތަކީ ރިވާޔަތް ނުވަތަ ނަޤުލެވެ. މިކަމާއި މެދު އެނގިފައިވާ ހުރިހާ އެއްޗެއް އެނގިފައިވަނީ ޞަޙާބީންނާއި ތާބިޢީންގެ އަރިހުންނެވެ. ކީރިތި ރަސޫލާގެ އަރިހުން ޞައްޙަ ޙަދީޘެއް ވާރިދުވެފައެއް ނުވެއެވެ. ވީމާ ، މައްކީ އާއި މަދަނީ ދެނެގަނެވޭނެ އެންމެ މުހިންމު ވަސީލަތަކީ ރިވާޔަތްތަކެވެ. ދެވަނަ ވަސީލަތަކީ ، މިކަމާ ގުޅޭ ގޮތުން އައިސްފައިވާ ރައުޔުތަކަށް އިޖުތިހާދު ކުރުމެވެ. ކީރިތި ރަސޫލާގެ ޞަޙާބީން ކީރިތި ޤުރްއާނުން އެބާވައިލެއްވޭ ބާވައިލެއްވުން، ބާވައިލެއްވުނު ވަގުތާއި ތަނާއި އާޔަތުގައިވާ މުޙްތަވަޔާތަށް ބައްލަވައި މިކަމާއި ގުޅޭ ގޮތުން އައިސްފައިވާ ރައުޔުތަކާ މެދު ޤިޔާސްކުރައްވައި އެބޭކަލުންގެ އިޖްތިހާދުން މައްކީ އާއި މަދަނީ ވަކިކުރައްވައެވެ.\nމައްކީ އާޔަތްތަކުގައިވާ މައުޟޫޢުތައްEdit\nމައްކީ އާޔަތްތަކުގައި އަންނަނިވި މައުޟޫޢުތައް ހިމެނިފައި ވެއެވެ.\nޢަޤީދާ އާއި ގުޅުން ހުރި މައުޟޫޢުތައްEdit\nމާތް ﷲ އަށާއި އެކަލާނގެ ރަސޫލާއަށާއި އެކަލާނގެ މަލާއިކަތުންނަށާއި އެކަލާނގެ ބާވައިލެއްވި ފޮތްތަކަށާއި އާޚިރަތްދުވަހަށް އީމާންވުން ހިމެނެއެވެ. މައްކީ ބައިގެ އެންމެ މުހިންމު މަޤްޞަދަކީ ޢަޤީދާ ޞައްޙަކުރެއްވުން ކަމުގައި ޢިލްމުވެރިން ފާހަގަކުރައްވައެވެ.\nޖާހިލިއްޔަ ޒަމާނުގައި، ޢަރަބީންގެ ތެރޭގައި ޢާންމު ވެފައިވާ ނުބައި އާދަތަކާއި އަޚްލާޤީ ނުބައި ސިފަތައްEdit\nއެއްވެސް ކުށެއް ނެތް އަންހެން ދަރީން ދިރި ދިރި ތިއްބާ ވަޅުލައި މަރާލުމަކީ ، އެޒަމާނުގެ ޢަރަބީންގެ ބައެއް ޤަބީލާތަކުގެ މީހުން ކޮށްއުޅުނު ވަރަށް ނުބައި ކަމެކެވެ. އަދި ޙައްޤަކާއި ނުލައި އެކަކު އަނެކަކުގެ ލޭ އޮހޮރުވުމާއި ކުދިކުދި ކަންތައްތަކާއި މެދު އެއް ޤަބީލާއެއް އަނެއް ޤަބީލާއަކާއި ހަނގުރާމަ ކުރުމާއި ، ދަރިންނަށް ކާން ބޯންދޭން ނުލިބި ދާނެ ކަމުގެ ބިރުގައި، އެ ކުދިން މެރުމާއި ބަދަލު ހިފުމުގައި ޙައްދު ފަހަނައަޅައި ދިއުމ،ީ އެމީހުންގެ މެދުގައި ފެތުރިފައިވާ ވަރަށް ނުބައި އާދައެކެވެ. މިކަންތައް ނައްތާލެއްވުމަށް ކީރިތި ޤުރްއާނުގެ މައްކީ ބައިގައި ވަރަށް ބޮޑު އަހަންމިއްޔަތެއް ދެއްވާފައި ވެއެވެ.\nއަޚްލާޤީ ރީތި ސިފަތައް ބަޔާންކުރައްވައި އެސިފަތަކުން ސިފަ ލިބިގަތުމަށް މީސްތަކުންނަށް ގޮވައިލެއްވުންEdit\nމިގޮތުން، ދީލަތިވުމާއި ނިކަމެތިންނަށް އެހީ ފޯރުވުމާއި ޢަފޫކުރުމާއި ކިބުރުވެރި ނުވުމާއި ރުޅިމަޑުކުރުމާއި ކެތްތެރިވުންފަދަ މާތް ސިފަތަކުން ޒީނަތްތެރިވުމަށް މައްކީބައިގެ ވަރަށް ގިނަ އާޔަތްތަކުގައި ގޮވާލައްވާފައި ވެއެވެ.\nއިސްވެ ގޮސްފައިވާ ޤައުމުތަކާއި އެ ޤައުމުތަކަށް ފޮނުއްވި ރަސޫލުންގެ ޚަބަރުތައްEdit\nއަދި އެޤައުމުތަކުގެ މީހުން އީމާންވި މީހުންނަށް ދެމުން ގެންދިޔަ އަނިޔާތަކުގެ ވާހަކަތައް ބަޔާންކުރައްވައި އަދި އެފަދަ ޤައުމުތައް ހަލާކު ކުރައްވައި ނެތިކުރެއްވި ގޮތުގެ ވާހަކަތައް ބަޔާންކުރައްވާފައި ވެއެވެ. އެއީ ކީރިތި ރަސޫލާއަށާއި އީމާންވި މީހުންނަށް ހިތްވަރު ދެއްވުމަށާއި އާޚިރުގައި ކާމިޔާބާއި ނަޞްރު، މާތް ﷲ ދެއްވާނީ، އީމާންވި މީހުންނަށް ކަން އެންގެވުމަށެވެ.\nއަދި މީގެ އިތުރުން ކާފިރުވެ، މާތް ﷲ ފޮނުއްވި ރަސޫލުން ދޮގުކޮށް، އެބޭކަލުންނަށް އިހާނާތްތެރިކޮށް ޢަމަލުތައްކުރާ މީހުންނަށް ލިބެނިވި ޢަޛާބު ބަޔާން ކުރައްވައި ވަޢީދުގެ އާޔަތްތައް ބާވައިލައްވަވާފައިވެސް ވެއެވެ. ޤުރައިޝްވަންހައިގެ މުޝްރިކުން، އަދި ވަކިން ޚާއްޞަކޮށް، އެމީހުންގެ ބޮޑުން، ކީރިތި ރަސޫލާގެ ދަޢުވަތަށް އިންކާރުކޮށް، އިތުރު އެކަލޭގެފާނަށާއި އެކަލޭގެފާނަށް އީމާންވި މީސްތަކުންނަށް ކުރަމުން ގެންދިޔަ އަނިޔާވެރި ޢަމަލުތަކުގެ ސަބަބުން، އެފަދަ ޢަމަލުތައް ކުރާ މީހުންނަށް ހުރި ޢަދުލުވެރި ޖަޒާގެ ވާހަކަތައް ކީރިތި ޤުރްއާނުގެ މައްކީ ބައިގައި ވަރަށް ގިނައިން ވަޙީކުރައްވާފައިވެއެވެ.\nމަދަނީ އާޔަތްތަކުގައިވާ މައުޟޫޢުތައްEdit\n1.\tމަދަނީ ބާވާލެއްވުންތަކުގެ އެންމެ މުހިއްމު މަޤްޞަދަކީ އިސްލާމް ދީނުގެ ތަކްލީފީ ޙުކުމްތައް ބަޔާން ކުރެއްވުމެވެ. މައްކީ އާޔަތްތަކުގައިވާ ކަންތައްތަކުގެ ތަފްޞީލު އައިސްފައިވަނީ މަދަނީ އާޔަތްތަކުގައެވެ. މިގޮތުން އަޅުކަމުގެ އެންމެހާ ކަންތައްތަކާއި މުޢާމަލާތާއި ބެހޭ އެންމެހާ ތަކްލީފީ ޙުކުމްތަކާއި އިސްލާމީ ޝަރީޢަތުގައި ކަނޑައަޅުއްވާފައިވާ ޙައްދުތަކާއި ޢާއިލީ ގުޅުންތަކާއި ތަރިކަ މުދަލުގެ ވާހަކަތަކާއި ޖިހާދާއި އިޖްތިމާޢީ ގުޅުންތަކާއި ހަނގުރާމައާއި އަމާންކަމުގެ ޙާލަތުގައި ބައިނަލްއަޤުވާމީ ގުޅުންތަކުގެ ވާހަކަތަކާއި ޞައްޙަ ޢަޤީދާގެ ވާހަކަތައް މަދަނީ އާޔަތްތަކުގައި ތަފްޞީލުކޮށް ދެއްވާފައިވެއެވެ. އިސްލާމީ ޝަރީޢަތުގެ ޙުކުމްތައް ،البقرة, النساء, المائدة, الأنفال, التوبة, النور, الأحزاب ފަދަ މަދަނީ ސޫރަތްތަކުގައި ބަޔާންކުރައްވާފައިވެއެވެ. 2.\tޔަހޫދީންނާއި ނަޞާރާއިންނަށް އިސްލާމްވުމަށް ގޮވާލައްވާފައިވެއެވެ. އެދެދީނުގެ ބޮޑުން، އެދެފޮތަށް އުނި އިތުރު ގެނެސްފައިވާކަމާއި އެ ދެބައިމީހުންތިބީ މަގު ފުރެދިފައިކަން ބަޔާންކުރައްވާފައިވަނީ މަދަނީ ސޫރަތްތަކުގައެވެ. 3.\tމުނާފިޤުންގެ ޙަޤީޤަތްތައް ބޭޒާރުކުރައްވައި، އެމީހުން މުއުމިނުންނަށް ކުރަމުންދާ ގޯނާތަކުގެ ވާހަކަތައް ބަޔާން ކުރައްވާފައިވެއެވެ. އަދި އެމީހުން މުއުމިނުންނަށް ކުރަމުން ގެންދިޔަ ގޯނާތައް އެމީހުންގެ ބޮލަށް އޮހޭނެކަން ބަޔާންކުރައްވާފައިވަނީ މަދަނީ އާޔަތްތަކުގައެވެ.\nމައްކީ ސޫރަތްތައް ދެނެގަނެވޭނެ ގޮތްތައްEdit\n1.\tސަޖިދަވަޅު އައިސްފައިވާ ކޮންމެ ސޫރަތަކީ މައްކީ ސޫރަތެކެވެ. 2.\t"كلا" އައިސްފައިވާ ކޮންމެ ސޫރަތަކީ މައްކީ ސޫރަތެކެވެ. 3.\t"يــأيها الناس" އައިސްފައިވާ ކޮންމެ ސޫރަތަކީ މައްކީ ސޫރަތެކެވެ. 4.\tސޫރަތުލް ބަޤަރާ ފިޔަވާ، ކުރީގެ ނަބީންނާއި ރަސޫލުންގެ ވާހަކަތަކާއި ކުރީގެ އުންމަތްތަކުގެ ވާހަކަތައް އައިސްފައިވާ ކޮންމެ ސޫރަތަކީ މައްކީ ސޫރަތެކެވެ. 5.\tސޫރަތުލް ބަޤަރާ ފިޔަވާ، އިބިލީހާއި އާދަމްގެފާނުގެ ވާހަކަ އައިސްފައިވާ ކޮންމެ ސޫރަތަކީ މައްކީ ސޫރަތެކެވެ. 6.\tއަލް ބަޤަރާ އާއި، އާލި ޢިމްރާން ސޫރަތް ފިޔަވާ ޙުރޫފު މުޤައްޠިޢާތުގެ އަކުރުތަކުން ފެށިފައިވާާ ކޮންމެ ސޫރަތަކީ މައްކީ ސޫރަތެކެވެ. 7.\tމައްކީ ގިނަ ސޫރަތްތަކަކީ ކުރު ނޭވާއިން ކިޔެވޭ (އާޔަތްތައް ކުރު) އަދި ސޫރަތްކުރު، ލަފުޡުތައް ވަރުގަދަ، ބޮޑެތި ޙާދިޘާތަކާއި ގުޅުން ހުރި، ޢިބާރާތް ކުރު، އާޔަތުގައި ބުނާ ވާހަކައެއް އަޑުއަހާ މީހާއަށް ފަހުމުވުމަށް އުނދަގޫކޮށް ހުންނަ ސޫރަތްތަކެވެ. 8.\tއިސްލާމީ ޝަރީޢަތްތަކުގެ ޙުކުމްތަކުގެ ތަފްޞީލް، މައްކީ ސޫރަތްތަކުގައި އައިސްފައެއް ނުވެއެވެ.\nމަދަނީ ސޫރަތްތައް ދެނެގަނެވޭނެ ގޮތްތައްEdit\n1.\tފަރާއިޟު ޢިލްމާއި އިސްލާމީ ޝަރީޢަތުގެ ޙައްދުތަކުގެ ވާހަކަތައް އައިސްފައިވާ ކޮންމެ ސޫރަތަކީ މަދަނީ ސޫރަތެކެވެ. 2.\tސޫރަތުލް ޢަންކަބޫތު ފިޔަވާ މުނާފިޤުންގެ ވާހަކަ އައިސްފައިވާ ކޮންމެ ސޫރަތަކީ މަދަނީ ސޫރަތެކެވެ. 3.\tފޮތުގެ އަހުލުވެރިންނާއި ކުރެވިފައިވާ ބަޙުޘްތަކާއި ޖަދަލުތަކުގެ ވާހަކަ އައިސްފައިވާ ކޮންމެ ސޫރަތަކީ މަދަނީ ސޫރަތެކެވެ. 4.\tދިގު ނޭވާއިން ކިޔެވޭ އާޔަތްތައް ހުންނަ (ދިގު އާޔަތްތައް) ސޫރަތްތައް ދިގު ކޮންމެ ސޫރަތަކީ މަދަނީ ސޫރަތެކެވެ. 5.\tއިސްލާމީ ޝަރީޢަތުގެ ޙުކުމްތައް ސާފުކޮށް އެނގޭ ގޮތަށް ކަނޑައެޅިފައިވާ އާޔަތްތަކާއި ވަރުގަދަ ޙުއްޖަތްތައް ހިމެނޭ ކޮންމެ ސޫރަތަކީ މަދަނީ ސޫރަތެކެވެ. 6.\tމައްކީ ސޫރަތްތަކުގައި އިޝާރާތްކުރައްވާފައިވާ ޙުކުމްތަކާއި އެހެނިހެން ކަންތައްތަކުގެ ތަފްޞީލު އައިސްފައިވާ ކޮންމެ ސޫރަތަކީ މަދަނީ ސޫރަތެކެވެ.\nކީރިތި ޤުރްއާނުގައިވާ މައްކީ ސޫރަތްތައްEdit\nކީރިތި ޤުރްއާނުގައި މާތް ﷲ ބާވައިލައްވާފައިވަނީ 114 ސޫރަތެވެ. މީގެތެރެއިން 86 ސޫރަތަކީ މައްކީ ސޫރަތްތަކެވެ.\nކީރިތި ޤުރްއާނުގައިވާ މަދަނީ ސޫރަތްތައްEdit\nކީރިތި ޤުރްއާނުގައި މާތް ﷲ ބާވައިލައްވާފައިވަނީ 114 ސޫރަތެވެ. މީގެތެރެއިން 28 ސޫރަތަކީ މަދަނީ ސޫރަތްތަކެވެ.\nLast edited on 16 ފެބްރުއަރީ 2022, at 13:28\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 16 ފެބްރުއަރީ 2022، 13:28 ގައެވެ.


ވަން ޕްލަސް 6ޓީ މި މަހު ބާޒާރަށް ނެރެނީ |\nއޮކްޓޯބަރ 9, 2018 39 0\nވަން ޕްލަސް 6ޓީ މި މަހު ބާޒާރަށް ނެރެނީ\nޑިސްޕްލޭ ދަށުގައި ފިންގާޕްރިންޓް ސްކޭނާ ވަޅުލާފައިވުމުން ގިނަ ބަޔެއްގެ ކަޅި އަމާޒުވެފައިވާ “ވަން ޕްލަސް 6ޓީ” ސްމާޓް ފޯން މިހިނގާ އޮކްޓޯބަރ މަހުގެ 30 ގައި ބާޒާރަށް ނިކުންނާނެކަމަށް ބެލެވިއްޖެއެވެ.\nގިނަ ބައެއްގެ ދިގު އިންތިޒާރަކަށް ނިމުން އަންނާނެ ދުވަހަކީ މިމަހުގެ 30 ވަނަ ދުވަސް ކަމަށް ބެލެވިފައިވަނީ މަޝްހޫރު އޮންލައިން ފިހާރައެއް ކަމަށްވާ “އެމަޒޯން އިންޑިއާ” ގައި ވަން ޕްލަސް 6ޓީ ޕްރީ-އޯޑަރަށް ހުޅުވާލުމާއި ގުޅިގެންނެވެ. އިންޓަނެޓްގައި ދައުރުވަމުންދާ މަޢުމޫލާތުތަކަށް ބަލާއިރު، މި ފޯނު އާއްމު ފިހާރަތަކުން ގަންނަ ލިބޭނެ ދުވަހަކަށް ވާނީ އެމަޒޯންގައި ޕްރީ-އޯޑަރު ނިންމާލަން ކަނޑައަޅާފައިވާ 2018 އޮކްޓޯބަރ 30 ވާ އަންގާރަ ދުވަސް ކަމަށް ވަރަށް ބޮޑަށް ބެލެވެއެވެ.\nޓެކް ސާމާނަކީ ބާޒާރަށް ނެރުމުގެ ކުރިން އެތަކެއްޗާ ގުޅޭ ގިނަ މަޢުލޫމާތުތަކެއް މީޑިއާއަށް ލީކުވާ ތަކެއްޗަށް ވަނީ ވެފައެވެ. އެ ބީދައިން ވަން ޕްލަސް 6ޓީ ތައާރަފްކޮށް ބާޒާރަށް ނެރޭނެ ދުވަސްވެސް ޔަޤީންވެފައިވާކަމަށް އިންޓެނެޓްގައި ދައުރުވަމުން ދިޔަ ނަމަވެސް، އެއިން އެއްވެސް ކަމެއް ވަން ޕްލަސްގެ ފޯނުތައް އުފައްދާ ކުންފުނިން ކަށަވަރު ކޮށްދީފައެއް ނުވެއެވެ.\nވަން ޕްލަސް 6ޓީ އަށް ގިނަ ބަޔަކު ކުރާ އިންތިޒާރު ނިމެނީކަމަށް ވާހަކަ ދެކެވެން ފެށިނަމަވެސް، މި ފޯނާ ގުޅޭގޮތުން މާބޮޑު ތަފްސީލު މަޢުލޫމާތުތަކެއް ހާމަވެފައެއް ނެތެވެ. އެނގެނީ ދެތިން ކަމެއް އެކަންޏެވެ. އޭގެ ތެރޭގައި ހިމެނެނީ އެންމެ ގިނަ ބަޔަކު ފޯނަށް ކަޅިއަޅަން ޖެހުނު ޑިސްޕްލޭ ދަށުގައި ފިންގަރ ޕްރިންޓް ސްކޭނަރ ފޮރުވާލުމާއި، 3.5 އެމްއެމް އޯޑިއޯ ޖެކް ނެތުމުގެ އިތުރުން އެންމެ ފަހުގެ ފޯނަށްވުރެ ބެޓެރީ ކެޕޭސިޓީ މަތިވާނެ ކަމެވެ. ބެލެވޭ ގޮތުގައި ވަން ޕްލަސް6އަށްވުރެ 10 އިންސައްތަ ބެޓެރީ ކެޕޭސިޓީ މި ފޯނަށް އިތުރު ކުރެވޭނެއެވެ.\nއައު ފޯނުގައި ހެޑްފޯން ޖެކް ހިމަނާފައި ނުވަނީ އެޕަލް ކޮޕީ ކުރަން ނޫން ކަމަށާއި، އެކަން ކުރަން މަޖުބޫރުވީ ކަމަށް އެ ކުންފުނިން ވަނީ ބުނެފައެވެ. އެ ކުންފުނިން ހާމަކޮށްފައިވާ ގޮތުގައި ޑިސްޕްލޭގެ ދަށުގައި ފިންގަރ ޕްރިންޓް ސްކޭނަރ ހަރުކުރުމަށްޓަކައި ހެޑްފޯން ޖެކް ނެގުން ނޫން ގޮތެއް ނެތެވެ.\nއިތުރަށް ހާމަވެފައިވާ މަޢުލޫމާތުތަކަށް ބަލާއިރު، މި ފޯނުގައި ހިމެނުމަށް ނިންމާފައިވަނީ 6.41 އިންޗީގެ “އެމޯލެޑް” ފުރިހަމަ ޑިސްޕްލޭއެކެވެ. ފަހުގެ އެހެން ސްމާޓް ފޯނުތަކެކޭވެސް އެއްގޮތަށް ސްކްރީންގެ މަތީ ދާރަ ކައިރީގައި ހުސް “ނޮޗް”، ތަންކޮޅެއް އިންނާނެއެވެ. އަދި މަތިން ތިރިއަށްވާ ގޮތަށް ދެ ކެމެރާ އަދި ލެޑް ފަލެޝްއެއް މި ފޯނުގައި ހިމެނޭނެއެވެ.\nވަން ޕަލަސް 6ޓީ އަދި ވަން ޕަލސް6ގެ ތަފާތު ފަހަތުން\nވަން ޕްލަސް 6ޓީ އަކީ ވޯޓަރ ޕްރޫފް ފޯނެއް ނަމަވެސް ފޯނުގެ އަގު ބޮޑުވާނެތީ ރަސްމީކޮށް “އައިޕީ ރޭޓިންގ” ކަނޑައަޅާފައެއް ނުވެއެވެ. އަދި މި ފޯނަށް ވަޔަރލެސް ޗާޖިން ސަޕޯޓް ނުވާއިރު، އެ ކުންފުނިން ވިދާޅުވުފައިވަނީ ވަން ޕަލްސްގެ ފޯނުތަކުގައި އެ ޓެކްނޮލަޖީ ހިމަނާ ވަރަށް އެ ޓެކްނޮލަޖީ ތަރައްޤީ ވެފައެއް ނުވެއެވެ. އަދި ވަޔަރލެސް ޗާގިނ އަށްވުރެ “ވަން ޕަލްސް ޑޭޝް ޗާޖް” މާ ފުރިހަމަ ވާނެކަމަށް އެ ކުންފުނިން ބުނެއެވެ.\n“ވަން ޕަލްސް 6ޓީ” ބާޒާރަށް ނެރެން ތައްޔާރުވެފައިވާއިރު، މި ބްރޭންޑަކީ އެންޑްރޮއިޑް ސްމާޓް ފޯން ބޭނުންކުރާ ފަރާތްތަކުގެ މެދުގައި ކުޑަ ދުވަސްކޮޅެއްގެ ތެރޭގައި މަޤްބޫލުކަން ހޯދާފައިވާ ބްރޭންޑެކެވެ. އަގު ހެޔޮ ބާރުގަދަ ފޯނުތަކެއް ބާޒާރަށް ދޫކޮށްލައި އެތައް ބައެއްގެ ހިތްތައް ފަތަހަ ކޮށްލި “ވަން ޕްލަސް” ވެސް މިހާރު އަމާޒު ހިފާފައިވަނީ އަގުބޮޑު ސްމާޓް ފޯންތަކަކަށެވެ. ނަމަވެސް އައު ފޯނަކީ އަތް ފޯރާ އަގެއްގައި ބާޒާރަށް ނިކުންނާނެ ފޯނަކަށް ވާނެ ކަމަށް ގިނަ ބަޔަކު އުއްމީދު ކުރެއެވެ.\nAuthor: ޢަލީ ވިސާމް


Flush Kuraairu Faahaana Thashi Mathi Jahan Tha? - Vaguthu\nކޮވިޑް-19: ދުނިޔޭގެ ހާލަތު ވެސް ގޯސް، ރާއްޖޭގެ ހާލަތު ވެސް ގޯސް - 14 ގަޑިއިރު ކުރިން\nފުލަޝް ކުރާއިރު ފާހާނާ ތަށި މަތި ޖަހަންތަ؟\n2 ހަފްތާ ކުރިން ( ފެބުރުއަރީ 7, 2021 )\n| ޙައްވާ ޝިއުނާ\nފާހާނާ ކޮށްލުމަށް ފަހު ފުލަޝް ކޮށްލާފައި އަވަހަށް ފާހާނާއިން ނިކުމެވޭތޯ ގިނަ ފަހަރަށް ބެލެއެވެ. ނަމަވެސް ފާހާނާ ފުލަޝް ކުރާއިރު ކުރަން ޖެހޭ ވަރަށް މުހިންމު ކަމެއް އޮންނަނީ ހަނދާން ނެތިފައެވެ.\nބޮޑުކަމު ދިޔުމަށް ފަހު ފާހާނާ ފުލަޝް ކުރާއިރު ފާހާނާ ތަށީގެ މަތިގަނޑު ޖެހުމަކީ ވަރަށް މުހިންމު ކަމެކެވެ. ކެނެޑާގެ ޓިކްޓޮކަރ ކްރިސްޓިން މީގެ 10 އަހަރު ކުރިން ޑިސްކަވަރީ ސީރީސްއެއް ކަމަށްވާ ''ކިޔުރިއާސިޓީ''ގެ ވީޑިއޯއެއް ހިއްސާކޮށް ބުނެފައިވަނީ މި ވީޑިއޯއަކީ އޭނާ މީގެ 10 އަހަރު ކުރިން ބެލި ވީޑިއޯއެއް ކަމަށާއި އަދި ވެސް އެކަން ހަނދާނުގައި ހުންނަ ކަމަށެވެ.\n''ކިޔުރިއާސިޓީ'' ގެ އެޕިސޯޑެއްގައި ބައިވެރިވި ތަޖުރިބާކާރެއް ވަނީ ފާހާނާ ތެރޭގައި ޖަރާސީމު ދައުރުވާ ގޮތް ވަރަށް ރަނގަޅަށް އޮޅުންފިލުވައިދީފައެވެ. ބޮޑުކަމު ދިޔުމަށް ފަހު ފާހާނާ ތަށި ފުލަޝް ކުރާއިރު ބެކްޓީރިއާތައް މުޅިތަނަށް ފެތުރިގެންދާ ގޮތް ވަރަށް ރަނގަޅަށް މި ވީޑިއޯގައި އޮޅުންފިލުވައިދީފައިވެއެވެ.\nކުޑަކަމު ދިޔުމުން ވެސް މި ޖަރާސީމުތައް ފާހާނާ ތެރެއަށް ފެތުރިގެން ދާ ކަމަށާއި އަދި ބޮޑުކަމުދިޔުމުން ޖަރާސީމުތައް ފެތުރިގެންދާ މިންވަރު ބޮޑު ކަމަށް ވެސް އެ ވީޑިއޯގައި އޮޅުންފިލުވައިދީފައިވެއެވެ.\nކުޑަކަމުދާ ތަކެތި ފާހާނާއަށް އެޅުމަށްފަހު ފާހާނާގެ ލައިޓް ނިއްވާލާ ޔޫވީ ބްލެކް ލައިޓެއް ދިއްލައިލުމުން، ފުލަޝް ކުރާއިރު ފާހާނާ ތެރެއަށް ކުދިކުދި ތިކިތަކެއް ބުރައިގެންދާ ތަން ވެސް މި ވީޑިއޯގައި ދައްކުވައިދީފައިވެއެވެ. އަދި މީގެ އިތުރުން ފާހާނާ ތެރޭގައި ހުންނަ ބުރުސް، ރޭޒަރ ފަދަ އެއްޗިއްސަށް ވެސް މި ތިކިތަކުގެ އަސަރު ފޯރާތަން ދައްކުވައިދެއެވެ.\nފާހާނާ ކުރުމަށް ފަހު ފުލަޝް ކުރުމުގެ ކުރިން ފާހާނާގެ ތަށި މަތި ޖެހުމަށް މި ވީޑިއޯގައި ބާރުއަޅާފައިވެއެވެ.\nއައިޝްވާރިޔާއާ ވައްތަރު ކުއްޖަކަށް އެތައް ބައެއްގެ ސަމާލުކަން\n58 މިނެޓް ކުރިން\nމި ދޫނީގެ އެއްބައި އަންހެން، އަނެއް ބައި ފިރިހެން\nލޭޑީ ގާގާގެ ކުއްތާތައް ސަލާމަތުން އެނބުރި ގެއަށް\nފެބުރުއަރީ 7, 2021 19:36\nތިކަންކުރާތާ ކިތައްމެ ޒަމާނެއް ރައްކާވެ ތިބިއްޔާ ދަތުރު\nފެބުރުއަރީ 8, 2021 00:33\nފުލަޝް ނުކުރީމަ އޯކޭއެއްނު.\nފެބުރުއަރީ 8, 2021 11:20\nސާފު ހުދު ދޮންވެލި ގަނޑުގެ މަތީގައި ސަފަކަށް އެތުރިގެން އެކަކު އަނެކަކާ ކައިރި ކައިރީގައި ވާހަކަ ދައްކަން އުޑުފައިން އެ ތިބެނީ ( 6:45 ) ގަޑިއަށް ސުކޫލަށް ދިއުމަށް ތައްޔާރުވުމުގެ ފުރަތަމަ މަރުޙަލާގައެވެ. ގަޟާ ޙާޖަތް ކުރުމެވެ. 15 ނޫނީ 20 ވަރަކަށް ކުދިން އަތިރީގައި އެގަޑީގައި ތިބޭނެއެވެ. އޭރު އަޑު އިވެމުން ދާނީ އަތިރިއާ އެންމެ ކައިރީގައި ހުރި ގޭގެ ކެސެޓް ރޭޑިއޯ އިން އަންނަ ލަވައެވެ. " ހޯތޯބޭ މި ހޯތޯބޭ... ފަތިހު ތެދުވެ ފެންވަރާށެ.." އަވަހަށް ނިމުނު މީހަކު މޫދުން ތާހިރުވެ ގެޔަށް ދާން ވީއެވެ. ފްލެޝް ކުރުމެއް ނޯވެއެވެ. ބާކީ ބައި ކުކުޅު ހާލަށް ކާން ދޫކޮށްލީއެވެ. މިހެން ތިބޭ އިރު ދައްކާނެ ވާހަކަ ބައިވަރު އޮވެއެވެ. އެއްފުރައިގެ ކުދިން ދުވަހުގެ ފުރަތަމަ އެއްތަން ވުން ކަމައްވެސް ވީމައެވެ. ކުޑައިރުގެ ހަނދާނަކީ ހާދަހާ އުފާވެރި ހަނދާނެކެވެ. މާތްﷲ އަހަންނަށް އުފާވެރި ޙަޔާތެއް ދެއްވީތީ ޝުކުރު ކުރަމެވެ.\nވިސާ ހޯދަން ދިވެހިން އިންޑިއާ އެމްބަސީ ކައިރީ ރޭގަނޑުން ފެށިގެން ކިއުގައި!\nސަރުކާރު ބަދަލުވުމުގެ މަރުހަލާގައި ފްލެޓް ލިބުނުކަމުގެ ލިޔުން ދޫކުރި މައްސަލަ ބަލަނީ


ސިއްޙީއެހީތެރިންގެ ރައްކާތެރިކަމުގެ އާލާތް އެއްފަހަރަށް ވުރެ ގިނަ ފަހަރު ބޭނުން ކުރުމަކީ ރައްކާތެރިކަމެއް ނޫން – Dhen.mv\nސިއްޙީއެހީތެރިންގެ ރައްކާތެރިކަމުގެ އާލާތް އެއްފަހަރަށް ވުރެ ގިނަ ފަހަރު ބޭނުން ކުރުމަކީ ރައްކާތެރިކަމެއް ނޫން\nMay 17, 2020 - 11:34 pm\nސިއްޙިއެހީތެރިންގެ ރައްކާތެރިކަމަށް ބޭނުންކުރާ އާލަތްތައް ކަމަށްވާ، މާސްކް، އަންގި އަދި ޕީ.ޕީ.އީ ކިޓްގެ އެހެން ބައިތައް ވެސް ޑިސްއިންފެކްޓްކޮށްގެން ދެވަނަ ފަހަރަށް ބޭނުން ކުރުމަކީ ރައްކާތެރިކަމެއް ނޫންކަމަށް ތަޖުރިބާކާރުން އިންޒާރުދޭން ފަށައިފިއެވެ. މިގޮތަށް އިންޒާރު ދީފައިވަނީ ދުނިޔޭގެ ބޮޑެތި ގައުމުތަކުގައި ރައްކާތެރިކަމުގެ ސާމާނު ލިބުން ދަތިވެ އެއްފަހަރު ބޭނުން ކުރާ ތަކެތި އަނެއްފަހަރު އެކި ކެމިކަލްގެ އެހީގައި ވައިރަސް ނައްތާލުމަށް ޓްރީޓް ކުރުމަށް ފަހު ބޭނުން ކުރާ އަދަދު ގިނަވެފައިވާތީއެވެ.\nމިގޮތަށް މިކަން ހިނގާކަން އެންމެ ބޮޑަށް ފާހަގަ ވެފައިވަނީ ކޮވިޑް-19 އެންމެ ބޮޑަށް ފެތުރިފައިވާ އެމެރިކާގައެވެ. އެމެރިކާގައި ސިއްހީ ރައްކާތެރިކަމުގެ އާލާތް ގިނަ ފަހަރަށް ބޭނުން ކުރުމަށް އެއިން ވައިރަސް ނައްތާލުމަށް ރައްކާތެރިނޫން އެތައް ގޮތް ތަކެއް އަންނަނީ ބޭނުން ކުރަމުންނެވެ. އޭގެ ތެރޭގައި ކަރުދާސް ކޮތަޅަށް ލާފައި އެތައް ދުވަހަކު ބެހެއްޓުމުގެ އިތުރުން އަލްޓްރާވައިލެޓް އަލި ބޭނުން ކުރުމާއި ކެމިކަލް ބޭނުން ކޮށްގެން ޑިސްއިންފެކްޓް ކުރުން ހިމެނެއެވެ.\nމި ފަދަ ގޮތްގޮތުން ވައިރަސް ނައްތާލެވުނު ކަމުގައި ވިޔަސް މި އާލާތް ބޭނުން ކުރުމުން ސިއްޙީއެހީތެރިންނަށް މިކަމުގެ ސަބަބުން އެތައް ގެއްލުމެއް ވުމުގެ ފުރުސަތުއޮވެއެވެ.\nނިއުޔޯކުގެ ލޯންގް އައިލެންޑްގެ ސެއިންޓް ކެތަރިން އޮފް ސިއެނާ މެޑިކަލް ސެންޓަރ ސިއްޙީ އެހީތެރިން ހާމަ ކުރިގޮތުގައި އެމީހުންގެ ރައްކާތެރިކަމުގެ އާލާތް ޑިސްއިންފެކްޓް ކުރުމަށް ތަޅުންގަނޑާއި ފާރުތައް ސާފުކުރުމަށް ބޭނުންކުރާ ކެމިކަލް ބޭނުން ކުރެއެވެ.\nކޮލަރާޑޯގެ ސިއްޙީ އެހީތެރިން ހާމަ ކުރި ގޮތުގައި އެމީހުންގެ ފޭސް ޝީލްޑްތައް "ކެވިވައިޕްސް" ކިޔަ ވައިޕްއަކުން ފޮހެފޮހެ ހުންނަނީ ފުސްވެފައެވެ. މިގޮތަށް އެއްފަހަރަށް ވުރެ ގިނަ ފަހަރު މި އާލާތް ބޭނުން ކުރަން ޖެހިއްޖެނަމަ އެކަން ކުރުމަށް ބޭނުން ކުރާނެ ކެމިކަލްގެ ލިސްޓެއް ސީ.ޑީ.ސީ އިން ވަނީ އާންމު ކޮށްފައެވެ.\nނަމަވެސް މި ލިސްޓުގައިވާ ކެމިކަލް އިން ސާފުކޮށްފައިވާ އާލާތް ބޭނުން ކުރުމުން ނޭވާހިއްލުމާއި، ދަރިމައިވާން އުނދަގޫވުމާއި، ވިހާކުދިންގެ އައިބު ހުރުމާއި، ގައިގެ ހަންގަނޑު ކެހުމާއި ލޮލާއި ފުއްޕާމެއަށް ގެއްލުންވާކަން ވަނީ ފާހަގަ ކޮށްފައެވެ. މި ކެމިކަލް ތަކަކީ ހޮސްޕިޓަލްގައި މީހުން އާންމުކޮށް އަތްލާ އުޅޭ ސިޓީގެ އަތްގަނޑު، ދޮރު، ގޮނޑި އަދި އެނދު ފަދަ ތަންތަން ސާފުކުރުމަށް ބޭނުން ކުރާ ކެމިކަލްއެވެ.


Start Battery Rajje ah tha-araf kohfi\nސްޓާޓް ބެޓަރި ރާއްޖެއަށް ތައާރަފުކޮށްފި\nސްޓާޓް ބެޓަރި ރާއްޖެއަށް ތައާރަފު ކުރުމަށް ރޭއްބި ރަސްމިއްޔާތު: މި ބެޓަރީއަކީ ރާއްޖެއާ ގުޅޭ ގޮތަށް އުފައްދާފައިވާ ބެޓަރިއެއް\nޔޫރަޕްގެ މަޝްހޫރު ސްޓާޓް ބްރޭންޑްގެ ބެޓަރީ ރާއްޖެއަށް ތައާރަފުކޮށްފި އެވެ.\nމެރިން ޕަވާ މޯލްޑިވްސް ޕްރައިވެޓް ލިމިޓެޑުން އެތެރެކޮށް ވިއްކާ، މި ބެޓަރީ ރަސްމީކޮށް ތައާރަފުކޮށް ދެއްވީ، ބުރާސްފަތި ދުވަހުގެ ރޭ ދަރުބާރުގޭ ބޭއްވި ރަސްމިއްޔާތެއްގައި ޓްރާންސްޕޯޓް މިނިސްޓްރީގެ ސްޓޭޓް މިނިސްޓަރު އަހުމަދު އާދިލެވެ.\nސްޓާޓް ބްރޭންޑްގެ ބެޓަރީގެ ވައްތަރުތަކުގެ ތެރޭގައި، އޮޑި ދޯނިފަހަރާއި ލޯންޗް ފަހަރާއި އާގުބޯޓާއި އެހެނިހެން ކަނޑު އުޅަނދުފަހަރާއި ކާރާއި ޕިކަޕާއި ލޮރީ ބަހުގެ އިތުރުން އެއްގަމުގައި އިލެކްޓިކް ވެހިކަލާއި ހެވީ ވެހިކަލާއި އަސްކަރިއްޔާގެ ހާއްސަ އުޅަނދު ފަހަރަށް ހާއްސަ ބެޓަރީ ހިމެނެ އެވެ.\nސްޓާޓް ބެޓަރީ އުފައްދާ ބަލްގޭރިއާގެ މޮންބަޓް ގްރޫޕްގެ ސޭލްސް މެނޭޖަރު ލަޒާ ސްޓޮއިޗެފް ވިދާޅުވީ އެ ކުންފުނީގެ މި ބެޓަރީއަކީ ޔޫރަޕްގެ މިންގަނޑުތަކަށް ފެތޭގޮތަށް އުފައްދާފައިވާ މޮޅު ބެޓަރީއެއް ކަމަށާއި ރާއްޖެ ފަދަ ހޫނު ގަދަ ގައުމުތަކަށް ހާއްސަ ކޮށްގެން އުފައްދާފައިވާ ބެޓަރީއެއް ކަމަށެވެ.\nފަހުގެ ޓެކްނޮލޮޖީ ބޭނުންކޮށްގެން އުފައްދާފައިވާ މި ބެޓަރީއަކީ ރާއްޖެ ފަދަ ހޫނު ގަދަ މާހައުލުތަކަށް ހާއްސަކޮށްގެން "ޓްރޮޕިކަލައިޒްޑް" ކުރެވިފައިވާ ބެޓަރީއެކެވެ. އަދި އާންމު ހާލަތްތަކުގައި ނުގޮވާ ގޮތަށް "ފްލޭމް އެރެސްޓާސް" ހަރުކުރެވިފައިވާ ބެޓަރީ އެކެވެ. މި ބެޓަރީގައި ބޭނުންކޮށްފައިވާ ފަހުގެ ޓެކްނޮލޮޖީއެއް ކަމުގައިވާ "ލިބަރެންތު ސިސްޓަމު" ގެ ސަބަބުން ބެޓަރީގެ އެތެރޭގައި ފެނާއި ގޭސް ބަރާބަރަށް ދައުރުވެ، ބެޓަރީގައި ހުންނަ ދިޔަ އާތްވަށް ބަދަލުވުން މަދުކޮށްދެ އެވެ. އަދި މި ނިޒާމުގެ ސަބަބުން ބެޓަރީގައި ހިމެނޭ އިލެކްޓްރޯލައިޓް ލީކުވުން ހުއްޓުވަ އެވެ.\nމި ބެޓަރީ އުފައްދާފައިވަނީ ކަނޑު ގަދަ ވިޔަސް، އަޑިގުޑަން ތަންތަނުގައި ދުއްވިޔަސް ލޮޅުންތަކާއި ތެޅުންތައް މައިތިރި ކުރެވި ބެޓަރީގެ އެތެރޭގެ ނިޒާމަށް ލިބޭ ގެއްލުން ކުޑަކުރެވޭ ގޮތަށެވެ. އޭގެ ސަބަބުން ބެޓަރީ ބޭނުންކުރެވޭ އުމުރު ދިގުވެ އެވެ.\nރާއްޖޭގައި މި ބެޓަރީ މާކެޓްކުރާ މެރިން ޕަވާ މޯލްޑިވްސްގެ ޑިރެކްޓަރު ހަސަން އާދިލް ވިދާޅުވި ގޮތުގައި މި ބެޓަރީއަކީ ޔޫރަޕުން ރާއްޖެއަށް އެތެރެކޮށް ބޮޑު ސްކޭލެއްގައި ވިއްކާ ފުރަތަމަ ބެޓަރީ އެވެ.\n"މިއީ ޔޫރަޕްގެ ޓެކްނޮލޮޖީއާއި މިންގަނޑުތަކަށް ޔޫރަޕްގައި އުފައްދާ ބެޓަރީއެއް. އެތެރެ ވެސް މިކުރަނީ ސީދާ ޔޫރަޕުން،" އާދިލް ވިދާޅުވި އެވެ. "މި މޮޅު ބެޓަރީ އަޅުގަނޑުމެން މި ވިއްކަނީ ވެސް އަތްފޯރާ ފަށުގައި. ބާޒާރުގައި ހުރި އެހެން ބެޓަރީތަކަށް ވުރެ އަގުބޮޑެއް ނުވާނެ."\nމެރިން ޕަވާ މޯލްޑިވްސް އަކީ ކޯލާ ބްރޭންޑްގެ މެރިން ޖަނަރޭޓަރާއި ޖަޕާނުގެ މިޓްސުބުޝީ މެރިން އިންޖީނުގެ ރާއްޖޭގެ ސޯލް ޑިސްޓްރިބިއުޓަރެވެ. އަދި ސްޓަޓް ބެޓަރީ އުފައްދާ ބަލްގޭރިއާ މޮންބަޓް ގްރޫޕްގެ ރާއްޖޭގެ އެޖެންޓަކީ ވެސް މެރިން ޕަވާ މޯލްޑިވްސް އެވެ. މި ކުންފުނި ހިންގާތާ 15 އަހަރަށް ވުރެ ގިނަ ދުވަސް ވަނީ ވެފަ އެވެ.\nދަތުރުފަތުރުގެ ނިޒާމަށް ހައި ސްޕީޑް 14 އުޅަނދު ހޯދަނީ


SunOnline: Nurse kamugai 35 aharu, dharin fiyavai Faidhage hiyhamajehumaky eii!\nނަރުސްކަމުގައި 35 އަހަރު، ދަރިން ފިޔަވައި ފާއިދާގެ ހިތްހަމަޖެހުމަކީ އެއީ!\nފާޠިމަތު ނަޒީފާ އަޙްމަދު 13 May 2022, 10:25\nފާއިދާ ނަރުހެއްގެ ގޮތުގައި މަސައްކަތް ކުރާތާ 35 އަހަރު ވަނީ ވެފައި --\nސްކޫލު ދައުރު ނިންމައި، ކުރިއަށް ދާނެ ދާއިރާއެއް އިހުތިޔާރު ކުރުމަކީ ބައެއް މީހުންނަށް ވަރަށް އުނދަގޫ ކަމެކެވެ. އަނެއްބައި މީހުން މާ ކުޑައިރުވެސް، ބޮޑުވެގެން ކުރިއަށް ދާން ބޭނުންވާ ދާއިރާ ކަނޑައަޅައެވެ. އޭގެ ތެރެއިންވެސް، އެކި ސަބަބުތަކާހުރެ، ބޭނުންވާ ދާއިރާއިން ކުރިއަށް ދެވެނީ އެއް ބަޔަކަށެވެ.\nފާއިދާ އިބްރާހީމް، 53، ކުޑައިރު، ހޮސްޕިޓަލުގައި ތިބޭ ބަލިމީހުންނަށް ޒިޔާރަތް ކުރުމުގެ ތެރޭގައި، ނަރުހުންގެ ޔުނިފޯމަށް ނަޒަރު ހުއްޓި، އެއީ އޭނާއަށް މާ ރީތި ހެދުމަކަށް ވިއެވެ. އެ ރީތި ހެދުން ލާން ބޭނުންވިއެވެ. އެ ހިސާބުން، ނަރުހަކަށް ވާން މާބޮޑަށް ބޭނުންވީއެވެ.\nއުމުރުން 16 ވަރަކަށް އަހަރުގައި، އޭނާގެ ހުވަފެން ތަކުގައި ކުލަ ޖެއްސުމުގެ އުންމީދާއެކު މަސައްކަތް ފެށިއެވެ.\nއާއްމުކޮށްވެސް ލޭ ފެނުމުން ހެޔަށް ގޮތްވާ ފާއިދާ، އޭނާގެ އެ ބަލިފައި އޭނާ ނަރުހަކަށް ވުމުގެ ހުރަހަކަށް ވާން ދޫކޮށެއް ނުލައެވެ.\nއުފަން ރަށް، ބ. އޭދަފުށިން ކިޔެވޭނެ އެންމެ މައްޗަކަށް ކިޔެވުމަށްފަހު މާލެ އައީ ނަރުހަކަށް ވުމުގެ އުންމީދުގައެވެ.\nލޭ ފެނުމުން އަބަދުވެސް ހެޔަށް ގޮތްވޭ!\nކޯސް ހަދަމުން ދިޔައިރުވެސް، ލޭ ފެނި އެތައް ފަހަރަކަށް އޭނާ އަނބުރައިގަތެވެ. އޭނާ ބުނާގޮތުން 'ސިމްޕަލް ޕްރޮސީޖާ'އެއް ހެދި އިރުވެސް ހެޔަށް ގޮތް ވުމުގެ މައްސަލަ އޭނާއަށް ދިމާވިއެވެ. ތިއަރީބައި ކުރިއަށް ގެންދާއިރު، އަސްލަށް ލޭ ފެންނަ މަންޒަރު ނުފެނުނަސް، ހެޔަށް ގޮތްވާ ކަމަށް ފާއިދާ ބުނެއެވެ. ނަމަވެސް ނަރުހަކަށް ވުމަށް މާކުރިން އަޒުމް ކަނޑައަޅައިގެން ހުރި ފާއިދާ، ފަހަތް ބެލުމެއް ނެތި ދިޔައީ ކުރިއަށެވެ.\n"ވަރަށް ގިނަ ފަހަރަށް ހިތަށް އެރި ދެން ނުވާނޭ،" ނަރުސްކަން ކިޔެވިއިރު ހެޔަށް ގޮތް ވުމުގެ މައްސަލަ ދިމާވާތީ، ފާއިދާ ގޮތް ހުސްވި ނަމަވެސް، ހިތްވަރު އެލޭ ކޮންމެ ފަހަރަކު އާ އަޒުމަކާއެކު އަލުން މަސައްކަތް ފަށަނީއެވެ. ކުޑައިރުގެ ހުވަފެނުގައި ކުލަ ޖެއްސުމަށްޓަކައެވެ.\nނަވާރަ ސަތޭކަ އަށްޑިހަ ހަ ވަނަ އަހަރު އެޑްވާންސް ނިންމުމަށްފަހު ފާއިދާ މަސައްކަތް ކުރަމުން ދިޔައީ ސެންޓްރަލް ހޮސްޕިޓަލުގައެވެ. އެ ހޮސްޕިޓަލުގެ ވޯޑުގައި ހަތް އަހަރު މަސައްކަތް ކުރުމަށްފަހު ފާއިދާ ބަދަލުވީ އައިޖީއެމް ހޮސްޕިޓަލަށެވެ.\n"އައިޖީއެމްއެޗަށް ބަދަލުވެފަ، އެހެން އުޅެނިކޮށް ދެން ލިބުނު ޗާންސެއް މިޑްވައިފަރީ. ދެން އަޅުގަނޑު އެއްވެސް ވަރަކަށް އިންޓްރަސްޓް ހުރި އެއްޗެއްވެސް ނޫން މިޑްވައިފަރީއަކީ. އެއީ، ސެންޓްރަލް ހޮސްޕިޓަލުގައި އުޅުނުއިރުވެސް އަޅުގަނޑު އެއްވެސް ގޮތަކަށް ގައިނީއަށް އިންޓްރަސްޓެއް ނޫން،"\nމިޑްވައިފަރީއަކީ ޝައުގުވެރި ދާއިރާއެއް ނޫން ނަމަވެސް، ކޯސް ހަދައި، އައިޖީއެމްއެޗްގައި މަސައްކަތް ކުރަން ލިބުނު ފުުރުސަތުގެ ބޭނުން، ފާއިދާ ވަރަށް ރަނގަޅަށް ހިފިއެވެ.\nއެންމެ އުފާވަނީ ޑިއުޓީގައި ހުރިހާކަމެއް ފުރިހަމައަށް ކުރެވުމުން\nނަރުހެއްގެ ވަޒީފާ އަދާކުރާއިރު، ނަގަން ޖެހޭ ޑިއުޓީގައި ކުރަން ޖެހޭ ކަންތައްތައް ބަރާބަރަށް ކޮށް ނިންމާލެވުމަކީ އޭނާއަށް ލިބޭ ބޮޑު އުފަލެކެވެ. އެންމެ ބޮޑު ހިތްހަމަޖެހުން ވެސްމެއެވެ.\nކެރިއަރުގައި 35 އަހަރު ގުނަމުންދާ ފާއިދާއަށް އުފާވެރިކަން ގެނެސްދޭ އަނެއްކަމަކީ، އޭނާ ވިއްސި ކުދިން ބޮޑުވުމަށްފަހު ދިމާވުމެވެ. ބައެއް ކުދިން ވަރަށް ބޮޑެތިވާ ފަހުންވެސް ދިމާވާ ކަމަށް އޭނާ ބުންޏެވެ.\n"އުފާވޭ އަޅުގަނޑު ވިއްސާކުދިން ބޮޑެތި ވެގެން ފެނުނީމަ. ބައެއް ފަހަރަށް އެހެން ބައްދަލުވެގެން އެކުދިންވެސް ވަރަށް އުފާވެ، ފޮޓޯއެއް ނަގާލަންވެސް ބޭނުންވާނެ."\nފާއިދާ ބުނި ގޮތުގައި އޭނާ އެންމެ އުފާވަނީ ޑިއުޓީގައި ހުރިހާކަމެއް ފުރިހަމައަށް ކުރެވުމުން --\nއެންމެ ހިތްދަތި ވަނީ ވިހެއުމުގެ ތެރޭގައި ކުއްޖާ ނުވަތަ މަންމަ ދުނިޔެ ދޫކުރުމުން\nވަޒީފާގެ ގޮތުން ފާއިދާއަށް ދެރަވާ ދުވަސްތަކާވެސް ކުރިމަތިލާން ޖެހެއެވެ. ވިހެއުމަށްފަހު މައިމީހާ ބަލިވުމުން ނުވަތަ ކުއްޖާ ބަލިވުމުން އެއީ ފާއިދާއަށް ވެސް ލިބޭ ދެރައެކެވެ.\n"އެންމެ ބޮޑަށް ދެރަވަނީ އެކަހަލަ ކަންތައްތައް ދިމާވީމަ."\nކެރިއަރުގެ 28 އަހަރު، ފޫޅުމައެއްގެ ގޮތުގައި ހޭދަވުމުން، ފާއިދާގެ އިހުސާސްތައްވެސް ވަނީ ވިހާ އަންހެނުންނާއި ދަރިންނާ ގުޅިފައެވެ.\nވިހެއުމުގެ ތެރޭގައި ކުދިން މަރުވުމުން ނުވަތަ މައިމީހާ މަރުވާ ފަދަ ހާދިސާތައް ދިމާވުމަކީ ފާއިދާއަށްވެސް އުނދަގޫ އިހުސާސްތަކެއް ކުރުވާ ކަމެކެވެ.\nމައިމީހާ މަރުވާ ހާލަތްތައް ވަރަށް މަދުކަން ފާހަގަ ކުރަމުން ފާއިދާ ބުނީ، އެއީ މާބޮޑަށް ދެރަވާ ދުވަސްތަކެއް ކަމަށެވެ.\n"އަމިއްލަ ފެމެލީ މީހަކު ދިއުން ފަދަ ކަމެއް އަޅުގަނޑަށް އެއީ."\nއެފަދަ ބައެއް ދުވަސްދުވަހު ފާއިދާއަށް ވެސް ވަރަށް ގިނައިރު ރޮވެއެވެ. ހިތްދަތިވެއެވެ. އެފަދަ މީހުންގެ އާއިލާތަކުގެ ވޭން ފާއިދާގެ ހިތުގައިވެސް އަޅައެވެ.\nފާއިދާ ފޫޅުމައެއްގެ ގޮތުގައި މަސައްކަތް ކުރާތާ 28 އަހަރުވެއްޖެ --\nދެ ދަރިން ފިޔަވައި، ނަރުސްކަމަކީ ފާއިދާގެ އުފާވެރިކަން\nޒަވާޖީ ހަޔާތެއް ފަށައި، ދަރިން ލިބުނު ހިސާބުން، ޑިއުޓީތަކަށް ނުކުންނަން ކޮންމެވެސް ވަރެއްގެ އުނދަގޫތަކެއް ކުރިމަތިވި ނަމަވެސް، ފާއިދާ އޭނާގެ އަބަދުގެވެސް ހުވަފެން ކަމުގައިވާ ނަރުސްކަމާއެކު ކުރިއަށް ދިޔައެވެ.\nވިހައިގެން ތިން މަސް ވުމާއެކު އެނބުރި ޑިއުޓީއަށް ނުކުންނަން ފަށައި، ފާއިދާ ރޭގަނޑުގެ ޑިއުޓީތައްވެސް ނަގަން ފެށިއެވެ.\nނަމަވެސް ކުދިން ލިބުނު ހިސާބުން، ޑިއުޓީއަކަށް ދިއުމަށް ފާއިދާއަށް އުނދަގޫތަކާ ކުރިމަތިވިއެވެ. ނަމަވެސް، ނަރުހެއްގެ ވަޒީފާއިން ވަކިވުމަށް ފާއިދާ ހިތަކަށް ނާރައެވެ.\nއޭގެފަހުން ދާއިރާގައި އުޅެން އެންމެ އުނދަގޫވީ، ކައިވެނި ރޫޅި، ދެ ދަރިންނާއެކު އެކަނި އުޅެން ޖެހުނު ހިސާބުންނެވެ.\nނަމަވެސް މިހާރު ދަރިން ބޮޑެތިވެފައި ވާއިރު، ދަރިން ފިޔަވައި ފާއިދާއަށް ލިބޭ އުފާވެރި ކަމަކީ ނަރުހެއްގެ ވަޒީފާއެވެ.\n"އެއީ ހަމަ ހިތްހަމަޖެހުން. އަޅުގަނޑުގެ އުފަލަކީވެސް އެއީ، ދެކުދިން ފިޔަވައި،" ދެ ފިރިހެން ކުދިންގެ މަންމަ، ނަރުސްކަމުގެ ކެރިއާ ކުރުގޮތަކަށް ސިފަކޮށްދިނެވެ.\nއަދިވެސް ބޭނުމީ ދާއިރާއިން ކުރިއަށް ދާން!\nތަފާތު ގޮންޖެހުންތަކާއެކު، ނަރުހެއްގެ ގޮތުގައި އާދެވިފައިވާ ހިސާބު ފާއިދާ ހިތްހަމަޖެހެއެވެ. ފާއިދާގެ ބަހުން ނަމަ، މީގެ ކުރިން ދިމާވި ގޮންޖެހުންތައް މިހާރު އޭނާ ހަނދާން ނެތިއްޖެއެވެ.\nރިޓަޔާވުމާ ހަމައަށްވެސް އޭނާ ބޭނުންވަނީ، އެންމެ ކުޑައިރުވެސް ބޭނުންވި ގޮތެވެ. އެއީ ނަރުހަކަށް ވެގެން ހުރުމެވެ. އެހެންކަމުން ނަރުހެއްގެ ވަޒީފާގައި ދެމިހުރެވޭނެ އެންމެ ގިނަ ދުވަހަކު އޭނާ ނަރުހަކަށް ހުންނާނެއެވެ.\nއަލަށް ނަރުސްކަން ކިޔަވާ ކުދިންގެ ކިބައިން ފާއިދާ އެދޭ އެދުމަކީ، އޭނާ ފަދައިން ދާއިރާދެކެ ލޯބިވާ ބަޔަކަށް ވުމެވެ. ކަމަށް ކަމޭހިތައިގެން މަސައްކަތް ކުރުމެވެ. ބަރާބަރަށް ޑިއުޓީއަށް ނުކުމެ، އަމިއްލަ ކަމެއް ކަމަށް ދެކިގެން ނަރުހެއްގެ ވަޒީފާ އަދާކުރުމެވެ. ކިޔެވެން އޮތް މައްޗަކަށް ކިޔެވުމެވެ.


Dho?! Kaanaa in kudhinge chuttee mood filuveyne\nކާނާއިން ކުދިންގެ ޗުއްޓީ މޫޑު ފިލުވޭނެ\nސްކޫލް ހުޅުވާތީ ކިތަންމެ ފޯރީގައި ތިއްބަސް، އަހަރެއް ވަރު ފޮތްތަކާއި ކިޔެވުމާ މުޅިން ދުރުގައި ހޭދަކުރުމަށް ފަހު ކުދިން ސްކޫލަށް ދާން ފަށާ ފުރަތަމަ ދުވަސްކޮޅު އަވަހަށް ވަރުބަލި ވާނެ އެވެ. ފަސޭހައިން ކަންނެތްވެ މޫޑީ ވާނެ އެވެ. މި ކަންނެތްކަން ފިލުވަން އެންމެ ރަނގަޅު އެއްގޮތަކީ މި ދުވަސްކޮޅާ ގުޅުވާލައިގެން ކުދިންގެ ޑައިޓް ބަދަލުކޮށްލުމެވެ.\nރަނގަޅު ކާއެއްޗެހިން ސިކުނޑީގެ ހަރަކާތްތައް އިތުރުކޮށްދީ، މޫޑު ރަނގަޅު ކޮށްދީ، ކިޔެވުމާއި އެހެން ކަންކަމަށް ފޯކަސް ކުރަން ކުދިންނަށް އެހީތެރިވެދޭނެ އެވެ. އަދި ރަނގަޅަށް ނިދަން ވެސް އެހީ އަކަށް ވާނެ އެވެ.\nމަންމައެއްގެ އިތުރުން ރަޖިސްޓަޑް ޑައިޓީޝަނެއްގެ ގޮތުގައި މަސައްކަތްކުރައްވާ އާސިޔަތު އަބްދުއްރަހީމް ވެސް ގަބޫލުކުރައްވަނީ މި ގޮތެވެ. އޭނާ ވިދާޅުވީ، ވީހާ ވެސް ބޮޑަށް، ހަކުރު ނުހިމެނޭ ކާއެއްޗެހި ކުދިންނަށް ދިނުމަށެވެ.\n"ހަކުރު ހުންނަ އެއްޗެހި، ހާއްސަކޮށް ޕެކެޓު ކަހަލަ އެއްޗެހި ކުދިންނަށް ދިނީމަ މި ވާގޮތަކީ، އެ ވަގުތުކޮޅަށް ކުދިން ތަންކޮޅެއް އެކްޓިވްހެން ހީވާނެ. އެކަމަކު ގާތްގަނޑަކަށް ގަޑި އިރެއް ފަހުން ކުއްޖާ ލެތާޖިކް[ވަރުބަލި] ވާނެ،" އާސިޔަތު ވިދާޅުވި އެވެ.\nKudakudhinnah dheyn jeheynee kihaa hakureh?\nއޭނާ ވިދާޅުވީ، އެންމެ ރަނގަޅު ގޮތަކީ ރަނގަޅަށް ނާސްތާ ދީފައި ސްކޫލަށް ފޮނުވާއިރު ސްކޫލް އިންޓަވަލް އަށް ވެސް ޕެކެޓް ގަނެފައި ދިނުމުގެ ބަދަލުގައި ކިރު ނުވަތަ ފެންފުޅިއެއް ދިނުން ކަމަށެވެ. އަދި ކުދިންނަށް މުޅި ދުވަހުގެ ކާއެއްޗެހި ދޭން ޕްލޭނަކަށް ފޮލޯކުރަން ބޭނުންވާނަމަ އެޑިއުކޭޝަން މިނިސްޓްރީ އިން އެކުލަވާފައިވާ "ފޫޑް" ގައިޑާ އެއްގޮތަށް ކާން ދިނުމުން ވެސް މި މަގްސަދު ހާސިލް ކުރެވިދާނެ ކަމަށެވެ.\nމި ކިޔައިދެނީ، ކުދިންގެ ކަންނެތްކަން ފިލުވައިލާ ކަހަލަ ކާއެއްޗިއްސާ މެދު ވިސްނާއިރު ކާންދޭން ކޮންމެހެން ރަނގަޅު ބައެއް ކާނާގެ ބާވަތްތަކެވެ.\nސެންޓަ ފޮ ޑިސީސް ކޮންޓްރޯލް (ސީޑީސީ) އާއި އެޑިއުކޭޝަން މިނިސްޓްރީ އިން ވެސް އެކުލަވާލާފައިވާ ހެލްތީ ފޫޑް ގައިޑްލައިން ގައި ނާސަރީ އުމުރުގެ ކުދިންނާއި ޕްރައިމަރީ ގްރޭޑް ތަކުގެ ކުދިންގެ ހެނދުނު ނާސްތާގައި ހިމަނަން އެންމެ ބޮޑު އިސްކަމެއް ދީފައިވާ އެއް ބާވަތަކީ ބިހެވެ. ބިހުގެ ގޮބޮޅީގައި ހިމެނޭ "ކޮލިން" ނަމަކަށް ކިޔާ މާއްދާއިން ސިކުނޑީގެ ސެލްތަކުން "އެސިޓަލްކޮލިން" ނަމަކަށް ކިޔާ ނިއުރޯޓްރާންސްމިޓާ އެއް އުފައްދައިދެ އެވެ. މީގެ ސަބަބުން ސިކުނޑި ހޭލައްވާލައި ދަސްކުރުމުގެ ބާރު ގަދަކޮށްދެ އެވެ.\nމި ނޫނަސް ބިހުގެ ފައިދާތަކަކީ ސިއްރެއް ނޫނެވެ. ބިހަކީ ޕްރޮޓީނުން މުއްސަނދި އެނާޖީ ބޫސްޓާއެއް ކަހަލަ ބާވަތެކެވެ.\nކުދިންގެ ނާސްތާގައި ބިސް، ފެނު ކައްކާފައި ޕާނާއެކު ސޭންޑްވިޗް ކޮށްފައި ދެވިދާނެ އެވެ. ނުވަތަ ސްކޫލަށް ލަންޗް ބޮކްސް ފޮނުވޭނަމަ އެގް ސެލެޑެއް ކަހަލަ އެއްޗެއް ވެސް ހަދާފައި ދެވިދާނެ އެވެ. ނޫނީ ކިޔެވުމާއި ހުރިހާ ކަމެއް ނިންމާފައި ދަރިފުޅުގެ ގައިގެ ވަރު ޖައްސަން ފެނުކައްކާފައި ބިހެއް ދޭން ވެސް އެންމެ ރަނގަޅު ވާނެ އެވެ.\n2- މަސް/ސީ ފޫޑް\nމަހާއި ސީފޫޑްގެ ގޮތުގައި ހިމެނޭ ބާވަތްތަކަކީ ސިކުނޑީގެ ބާރު ގަދަކޮށްދޭ ނިއުޓްރިއަންޓް ހިމެނޭ ކާނާ އެވެ. މަސް ކާން ދެވޭނީ ކޮންމެހެން ގަރުދިޔަ ނޫނީ ރިހަ ނޫނީ ތެލުގައެއް ނޫނެވެ. ކުދިން ގަޔާވާނެ ކަހަލަ ގޮތަކަށް "ފިޝް" ސްޓިކް ވެސް ތައްޔާރުކުރެވިދާނެ ނޫންހެއްޔެވެ؟\nކުދިންނަށް ސޭންޑްވިޗް ތައްޔާރުކޮށްފައި ދޭއިރު ހިމަނަން އެންމެ ފަސޭހަ އެއް "ސީކްރެޓް އިންގްރީޑިއަންޓް" އަށް އެވޮކާޑޯ ހަދައިލެވޭނެ އެވެ. އެވޮކާޑޯ އިން ފެޓްސް ލިއްބައިދޭނެ އެވެ. އެކަމަކު ފެޓްސް މުހިއްމު ވަނީ ކީއްވެގެން ހެއްޔެވެ؟ ކާބޯހައިޑްރޭޓް ހިމެނޭ ކާއެއްޗަކާއެކު ފެޓްސް ހިމެނޭ ބާވަތެއް ދިނުމުން ހަޖަމްކުރުން ލަސްކޮށްދޭނެ އެވެ. އޭރުން އަވަހަށް ބަނޑުހައި ނުވާނެ އެވެ. އެވޮކާޑޯ އަކީ ކިކުނޑީގެ "މެމޮރީ ފަންކްޝަން" ރަނގަޅުކޮށްދިނުމަށް ވެސް އެހީވެދޭ ކާނާ އެކެވެ.\nމިހެން ބުންޏަސް، ފެޓްސް ކާންދޭން ހަދައިގެން ކުކިން އޮއިލް ނުވަތަ ސެޗުރޭޓެޑް ފެޓްސް ހުންނަ ކާނާ ދިނުން އެއްގޮތަކަށް ވެސް ހެލްތީ އެއް ނޫނެވެ. ފެޓްސް ކާން ދޭނަމަ ދޭންވީ ނަޓްސް އާއި އެވޮކާޑޯ ފަދަ ބާވަތްތަކުން ނެވެ.\nވޯލްނަޓަކީ ސިކުނޑީގެ ފައިދާ ގިނަ މަދުގެ ބާވަތެކެވެ. އެކަމަކު ވޯލްނަޓް އާއި ގުޅޭ ދިރާސާތަކުގެ ޑޭޓާ ސާމްޕަލް ގައި މިހާތަނަށް ގިނައިން ހިމަނާފައިވަނީ ބޮޑެތި މީހުންނެވެ. އެކަމަކު ވޯލްނަޓް ކައިގެން ގެއްލުމެއް ނުވާނެ ނޫންހެއްޔެވެ؟ ކުދިން ހެދިބޮޑުވަމުން އަންނަ އިރު ވޯލްނަޓް ދިނުމުން ސިކުނޑިއަށް މީގެ ފައިދާ ކުރާނެ އެވެ.\nކުދިންނަށް ވޯލްނަޓް ކާންދޭނަމަ، ހެނދުނުގެ ނާސްތާއަށް ވޯލްނަޓް ބަޓާ ސޭންޑްވިޗް ތައްޔާރުކޮށްލެވިދާނެ އެވެ. ނުވަތަ އަލަށް އިންޓްރޮޑިއުސް ކުރާއިރު، ކުދިން ލައިކްވާ ކަހަލަ މޮޅު ޖޯކެއް ސިކުނޑި އާއި ވޯލްނަޓާ ގުޅުވާލާފައި ވެސް ކިޔައިދެވިދާނެ އެވެ.\nކޮންމެ ކޮންމެ ދުވަހަކު ސްޓްރޯބެރީ ކާން ނުދެވިދާނެ އެވެ. އެކަމަކު ލިބޭ ދުވަސްތަކުގައި މިއީ ކުދިންނަށް ދޭން ރަނގަޅު މޭވާއެކެވެ. ސްޓްރޯބެރީ އިން ވިޓަމިން ސީ ލިއްބައިދިނުމުގެ އިތުރަށް ބްރެއިން ސެލްތައް އެކްޓިވްކޮށްދޭ މާއްދާއެއް ހިމެނެ އެވެ. ސްޓްރޯބެރީ ނުކާ ކުއްޖަކަށް، ކިވީ، ސިޓްރަސް، ރެޑް ޕެޕާ އިން ވެސް މި ފައިދާތައް ހޯދިދާނެ އެވެ.\nހެނދުނުގެ ނާސްތާއަށް ދޭން ރާއްޖެ ކަހަލަ ތަނަކުން އެންމެ އަގުހެޔޮކޮށް ގަންނަން ލިބޭނެ އެންމެ ހެލްތީ މޭވާއަކަށް ވާނީ އާފަލެވެ. އާފަލެއްގެ ފައިދާ ކިޔަން ވެއްޖެނަމަ މި އާޓިކަލް މާ ދިގު ވެދާނެ އެވެ. ވިޓަމިންސީ، ފައިބާ، ކާބޯހައިޑްރޭޓް ފަދަ މާއްދާތައް ހޯދަން އެންމެ އާފަލެއް ދުވާލަކު ދިނަސް ފުދޭނެ އެވެ.\n6- ހެނދުނުގެ ނާސްތާ\nތި ހިތަށް އެރީ ރަނގަޅަށެވެ. މިއީ ވަކި ކާނާގެ ބާވަތެއް ނޫނެވެ. އެކަމަކު ސްކޫލް ކުއްޖަކަށް އެންމެ މުހިއްމު ކެއުމަކީ މިއެވެ. ދަރިފުޅުގެ ދުވަސް ރަނގަޅަށް ގެންދަން ބޭނުން ނަމަ ރަނގަޅު ނާސްތާއެއް ދީފައި ކުއްޖާ ސްކޫލަށް ފޮނުވަން އާދަކުރަންވީ އެވެ. ނާސްތާގައި ރޮއްޓާއި މަސްހުންޏާއި ކިރުތައްޓެއް ހިމެނިދާނެ އެވެ. ކޯން ފްލޭކްސް އާއި ކިރާއި އާފަުކޮޅެއް ވެސް ހިމެނިދާނެ އެވެ. ނުވަތަ މަހާއި ބިހާއި ކުއްޖާ ކާ ބާވަތެއްގެ ރޯ ތަރުކާރީ ކޮޅަކާއެކު ސޭންޑްވިޗެއް ވެސް ކިރު ތައްޓަކާ އެކު ދެވިދާނެ އެވެ.\nDharifulhah kaan nudhee schoool ah nufonuvaa\nއެންމެ ރަނގަޅު ގޮތަކީ ނާސްތާއަށް ދެންމެ މި ބުނި ކަހަލަ މިން ހެޔޮ އެއްޗެއް ދިނުމެވެ. އެކަމަކު އެ ނެތް ނަމަ ކޮންމެވެސް އެހެން ކެއުމެއް ތައްޔާރުކޮށްގެން ވިޔަސް ބަނޑު ފުރުވާފައި ސްކޫލަށް ފޮނުވުމަކީ މުހިއްމު ކަމެކެވެ. އެހެން ނޫނީ ކްލާހުގައި ރަނގަޅަށް ސަމާލުކަމެއް ނުދެވޭނެ އެވެ. ހާ ބަނޑާ ސްކޫލަސް ގޮސްފައި އައިސް މެދންދުރު ކެއުމުން އެއްކޮށް ލޮޑުވެފައި މުޅި ދުވަސް ދާނީ ވަރުބަލިކަމުގަ އެވެ.\nސްކޫލް ކިޔަވާކުދިން ދަރިން ތަރުބިއްޔަތުކުރުން


Onions | Mihaaru\nބާޒާރުން ފިޔާ ބަސްތާ ވިއްކުން ހުއްޓާލައިފި\nއިންޑިއާއިން ފިޔާ އެކްސްޕޯޓު ކުރުން މަނާ ކުރުމާ އެކު ބާޒާރުން ފިޔާ ބަސްތާ ވިއްކުން ހުއްޓާލައިފި އެވެ.\nއިންޑިއާއިން ފިޔާ އެކްސްޕޯޓު ކުރުން މަނާކޮށްފި\nއިންޑިއާގައި ފިޔާ އުފެއްދުން ދަތިވެ އެކްސްޕޯޓު ކުރުން މަނާކޮށްފި އެވެ.\nއެސްޓީއޯ އިން ބިހާއި ފިޔާ ހޯލްސޭލްކޮށް ވިއްކަނީ\nކޮވިޑް-19 ފެތުރެން ފެށުމުން، އެސްޓީއޯ އިން ބިހާއި ފިޔާ އެންމެންނަށް ލިބޭނެކަން ޔަގީންކުރުމުގެ ގޮތުން ހޯލްސޭލްކޮށް ވިއްކުން މެދުކަނޑާލުމަށް ފަހު އަލުން އެތަކެތި ހޯލްސޭލްކޮށް ވިއްކަން ފަށަައިފި އެވެ.\nApril 04, 2020 120\nއެސްޓީއޯއިން ފިޔާ ކިލޯއެއް 40ރ. އަށް ވިއްކަނީ\nބާޒާރުގައި ފިޔާގެ އަގު ކޮންޓްރޯލް ކުރުމަށް އެސްޓީއޯއިން ފިޔާ ކިލޯއެއް 40ރ. އަށް ވިއްކަން ފަށައިފި އެވެ.\nގޯއާގެ ދަތުރަކަށް ވުރެ މުހިންމީ ފިޔާ!\nއިންޑިއާގެ އެންމެ ރީތި އެއް މަންޒިލް، ގޯއާގައި ޗުއްޓީ ހޭދަ ކުރުމަށް ވުރެ ތިން ކިލޯ ފިޔާ ބޭނުންވާ ކަމަށް ބުނާ މީހުންގެ އަދަދު އިތުރު ކަމަށް އެ ގައުމުގެ ވެބްސައިޓަކުން ހިންގި މުބާރާތަކުން ހާމަވެއްޖެ އެވެ.\nފިޔާ ކިލޯއެއްގެ އަގު 70ރ. އަށް އަރައިފި\nރާއްޖޭގެ ބާޒާރުގައި އަނެއްކާވެސް ފިޔާގެ އަގު އުފުލި ކިލޯއެއް 70ރ. އަށް އަރައިފި އެވެ.\nDecember 06, 2019 23\nފިޔާ ހިފައިގެން ރާއްޖެ އަންނަނިކޮށް މިއަދު ފެތުނު ބޯޓުގައި ތިބި މީހުން ކަނޑުވެފައި ތިއްބާ ރާއްޖޭގެ ބޯޓަކަށް އެ މީހުން ނަގައި އިންޑިއާ އަށް ދަތުރުކުރަމުން އަންނަ ކަމަށް...\nފިޔާ ހިފައިގެން ރާއްޖެ އައިި ބޯޓެއް އަޑިއަށް ހިނގައްޖެ\nފިޔާ ހިފައިގެން ރާއްޖެ ދަތުރުކުރި ބޯޓެއް އިއްޔެ އަޑިއަށް ހިނގައްޖެ އެވެ.\nއާދީއްތަ ދުވަހުން ފެށިގެން ލިމިޓެއް ނެތި ފިޔާ ލިބޭނެ\nއަންނަ އާދީއްތަ ދުވަހުން ފެށިގެން އެއްވެސް ލިމިޓެއް ކަނޑައެޅުމެއް ނެތި ފިޔާ ވިއްކަން ފަށާނެ ކަމަށް އެސްޓީއޯ އިން ބުނެފި އެވެ.\nބާޒާރުން ފިޔާ ހުސްވެ، ފިޔާގެ އަގު އާދަޔާ ހިލާފަށް އުފުލިފައިވާ އިރު މިކަމަށް ހައްލެއް ލިބެންދެން އެސްޓީއޯއިން ފިޔާ ލިބޭނެ ކަމަށާއި އެކަމަކު ވިއްކާނީ ލިމިޓް ކޮށްގެން ކަމަށް އެ ކުންފުނިން ބުނެފި އެވެ.\n10 އިން ފެށިގެން ފިޔާ ލިބޭނެ: އިންޑިއާ އެމްބަސީ\nއަވައްޓެރި އިންޑިއާގައި ފެން ބޮޑުވެ، ދަނޑުތައް ހަލާކުވުމުގެ އަސަރު ރާއްޖޭގެ ބަދިގެތަކަށް ވަރަށް ބޮޑަށް ކޮށްފި އެވެ. ފޮނިތަކެތި ފިޔަވާ ދިވެހިންގެ އެހެން ހުރިހާ ކެއުމެއްގައި...\nOctober 07, 2019 11\nފިޔާގެ އަގު ދެ ގުނަ އުފުލިއްޖެ


ސިޓީން ލިވަޕޫލަށް ގާޑްއޮފްއޮނާ އަރުވާނެ: ގާޑިއޯލާ ސިޓީން ލިވަޕޫލަށް ގާޑްއޮފްއޮނާ އަރުވާނެ: ގާޑިއޯލާ\nސިޓީން ލިވަޕޫލަށް ގާޑްއޮފްއޮނާ އަރުވާނެ: ގާޑިއޯލާ\nމެންޗެސްޓާ ސިޓީގެ ކޯޗު ޕެޑް ގާޑިއޯލާ\nމެންޗެސްޓާ ސިޓީ އާއި ލިވަޕޫލް މާދަމާ ރޭ ކުޅޭ މެޗުގައި ލިވަޕޫލަށް ގާޑްއޮފްއޮނާ އަރުވަން ސިޓީން ނިންމައިފިއެވެ.\nހުސްވި ދެ ސީޒަނުގެ ޕްރެމިއާ ލީގުގެ ޗެމްޕިއަން ޓީމުގެ ކޯޗު ޕެޕް ގާޑިއޯލާ ބުނީ ސިޓީގެ ދަނޑަށް ލިވަޕޫލް މާދަމާ ރޭ އައުމުން އެ ޓީމަށް ގާޑްއޮފް އޮނާ އަރުވަނީ ޕްރެމިއާ ލީގުގެ އާ ޗެމްޕިއަނުންނަށް ވާތީ ކަމަށެވެ.\n"އަހަރުމެން އެމީހުންނަށް ގާޑް އޮފް އޮނާ އަރުވާނަން. އަހަރުމެން މިދަނީ އެކަމަށް ތައްޔާރުވަމުން އެމީހުންނަށް އެކަން ހައްގު. އަހަރުމެން އެމީހުންނަށް މަރުހަބާ ކިޔާނެ،" ގާޑިއޯލާ ބުންޏެވެ.\n30 އަހަރުގެ ތެރޭގައި ފުރަތަމަ ފަހަރަށް ޕްރެމިއާ ލީގު ލިވަޕޫލް ކާމިޔާބުކުރީ ބާކީ ހަތް މެޗު އޮއްވައެވެ. މިހެންވެ ސިޓީން މިދިޔަ ސީޒަނުގެ ކުރިން ހޯދި 101 ޕޮއިންޓްގެ ރެކޯޑް މުގުރާލުމުގެ ފުރުސަތު ވެސް ލިވަޕޫލަށް އެބައޮތެވެ.\nމި ދެ ޓީމުގެ މެޗުގެ ކުރިން ވާހަކަ ދައްކަމުން ގާޑިއޯލާ ވަނީ ސިޓީގައި އޭނާ ހަދާފައިވާ ކޮންޓްރެކްޓް އާކުރުމާ ބެހޭ ގޮތުން ވާހަކަ ދައްކަން އިންކާރުކޮށްފަ އެވެ. ނަމަވެސް އޭނާ ބުނީ ސީޒަނުގެ ބާކީ ހުރި މުބާރާތްތައް ކާމިޔާބުކުރަން އޭނާގެ ޓީމު އޮތީ ތައްޔާރަށް ކަމަށެވެ. އަދި އޭގެ ފަހުން އަންނަ ސީޒަނުގައި ރަނގަޅޫ ނަތީޖާތަކެއް ނެރުމަފަހު ދެން ވާގޮތެއް ޖެހޭނީ ބަލަން ކަމަށެވެ.\nގިނަ ބަޔަކު ދެކޭ ގޮތުގައި މިވާހަކައިގެ މާނައަކީ އަންނަ ސީޒަނަށް ފަހު އެހެން ޓީމަކަށް ބަދަލުވާން ގާޑިއޯލާ ބޭނުންވުމެވެ. އޭނާ ހޯދުމަށް ކުރީގެ ކުލަބު ބާސެލޯނާ ވެސް ދަނީ މަސައްކަތް ކުރަމުންނެވެ.


ޕޭމަންޓް ވައުޗަރު ތައްޔާރުކުރުން | ދައުލަތުގެ މާލިއްޔަތުގެ ގަވާއިދު\n6.02 ޕޭމަންޓް ވައުޗަރު ތައްޔާރުކުރުން\nފައިސާ ޚަރަދުކުރުމަށްޓަކައި ޕޭމަންޓް ވައުޗަރު ތައްޔާރުކުރާނީ ހިސާބު ބަލަހައްޓާ މުވައްޒަފެކެވެ.\nޕޭމަންޓް ވައުޗަރު ތައްޔާރުކުރަންވާނީ، އެކަމާގުޅޭ ލިޔުންތައް ފުރިހަމަކޮށްފައިވާނަމައެވެ.\nޕޭމަންޓް ވައުޗަރު ހަދަންވާނީ މުދާ ނުވަތަ ޚިދުމަތް ލިބިފައިވާކަމުގެ ލިޔުން އޮތްތޯ ބަލައި، އިންވޮއިސްގައިވާ އަގުތަކާއި ޕަރޗޭސް އޯޑަރު ނުވަތަ ސަރވިސް އޯޑަރު ނުވަތަ ކޮންޓްރެކްޓްފަދަ ގުޅުންހުރި ލިޔުންތަކާ އަޅާބަލައި ހިސާބުތައް ޗެކުކޮށް ރަނގަޅުތޯ ބެލުމަށްފަހުގައެވެ. ޕޭމަންޓް ވައުޗަރު ތައްޔާރުކުރަންވާނީ މި ގަވާއިދުގެ MG/BC04 ގައިވާ ނަމޫނާއާ އެއްގޮތަށެވެ.\nޕޭމަންޓް ވައުޗަރު ތައްޔާރުކުރުމުގައި، އެ ޕޭމަންޓް ވައުޗަރަކުން ކުރާ ޚަރަދަކާ ގުޅޭ ޞައްޙަ ހުރިހާ ލިޔުމެއް ޕޭމަންޓް ވައުޗަރާއެކު ހިމަނަންވާނެއެވެ.\nޕޭމަންޓް ވައުޗަރު ހަދާއިރު، މި މާއްދާގެ (ނ) ގައިވާ ކަންތައްތަކުގެ އިތުރަށް ޕޭމަންޓް ވައުޗަރާއެކު ހުންނަންޖެހޭ ހުރިހާ ލިޔުންތައް ހަމައަށް ހުރިތޯއާއި، އެ ލިޔުންތައް ފުރިހަމަކޮށްފައިވޭތޯ ބަލައި ޗެކުކުރަންވާނެއެވެ.\nޕޭމަންޓް ވައުޗަރު ތައްޔާރުކުރި މުވައްޒަފު ނޫން އެހެން މުވައްޒަފަކު ޕޭމަންޓް ވައުޗަރާއި، ޗެކު ހަދާފައިވަނީ ރަނގަޅަށްތޯ ޗެކުކުރަންވާނެއެވެ. ޗެކުކުރާ މުވައްޒަފު ބަލަންޖެހޭ ކަންތައްތަކުގެ ފޯމު (ޗެކު ލިސްޓު) މި ގަވާއިދުގެ MG/BC06ގައި ވާނެއެވެ. ޕަބްލިކް އެކައުންޓިންގް ސިސްޓަމް މެދުވެރިކޮށް ޕޭމަންޓް ވައުޗަރ ހުށަހަޅުއްވާ ދައުލަތުގެ އޮފީސްތަކުން މި ޗެކު ލިސްޓް ފުރިހަމަކުރުމުން އިސްތިސްނާވެގެންވެއެވެ.\nޕޭމަންޓް ވައުޗަރަށް ހުއްދަ ހޯދުމަށްފަހު ޚަރަދާބެހޭ މަޢުލޫމާތު ލިޔެ ބަޖެޓް ބާކީކުރަންވާނެއެވެ.\nޕޭމަންޓް ވައުޗަރުން ޚަރަދުކުރުމަށް ހުއްދަކުރެވެންދެން ފައިސާ ޚަރަދުކުރުމުގެ ވައުޗަރާއި ޗެކުތައް ހުންނަންޖެހޭނީ ފައިސާ ބަލަހައްޓާ މުވައްޒަފުގެ ހަވާލުގައި ރައްކާތެރި ތަނެއްގައެވެ.\nފައިސާ ޚަރަދުކުރުމަށް ޕޭމަންޓް ވައުޗަރުން ހުއްދަދީ ޗެކުގައި ސޮއިކުރުމަށްފަހު ލަސްނުކޮށް ފައިސާ ހަވާލުކުރަންޖެހޭ ފަރާތަކާ ފައިސާ ހަވާލުކުރަންވާނެއެވެ. އެއްވެސް ސަބަބަކާހުރެ ފައިސާ ހަވާލު ނުކުރެވިއްޖެނަމަ، ޗެކުތައް ބަހައްޓަންވާނީ ތިޖޫރީގައި ނުވަތަ މި ގަވާއިދުގައި ބުނާ ރައްކާތެރި ތަނެއްގައެވެ.\nދައުލަތުގެ އޮފީސްތަކަށް އެކި ފަރާތްތަކުން ހުށަހަޅާ ލިޔުންތައް (އިންވޮއިސްއެއް ނުވަތަ ބިލެއް) ދައްކަންޖެހޭ ފައިސާގެ ބިލުގައި މައްސަލައެއް ނެތްނަމަ، ބިލު ލިބޭތާ ލަސްވެގެން ސަރުކާރު ބަންދު ނޫން 30 (ތިރީސް) ދުވަހުގެ ތެރޭގައި ފައިސާ ދައްކަންވާނެއެވެ. ބިލުގައި މައްސަލައެއް އޮތްނަމަ، ބިލު ލިބުނު ތާރީޚުކަމުގައި ބަލާނީ އެ މައްސަލައެއް ހައްލުކުރުމަށްފަހު ބިލު ލިބުނު ތާރީޚެވެ.\nފައިސާ ހޯދުމަށް ހުށަހަޅާފައިވާ ލިޔުމެއް (އިންވޮއިސްއެއް ނުވަތަ ބިލެއް) ގެ އަސްލު ގެއްލިއްޖެނަމަ، ކޮޕީ ލިޔުމަކަށް ފައިސާ ދެއްކޭނީ އެ ލިޔުމެއްގެ އަސްލު ގެއްލިފައިވާ ކަމަށާއި، ކުރިން ފައިސާ ދެއްކިފައިނުވާކަމަށް އެކަން ޗެކުކުރި މުވައްޒަފާއި ޕްރިންސިޕަލް އެކައުންޓިންގ އޮފިސަރުގެ މަސްއޫލިއްޔަތު އަދާކުރާ މުވައްޒަފު އެކަން ބަޔާންކޮށް ސޮއިކުރުމުންނެވެ.


club house dhekunuge atholhu thakugai gugumaalaifi - AO News\nކުލަބު ހައުސް ދެކުނުގެ އަތޮޅުތަކުގައި ގުގުމާލައިފި\nދިވެހީންނަކީ ޒަމާނީ އާ އުފެއްދުންތަކަށް އަބަދުވެސް ލޯބިކުރާ ބައެކެވެ. ދުނިޔޭގެ ނިސްބަތުން މީސްކޮޅު މަދަސް ދުނިޔޭގައި ކުރާ އައު އީޖާދުތަކުގެ އަޖުމަ ބަލައި، އޭގެ ބޭނުން ހިފާ އެންމެ ކުރީގައި އެހޯދާ ބައެކެވެ. އެގޮތުން ސޯޝަލްމީޑިއާގެ އެކިއެކި ޕްލެޓު ފޯމްތަކަކީ ދިވެހިންނާއި ވަރަށް ދޯޅު އެއްޗެކެވެ. ހެނދުނު ހޭލާ އެންމެ ފުރަތަމަ ޓުވީޓެއް ކޮށްލުމާއި, ނިދުމުގެ ކުރިން, ފޭސްބުކުގައި ސްޓޭޓަސްއެއް ޖަހާލައި އެމީހާއާއި ގުޅުންހުރި ފަރާތްތަކުގެ މައުލޫމާތު ހޯދާލައި, ހެދުމަކީ މިހާރު އެންމެންގެހެންވެސް އާދައެކެވެ. އޮފީސްތަކުގެ ނޫސްބަޔާންތަކުން ފެށިގެން މުހިއްމު އިއުލާންތަކާއި, ވިޔަފާރި ކުންފުނި ތަކުގެ އިސްތިހާރު ކުރުމުގައިވެސް މިހާރުމިވަނީ ސޯޝަލް މީޑިއާގެ އެކިއެކި ފޯރަމްތަކުގެ ބާރު މާގަދަކޮށްލާ ފައެވެ.\nގައުމާއި ރަށުގެ އެކި އެކި ހާލަތްތަކުގެ އަޑު އިއްވައި, ވެރިންގެ ކަންފަތާއި ހަމަޔަށް ގެންދަންވެސް އެންމެ ފަސޭހަ އެއް ވަޞީލަތަކަށް ސޯޝަލް މިޑިއާ ވެފައިވާއިރު, ރަށުގެ މަގުބައްތި ނުދިއްލުމުން ފޮޓޯއެއް ނަގާފައި، ކައުންސިލަށް ޓެގުކޮށްލުމުން އެކަމަށް ހައްލު ލިބޭހާވެސް ވަރުގަދައެވެ.އެހެންކަމުން ސަރުކާރު ޒިންމާދާރު ކުރުމުގައިވެސް އެންމެ ބޮޑު ނުފޫޒެއް ފޯރުވާ އެކައްޗަކީ ސޯޝަލް މީޑިއާ ކަމަށް މިހާރުމިވަނީ ބަދަލުވާން ފަށާފައެވެ.\nދުނިޔެއާއި، ގައުމުތަކުގައި ހުރިހާ މައުލޫމާތުތައްވެސް އާންމުންނާއި ހަމަޔަށް ފޯރުކޮށްދޭ އެންމެ ވަރުގަދަ ހަތިޔާރަކަށް ވެފައިވަނީ މިދެންނެވި ޕުލެޓުފޯމްތަކެވެ. އާއިލާ މީހަކަށް ތަހުނިޔާގެ މެސެޖެއްކޮށްލަންވެސް މިހާރު ލިޔެލާނީ ފޭސްބުކު ނުވަތަ ޓުވިޓާއިންނެވެ.\nމިއަހަރުގެ ކުރީކޮޅު މުޅިދުނިޔެއަށް ތައާރަފްވި ކުލަބު ހައުސްއަކީ މީގެ ޒަމާންތަކެއް ކުރިން ދިވެހި މުޖުތަމައުގައި މިހާ އަޑުގަދަ އެއްޗަކަށްނުވެއެވެ. މީގެ ދެހަފުތާއެއް ކުރިން ފެށިގެން ރާއްޖޭގައި، ޚާއްސަކޮށް ދެކުނު އަތޮޅުތަކުގައި އެންމެ ވައިގައި ހިފާފައިވަނީ ކުލަބުހައުސްއެވެ. ކުރިން ވައިބާގައި ކުދި ކުދި ގުރޫޕްތައް ހަދައިގެން މީހުން ލިޔެގެން ކުރަމުން އައި މަޝްވަރާތައް މިހާރުވަނީ ސީދާ އަޑުން އެހެން މީހުނަށް އިއްވައި ދިނުމުގެ ވަރަށް ފަސޭހަ ގޮތެއް ފަހި ވެފައެވެ. ކުލަބު ހައުސް ވުޖޫދުވިތާ ދުވަސްތަކެއް ވިޔަސް އަޅުގަނޑުމެންގެ މިސަރަހައްދުގައި ކުލަބު ހައުސްގެ ނުފޫޒު ވަރަށްގަދަ ވެއްޖެއެވެ.\nހުސްވަގުތެއް ލިބިއްޖެއްޔާ މީގެ އެކިއެކި ގުރޫޕްތަކަށް ވަނދެލަމެވެ. އަމިއްލަޔަށް ކުރެވުނު ތަޖުރިބާއަކީ، ކުލަބުހައުސްގެ ބޭނުން ރަގަޅުގޮތުގައި އެންމެންވެސް ހިފަމުންދާ ތަނެވެ. ތިމާގެ ރަށުގެ ހާލަތާއި، ގައުމުގެ ހާލަތާއި ބެހޭގޮތުން ބިނާކުރުވަނިވި ފާޑު ކިޔުންތަކުގެ އަޑުއިވެއެވެ. ތަފާތު އެކި އެކި ދާއިރާތަކަށް އަމާޒުކޮށްގެން ބާއްވާ ސެޝަންތަކާއި،މުނިފޫހި ފިލުވައިލާ އޮޅި އޮޅިތަކެވެ.\nމީގެ އެންމެ ހިއްގައިމު އެއްކަމަކީ، އެކުލަބެއްގައި އެކުލަބެއް އިންތިޒާމުކުރާ ފަރާތުގެ އަމިއްލަ ބަހުރުވައިން އެއޮޅިތަކުގައި ވާހަކަ ދައްކާތީއެވެ. އަދި ކުރެވޭ މަޝްވަރާތަކުގައި، އެއްޗެއް ބުނެލަން ފުރުސަތަކަށް އެދޭ މީހުނަށް އެފުރުސަތު ލިބުމަކީވެސް މީގައި ހިމެނޭ ޚާއްސަ ސިފައެކެވެ.\nކޮންމެއަކަސް ކުލަބު ހައުސްގައި ދެކުނުގެ އަޑު ވަރަށް ގަދަކޮށްލައިފިއެވެ. ތަފާތު އެކިއެކި ފަންތީގެ އަދި ގިންތީގެ މީހުންގެ އަޑުތަކާއި, މައުލޫމާތު ހިއްސާކުރެވެމުން ދާއިރު,އަދިވެސް މިތަނުން ޕޮލިސީލެވެލްގެ މީހުން ފެނުން މަދު ކަމަށް ބައެއް ފޯރަމްތަކުގައި ފާހަގަކޮށްފައިވެއެވެ. އެހެންނަމަވެސް މި މަޝްވަރާކުރުންތަކުގެ ތެރޭގައި ސިޔާސީ މީހުނަށާއި, ސަރުކާރުގެ ސިޔާސަތުތައް އެކަށައަޅާ މީހުނަށްވެސް އެހީތެރިކަން ލިބި ފައިދާކުރުވަނިވި މައުލޫމާތުތައް އެކިއެކި ފޯރަމްތަކުން ލިބޭނެއެވެ.\nރޭގެ ވަގުތެއްގައި ޓެކްނިއުސްގެ ފަރާތުން ކުރިއަށް ގެންދިޔަ ‘ދިވެހިންނާއި ކްލަބްހައުސް’ ހޯސްޓް/މޮޑަރޭޓް ކޮށްދެއްވަމުން ލޮޓީފައިލްސްގެ އެއް ފައުންޑަރު ނައްޓު (ނަސްރު) އަދްނާން އަދި ޕެނަލިސްޓުންގެ ތެރޭގައި ހިމެނުނު ޓެކްނިކަލް އަދި އައިސީޓީގެ ތަޖުރިބާކާރުން ވަނީ މި ޕްލެޓްފޯމް ރަނގަޅުގޮތުގައި ބޭނުން ކުރުމަށް ނަސޭހަތްތެރިވެ ތަފާތު ޚިޔާލުތައް ހިއްސާކޮށްފައެވެ. މިގޮތުން, ވަގުތު ބޭކާރުނުކުރުމާއި ‘ބާން އައުޓް’ވާ ގޮތަށް އެޕް ބޭނުން ނުކުރުމަށް ހުރިހަ ބޭފުޅުންވެސް ނަސޭހަތްތެރިވިއެވެ. ޕެނަލިސްޓުންގެ ތެރެއިން އާމިނަތު އަލީ އާއިޝާފިއު ޖަމީލް ފަދަ ބޭފުޅުން ފާހަގަ ކުރެއްވި ގޮތުގައި ވަރަށް ތަފާތު އާކަންތައް މިޕްލެޓްފޯމު ބޭނުންކޮށްގެން ކުރެވޭނެ ކަމަށް ފެންނަ ކަމަށެވެ. އެގޮތުން ކިޔަވައި ދިނުމާއި ތަފާތު ބައްދަލުވުންތައް ބޭއްވިގެން ދާނެކަމަށް ފެންނަ ކަމަށްވެއެވެ. ނައްޓު އަދުނާނު ފާހަގަ ކުރެއްވި ގޮތުގައި ޓެކްނޮލޮޖީގެ ހުރިހާ ވަޞީލަތްތައްވެސް ބޭނުން ކުރާއިރު އޭގެ ރަގަޅާއި,ނުބައި އެނގިގެން ބޭނުން ކުރުން ވަރަށް މުހިއްމެވެ. އެގޮތުން މީހާގެ ދިރިއުޅުމަށާއި, އަމިއްލަ ނަފުސަށް ގެއްލުން ނުވާނެހެން ބޭނުންކުރުމާއި, ގިނައިރު ހުންނަ ކަމަށް ވަންޏާ ފެންތަށްޓެއް ހިފައިގެން ހުރުމާއި, ދޭތެރެއިން ބުރެކްނެގުން މުހިއްމުކަމަށެވެ.


SunOnline: Jihaadhah furan furusathu nudhin massalaige hukum maadhamaa\nޖިހާދަށް ފުރަން ފުރުސަތު ނުދިން މައްސަލައިގެ ހުކުމް މާދަމާ\nނަޖާހު މަސްއޫދު 12 Jan 2021, 16:03\nއޮކްޓޯބަރ 19، 2017: ކުރީގެ ނައިބު ރައީސް އަބްދުﷲ ޖިހާދު -- ސަން ފޮޓޯ/ ފަޔާޒު މޫސާ\nކުރީގެ ނައިބު ރައީސް އަބްދުﷲ ޖިހާދު ބޭސްފަރުވާއަށް ދުބާއީއަށް ފުރުމުގެ ހުއްދަ ނުދޭން ކްރިމިނަލް ކޯޓުން ނިންމި ނިންމުމުގެ އިސްތިއުނާފު މަރުހަލާގެ ހުކުމް ކުރަން މާދަމާއަށް ތާވަލުކޮށްފި އެވެ.\nޖިހާދުގެ މައްޗަށް ދައުލަތުން ވަނީ ދައުލަތަށް ފައިދާއެއް ލިބެން އޮތް ކަމެއްގައި އެހެން ގޮތަކަށް އަމަލު ކުރުމުގެ ދައުވާ ކޮށްފަ އެވެ. އެއީ އޭނާ ރައީސް މުހައްމަދު ވަހީދުގެ ސަރުކާރުގެ ފިނޭންސް މިސްޓަރުކަން ކުރެއްވި އިރު، ނިންމެވި ނިންމުމަކާ ގުޅިގެންނެވެ. އެ މައްސަލަ ސާބިތުވެއްޖެ ނަމަ ފަސް އަހަރުގެ ޖަލު ހުކުމެއް އަންނާނެ އެވެ.\nޖިހާދު ރާއްޖެއިން ބޭރަށް ފުރަން ކޯޓުގެ ހުއްދައަށް އެދިފައި ވުމުން އެކަމާ މެދު ގޮތެއް ނިންމަން ޑިސެމްބަރު މަހުގެ 24 ވަނަ ދުވަހު ކްރިމިނަލް ކޯޓުގައި ބޭއްވި އަޑުއެހުމުގައި އެ ކޯޓުގެ ގާޒީ މުހައްމަދު ސަމީރު ނިންމެވީ ޖިހާދަށް ފުރަން ހުއްދަ ނުދިނުމަށެވެ.\nއެ ނިންމެވުން، ޖިހާދުގެ ފަރާތުން ވަނީ ހައިކޯޓުގައި އިސްތިއުނާފު ކޮށްފަ އެވެ. އެ މައްސަލައިގެ އަޑުއެހުންތައް މިހާރު ވަނީ ނިންމާލާފަ އެވެ. އަދި އެ މައްސަލައިގެ ހުކުމް ކުރުން މާދަމާ މެންދުރުފަހަށް ވަނީ ތާވަލުކޮށްފަ އެވެ.\nދުބާއީއަށް ފުރާވަޑައިގަންނަވަން ޖިހާދު އެދިވަޑައިގަތީ ބޭސްފަރުވާ ހޯދަން ކަމަށް ވިދާޅުވެ އެވެ. އޭގެ އިތުރުން، އޭނާގެ ދެ ދަރިން ކިޔަވަން ގޮސް ތިބެނީ ދުބާއީގައި ކަމަށާއި، އެ ދެ ދަރިންނާ ބައްދަލު ނުކުރެވޭތާ ގިނަ ދުވަސްވެފައިވާ ކަމަށްވެސް ވިދާޅުވި އެވެ. އޭގެ ތެރެއިން އެއް ދަރިފުޅު ބަލި ކަމަށްވެސް ވިދާޅުވި އެވެ.\nޖިހާދު ބޭރަށް ފޮނުވަން ދައުލަތުން ދެކޮޅު ހެދީ، ޖިހާދަށް ކޮށްފައިވާ ދައުވާ އަކީ ޖިނާއި ބޮޑު ދައުވާއަކަށް ވާއިރު، އަދި އޭނާއަށް ފަސް އަހަރުގެ ހުކުމެއް އައުމުގެ ފުރުސަތު އޮތް އިރު އޭނާ ފުރައިފި ނަމަ އޭނާ ފިލާފާނެ ކަމަށް ބެލެވޭ ކަމަށް ބުނެ އެވެ. އަދި ދުބާއީއާއި ރާއްޖެއާ ދެމެދު އެކްސްޓްރަޑިޝަން އެއްބަސްވުމެއް ނެތުމުން އޭނާ ފިލައިފި ނަމަ ހައްޔަރުކޮށްގެން ރާއްޖެއަށް ގެނެވޭނެ ގޮތެއްވެސް ނޯންނާނެ ކަަމަށް ބުންޏެވެ. އޭގެ އިތުރުން އޭނާ ފަރުވާ ހޯދާ ކަންކަމަކީ ރާއްޖެއިން ފަރުވާ ލިބެން ނެތް ކަންކަން ކަމަށް ބުނެފައި ނުވާކަންވެސް ދައުލަތުން ފާހަގަކުރި އެވެ.\nފުށިދިއްގަރުފަޅު ސްޕެޝަލް ޓޫރިސްޓް ޒޯނެއްގެ ގޮތުގައި ތަރައްގީ ކުރުމަށް ސަރުކާރުގެ 50 ޕަސެންޓް ހިއްސާވާގޮތަށް ޖޮއިންޓް ވެންޗަ އެގްރިމެންޓެއް ހެދުމަށް 2011 ވަނަ އަހަރު ނޮވެމްބަރު 29 ވަނަ ދުވަހު ވަޒީރުންގެ މަޖިލީހުން ނިންމި އެވެ. އެ ނިންމުމުގައި ވާގޮތުން އެ މަޝްރޫއަށް ސަރުކާރުން އެއްވެސް ފައިސާއެއް ހަރަދު ކުރާކަށް ނުޖެހެ އެވެ. ނަމަވެސް، ވަޒީރުންގެ މަޖިލީހުގެ ނިންމެވުމުގައި އޮތް 50 ޕަސެންޓުގެ ބަދަލުގައި ސަރުކާރުގެ 25 ޕަސެންޓް ހިއްސާ އޮންނަ ގޮތަށް ޖޮއިންޓް ވެންޗާ ކުންފުންޏެއް ހެދުމަށް ޕްރައިމް ކެޕިޓަލް މޯލްޑިވްސް ލިމިޓެޑާއެކު އެއްބަސްވުމުގައި ސޮއިކުރީ ޖިހާދު ފިނޭންސް މިނިސްޓަރުގެ މަގާމުގައި ހުރެގެންނެވެ.\nޖިހާދު ފުރުމުގެ މައްސަލަ އިސްތިއުނާފު ކޮށްފި\nޓެރަރިޒަމްގެ މައްސަލައެއް އަލުން ބަލަން އަންގައިފި\nޖިހާދަށް ނުފުރޭ ގޮތަށް ނިންމި ނިންމުން ބާތިލުކޮށްފި


Fiyavalhu alhaa list eh neh, othee gahdhaarun ge list eh: Shainee\nޔޫރަޕިއަން ޔޫނިއަން، އީޔޫއިން ފިޔަވަޅު އަޅާނެ ރާއްޖޭގެ 41 މީހެއްގެ ލިސްޓެއް ނެތް ކަމަށާއި އޮތީ ގައްދާރުންގެ ލިސްޓެއް ކަމަށް ފިޝަރީޒް މިނިސްޓަރު މުހައްމަދު ޝައިނީ މިއަދު ވިދާޅުވެއްޖެ އެވެ.\nޝައިނީ މިހެން ވިދާޅުވީ، ސަރުކާރުގެ އިސްބޭފުޅުންނާއި ރާއްޖޭގެ އިސްފަރާތްތައް ހިމެނޭ ގޮތުން 41 ފަރާތަކަށް ފިޔަވަޅު އަޅަން ލިސްޓެއް އީޔޫއިން އެކުލަވާލާފައިވާ ކަމަށް އީޔޫގެ ޕާލިމަންޓްގެ މެންބަރަކު ވިދާޅުވުމުން ކުރީގެ ރައީސް މުހައްމަދު ނަޝީދު މިއަދު ޓްވީޓެއް ކުރެއްވުމުންނެވެ.\nރައީސް ނަޝީދުގެ ޓްވީޓަށް ރައްދު ދެއްވަމުން ޝައިނީ ކުރެއްވި ޓްވީޓްގައި ވިދާޅުވީ، ފިޔަވަޅު އަޅާ މީހުންގެ ލިސްޓެއް ނެތް ކަމަށެވެ. އެކަމުގައި އެއްވެސް ޝައްކެއް އޮތްނަމަ ކޮލަމްބޯގައި ހުންނަވާ އީޔޫގެ ސަފީރާ ގުޅައި އެކަން ސާފުކުރުމަށް ވެސް ޝައިނީ އެދިވަޑައިގަތެވެ.\nއީޔޫގެ އުސޫލުތައް އޮންނަ ގޮތުން އެފަދަ ލިސްޓެއް އެކުލަވާލާނީ ވެސް އީޔޫގެ ގައުމުތަކުގެ ފޮރިން މިނިސްޓަރުން ހިމެނޭ ކައުންސިލުން ކަމަށާއި އެއީ ޕާލިމަންޓް މެންބަރުންނާ ހިއްސާކުރާނެ އެއްޗެއް ކަމަށް ވެސް ޝައިނީ ވިދާޅުވި އެވެ.\n"ފިޔަވަޅު އަޅާ މީހުންގެ ލިސްޓެއް ނެތް، އެކަމަކު އަހަރެންގެ އަތުގައި ގައްދާރުންގެ ލިސްޓެއް އެބަ އޮތް، ރައީިސް ނަޝީދުގެ ނަން އޮތީ ލިސްޓްގެ އެންމެ ކުރީގަ،" ޝައިނީ ވިދާޅުވި އެވެ.\nއެކަން ވަނީ ރާއްޖެއިން ޔޫރަޕިއަން ޔޫނިއަންގައި ހުންނަވާ ސަފީރު، އަހުމަދު ޝިއާން ވެސް ވަނީ ދޮގު ކުރައްވާފަ އެވެ. އީޔޫއިން ފިޔަވަޅު އަޅާ މީހުންގެ ލިސްޓެއް މިހާރު ވެސް އެކުލަވާލާފައިވާ ކަމަށް ބުނެ ފަތުރަމުންދާ ވާހަކަތަކުގައި އެއްވެސް މިންވަރެއްގެ ހަގީގަތެއް ނެތް ކަން ފާހަގަ ކުރައްވަމުން، ޝިއާން ވިދާޅުވީ އެއީ ސިޔާސީ މަގުސަދެއްގައި ފަތުރަމުންދާ ދޮގު ވާހަކަތަކެއް ކަމަށެވެ. އަދި އެފަދަ ވާހަކަތައް އިދިކޮޅުން ފެތުރުމުގެ ބޭނުމަކީ، ކުރިއަށްއޮތް ރިޔާސީ އިންތިހާބާ ދިމާކޮށް ވިޔަފާރިވެރިންނަށް ބިރުދެއްކުން ކަމަށް ގަބޫލު ކުރައްވާ ކަމަށް ވެސް ވިދާޅުވި އެވެ\nޑރ. މުހައްމަދު ޝައިނީ އީޔޫ އީޔޫއިން ރާއްޖެއަށް ފިޔަވަޅު އެޅުން


France ge bodu vazeeru quarantine gai | Mihaaru\nފްރާންސްގެ ބޮޑު ވަޒީރު ކަރަންޓީނުގައި\n10 ޖޫން 2021 - 20:33\nއަނބިކަނބަލުން ސެންޑްރާ ރިބޭލޭކް ކޮވިޑަށް ޕޮޒިޓިވްވުމާ ގުޅިގެން، ފްރާންސްގެ ބޮޑުވަޒީރު ޖޭން ކަސްޓެކްސް އަމިއްލަ ގެކޮޅުގައި ކަރަންޓީނު ފުރިހަމަ ކުރައްވަން ފައްޓަވައިފި އެވެ.\nމިއީ، އަހަރުދުވަހުގެ ތެރޭގައި ބޮޑުވަޒީރު ގެކޮޅުގައި ކަރަންޓީނުވާން ޖެހިވަޑައިގެންނެވި ތިން ވަނަ ފަހަރެވެ. އެންމެ ފުރަތަމަ ކަރަންޓީނުވެވަޑައިގަތީ، ޓުއާ ޑި ފްރާންސް ރޭހުގެ ޑިރެކްޓަރު ކްރިސްޓިއަން ޕްރުދޯމް، ކޮވިޑަށް ޕޮޒިޓިވްވި އިރު، އޭނާއާ ކޮންޓެކްޓްވުމުންނެވެ. ދެވަނަ ފަހަރު ކަރަންޓީނުވެވަޑައިގަތީ، ފަރަންސޭސި ރައީސް އިމަނުއެލް މެކްރޯން ކޮވިޑަށް ޕޮޒިޓިވްވި އިރު، އިމަނުއެލްއާ ކޮންޓެކްޓް ވުމުންނެވެ.\nބޮޑުވަޒީރުގެ އޮފީހުން އިއްޔެ ބުނި ގޮތުގައި، އެސްޓެރާޒެނެކާ ވެކްސިންގެ އެއް ޑޯޒް ޖައްސަވައިގެން ހުންނެވި ބޮޑުވަޒީރު، އިއްޔެ ހަވީރު ކޮވިޑަށް ޓެސްޓް ހެއްދެވުމުން ނަތީޖާ ދެއްކީ ނެގެޓިވް ކަމަށެވެ. އެހެން ނަމަވެސް، ކޮވިޑުން ރައްކާތެރިވުމަށް އަޅާފައިވާ ފިޔަވަޅުތަކާ އެއްގޮތަށް، ކަރަންޓީނުގެ ހަތް ދުވަސް ހަމަކުރައްވަން ގެކޮޅުގައި މަޑުކުރައްވާނެ ކަމަށް އެ އޮފީހުން ބުންޏެވެ.\nބޮޑުވަޒީރު ކަރަންޓީނުގައި މަޑުކުރައްވަން މި ޖެހިވަޑައިގަތީ، ކޮވިޑަށް ޕޮޒިޓިވްވާ މީހުންގެ ނިސްބަތް ދަށަށް ދާން ފެށުމުން، ފުރަބަންދުގެ ފިޔަވަޅުތަކަށް އިއްޔެ ލުއިތަކެއް ދޭން ފަށާފައި ވަނިކޮށެވެ. އެ ލުއިތަކުގެ ދަށުން ފިހާރަތައް ހުޅުވާލައި، ކެފޭތަކުގެ އެތެރޭގައި ތިބެގެން ކެއިންބުއިމުގެ ހިދުމަތް ލިބިގަތުން ހުއްދަކުރުމާ ގުޅިގެން، ބޮޑުވަޒީރު ވެސް އިއްޔެ މެންދުރު ކުރިން، އާންމުންގެ ތެރެއަށް ނުކުމެވަޑައިގެން، ބައެއް ފިހާރަތަކަށާއި އިންޑޯ ކުޅިވަރު އެކުވެންޏަކަށް ވެސް ޒިޔާރަތް ކުރެއްވި އެވެ. އަދި އިކޮނޮމިކް މިނިސްޓަރު ބުރޫނޯ ލެ މަޔާއާ އެކު މެންދުރުގެ ފަރިއްކޮޅެއްގައި ވެސް ބައިވެރިވެވަޑައިގަތެވެ.\nލުއިތަކާ ގުޅިގެން ސަރުކާރުގެ އޮފީސްތައް ހިންގުމުގެ އުސޫލުތައް ވެސް ވަނީ ބަދަލުވެފަ އެވެ. އެ ގޮތުން މިދިޔަ އަހަރުގެ އޮކްޓޫބަރު މަހަށް ފަހު، ފުރަތަމަ ފަހަރަށް މުޅި ކެބިނެޓް އެކުގައި ވަނީ އިއްޔެ ބައްދަލުކުރައްވައިފަ އެވެ.\nފަރަންސޭސި ވިލާތުގައި އަޅާފައިވާ ފުރަބަންދުގެ ފިޔަވަޅުތަކަށް ލުއިތަކެއް ދޭން ފެށީ، މިދިޔަ އެޕްރީލް މަހާ އަޅައި ބަލާއިރު، ކޮވިޑަށް ޕޮޒިޓިވްވާ މީހުންގެ އަދަދު ވަރަށް ބޮޑަށް ދަށަށް ދާން ފެށުމުންނެވެ. ފަރަންސޭސި ސަރުކާރުން މިހާރު އަމާޒު ހިފާފައިވަނީ، މި މަހުގެ 15ގެ ނިޔަލަށް، އެ ގައުމުގެ 30 މިލިއަން މީހުންނަށް ކޮވިޑްގެ ވެކްސިންގެ ފުރަތަމަ ޑޯޒް ދިނުމަށެވެ.\nއިރުއިރުކޮޅާ މިހާރު ގޭގަ ހުންނަން ޗުއްޓީ ލިބޭ.


ލޮކްޑައުން ލުޔާއި އެކު ގެވެށި އަނިޔާ ރިޕޯޓްކުރާ ވަރު އިތުރުވެއްޖެ! – DhiDaily\nލޮކްޑައުން ލުޔާއި އެކު ގެވެށި އަނިޔާ ރިޕޯޓްކުރާ ވަރު އިތުރުވެއްޖެ!\nލޮކްޑައުންގައި ރާއްޖޭގައި ގެވެށި އަނިޔާ ރިޕޯޓްކުރާ ވަރު މަދުވި ނަމަވެސް މިދިޔަ މޭ މަަހުގެ ފަހުކޮޅުން ފެށިގެންއިތުރުވެފައިވާ ކަމަށް ޖެންޑާ މިނިސްޓަރު އާއިޝަތު މުހައްމަދު ދީދީ މިރޭ ވިދާޅުވެއްޖެ އެވެ.\nނެޝަނަލް އިމަޖެންސީ އޮޕަރޭޝަން ސެންޓަރުގައި ބޭއްވި މީޑިއާ ބްރީފިންގައި ނޫސްވެރިން ކުރި ސުވާލަކަށް ޖަވާބު ދެއްވަމުން މިނިސްޓަރު ވިދާޅުވީ އަނިޔާ ރިޕޯޓްކުރާ ވަރު މަދުވިކަން އޭޕްރިލް މަހު މަދުވިކަން ފާހަގަ ކުރެވުނު ކަމަށާއި މޭމަހުގެ ފަހުކޮޅާ ޖެހެންދެން ވެސް އެކަން އޮތީ އެގޮތަށް ކަމަށެވެ. އެހެން ނަމަވެސް މޭ މަހުގެ ފަހުކޮޅުން ފެށިގެން އަނެއްކާވެސް އަނިޔާ ރިޕޯޓް ކުރާ ވަރު އިތުރުވެފައިވާ ކަމަށް އޭނާ ވިދާޅުވި އެވެ.\n”ގިނަވި އަދަދުތަކުގެ ތެރޭގައި އަޅުގަނޑުމެންނަށް ފާހަގަ ކުރެވުނީ ބޮޑަށް ޑޮމެސްޓިކް ވަޔަލެންސް. ދެން ޑޮމެސްޓިކް ވަޔަލެންސްގައި ވެސް ހަމަ ފިޒިކަލް ވަޔަލެންސް ބޮޑަށް ފާހަގަކުރެވިގެން ދިޔައީ،“ އައިޝަތު ދީދީ ވިދާޅުވި އެވެ.\nކުޑަކުދިންނަށް ޖިންސީ ގޯނާ ކުރުމުގެ މައްސަލަތައް ވެސް މި މުއްދަތުގައި އިތުރުވެފައިވާކަން ފާހަގަ ކުރެވެ އެވެ. އެގޮތުން މިއަހަރުގެ ޖެނުއަރީމަހުން ފެށިގެން މިހައިތަނަށް ހުށަހެޅި ކުޑަކުދިންނާ ގުޅުން ހުރި މައްސަލަތަކުގެ އަދަދަކީ 387 މައްސަލަ އެވެ. އެއީ އަންހެންކުދިންނާ ގުޅޭ 221 މައްސަލައަކާއި ފިރިހެން ކުދިންނާ ގުޅޭ 166 މައްސަލަ އެވެ. ބޮޑެތި މީހުންނަށް ގެވެށި އަނިޔާ ދިން ކަމުގެ 112 މައްސަލައެއް މިއަހަރުގެ މިހައިތަނަށް ޖެންޑާ މިނިސްޓްރީ އަށް ހުށަހެޅި އިރު އޭގެ ތެރެއިން ނުވަ މައްސަލައެއް ފިޔަވާ ހުރިހާ މައްސަލައެއްގައި ވެސް އަނިޔާ ލިބުނު ކަމަށް ރިޕޯޓްކޮށްފައި ވަނީ އަންހެނުންނަށެވެ.\nއެހެން ގައުމު ތަކުން ވެސް ކޮވިޑް ކޮންޓްރޯލްކުރަން ލޮކްޑައުން ކުުރުމުން އަނިޔާ ލިބޭ މީހުންނާއި އަނިޔާ ދޭ މީހުން އެއް ގެއެއްގައި ބަންދުވެ، މައްސަލަތައް ރިޕޯޓްކުރާ އަދަދު މަދުވި ކަމަށް ރިޕޯޓްކޮށްފައި ވެ އެވެ.


Photo: މަގާމް އިބްރާހީމްގައި އެކަލޭގެފާނުގެ ފިޔަވަޅުފުޅުގެ ނިޝާންތައް ވަރަށް ސާފު Photo: މަގާމް އިބްރާހީމްގައި އެކަލޭގެފާނުގެ ފިޔަވަޅުފުޅުގެ ނިޝާންތައް ވަރަށް ސާފު\nމާތްވެގެންވާ ޚަރަމްފުޅުގައިވާ ހާއްސަ ތަންތަނުގެ ތެރެއިން މަގާމް އިބްރާހީމްއެވެ. ތަވާފްކުރުމަށްފަހު މި ތަނުގައި ދެ ރަކައުތައް ނަމާދުކުރެއެވެ. ގެފުޅުގެ އިރުން 11 ވަރަކަށް މީޓަރާއި ކައިރީގައި ހުންނަ ރަން ކުލައިގެ ކުޑަ ކޮށްޓެއް ހެން ފެންނަން ހުންނަ މިތަނުގައި ވަނީ ގެފުޅު ބިނާ ކުރެއްވުމުގެ މަސައްކަތް ކުރައްވަމުން ގެންދެވިއިރު އިބްރާހިމްގެފާނު އަރާ ހުންނެވި ހިލަކޮޅެކެވެ. އެ ހިލަކޮޅުގައި އެކަލޭގެފާނުގެ ފައިތިލަފުޅުގެ ހުންނާކަމަށް ދެކެވުނު ވާހަކަތަކުގެ ހަޤީގަތް މިވަނީ ޔަގީންކުރެވިފައެވެ. ސައުދީން މިވަނީ އެ ހިލަކޮޅުގެ ފޮޓޯތައް ދައްކާލާފައެވެ. ފޮޓޯތަކުން ފެންނައިރު ހިލަކޮޅުގައި އެކަލޭގެފާނުގެ ފިޔަވަޅުފުޅުގެ ނިޝާންތައް ވަރަށް ސާފުކޮށް ފެންނަން އެބަހުއްޓެވެ.- ފޮޓޯ ހަރަމައިން ޝަރީފައިން


"Nilandhoo Thari" Quran Mubaaraathaai3Baiverin Vakivejje - AO News\n“ނިލަންދޫ ތަރި” ޤުރްއާން މުބާރާތާއި ތިން ބައިވެރިޔަކު ވަކިވެއްޖެ\n“ނިލަންދޫ ތަރި” ޤުރުއާން މުބާރާތުގައި މުބާރާތުގެ ޤަވާޢިދުގައިވާގޮތުގެ މަތިން ތިން ބައިވެރިއަކު މުބާރާތާއި ވަކިވެއްޖެއެވެ.\nފ. ނިލަންދޫ ކައުންސިލުން މުޅިން އަލަށް އިންތިޒާމުކޮށްގެން މިއަހަރުގެ ރަމަޟާންމަހު ކުރިއަށް ގެންދާ މި މުބާރާތާ ތިން ބައިވެރިން ވަކިވާން ޖެހުނީ ފުރަތަމަ ހަފްތާގެ ބައިވެރިންގެ ނަތީޖާއަށް ބެލުމަށްފަހުއެވެ.\nއެގޮތުން މުބާރާތާއި ވަކިވާން ޖެހުނީ ފ. ނިލަންދޫ / ވައިއެރޭގެ، ފަދުވާ މޫސާ ނަޢީމުއާއި، ފ.ނިލަންދޫ / ހިޔާ، މަޒީނާ ޢަބްދުﷲ އަޙުމަދާއި ފ. ނިލަންދޫ / ކަރަންކާވިލާ، އާނިޔާ ޢަލީއެވެ.\nމި މުބާރާތް ކުރިޔަށދަނީ ރަމަޟާންމަހު ކޮންމެ ހަފްތާއެއްގެ ހުކުރުދުވަހުގެރޭ ނިލަންދޫ ލަރނިންގ ސެންޓަރުގައެވެ. މި މުބާރާތުގެ ދެ ވަނަ ހަފްތާގެ ކިޔެވުން ރޭ ކުރިޔަށް ދިޔައިރު، މުބާރާތާއި ވަކިވި ބައިވެރިންނަށްވަނީ ނިލަންދޫ ކައުންސިލުން ހުށަހަޅާފައިވާ ފައިސާގެ ޢިނާމާއި ތަދްރީސުލް ޤުރުއާނުލް ކަރީމުން ހުށަހަޅާފައިވާ ފައިސާގެ ޢިނާމާއި ނިހާން އިންވެސްޓްމަންޓުން ސްޕޮންސަރކޮށްގެން ނިލަންދޫ ކައުންސިލުން ދޭ ޝީލްޑް ޙަވާލުކޮށްފައެވެ.\nމުބާރާތުގެ 12 ވަނަ ބައިވެރިއަކަށް ހޮވުނު ފަދުވާ މޫސާ ނަޢީމަށް އިނާމުތައް ޙަވާލުކޮށްދެއްވީ ފެނަކަ ކޯޕަރޭޝަންގެ ނިލަންދޫ ބްރާންޗްގެ ޑެޕިއުޓީ މެނޭޖަރ މުޙައްމަދު ޢަޒީޒުއެވެ. މުބާރާތުގެ 11 ވަނަ ބައިވެރިއަކަށް ހޮވުނު މަޒީނާ ޢަބްދުﷲ އަޙުމަދަށް އިނާމުތައް ޙަވާލުކޮށްދެއްވީ ނިލަންދޫ ޑޭލައިޓް ކްލަބްގެ ރައީސް ޢަބްދުއް ރައްޒާޤު ޙުސައިންއެވެ. 10 ވަނަ އަށް ހޮވުނު އާނިޔާ ޢަލީ އަށް އިނާމުތައް ޙަވާލުކޮށްދެއްވީ ޖަމްޢިއްޔަތުއް ޝަބާބު ނިލަންދޫގެ ޖެނެރަލް ސެކްރެޓަރީ ޢަބްދުލް މަޖީދު މޫސާއެވެ.\nތިން ބައިވެރިން މި މުބާރާތާއި ވަކިވުމުން ބާކީތިބި ނުވަ ބައިވެރިންވަނީ ތިލާވާއާއި ޙިފުޒު އަދި ޢުލޫމުލް ޤުރުއާނުން އެބައިވެރިއަކަށް ޤުރުއަތުން ލައްވާލި ސުވާލުތަކަށް ޖަވާބުދީފައެވެ. އެބައިވެރިން ކުރި މަސައްކަތުގެ ނަތީޖާ ފާޅުކުރުން އޮންނާނީ އަންނަ ހަފްތާ ހުކުރު ދުވަހުގެރޭ ކުރިއަށްގެންދާ ޕްރޮގްރާމުގައެވެ.\nއަންނަ ހަފްތާއިން ފެށިގެން ކޮންމެ ހަފްތާއަކުވެސް ދެ ބައިވެރިއަކު މުބާރާތުން ވަކިވެގެންދާނެ ކަމަށް ނިލަންދޫ ކައުންސިލުންވަނީ މަޢުލޫމާތު ދެއްވާފައެވެ.\nނިލަންދޫ ކައުންސިލުން ބުނީ މުބާރާތް ކުރިއަށް ގެންދެވެނީ ގިނަބައެއްގެ އެހީތެރިކަމާއި އެއްބާރުލުން ލިބިގެން ކަމަށާއި އެގޮތުން މުބާރާތަށް އެކިގޮތްގޮތުން އެހީތެރިވެފައިވާ ފަރާތްތަކުގެ ތެރޭގައި ޖަމްޢިއްޔަތުއް ޝަބާބު ނިލަންދޫއާއި، ނިލަންދޫ ސްޕޯރޓްސް ކްލަބާއި، ނިލަންދޫ ޑޭލައިޓް ކްލަބް ހިމެނޭ ކަމަށެވެ. އަދި ފެނަކަ ކޯޕަރޭޝަނާއި، ތަދްރީސުލް ޤުރުއާނުލް ކަރީމްއާއި، ނިހާން އިންވެސްޓްމަންޓް ޕްރައިވެޓް ލިމިޓެޑާއި، ހިލާލު ފިހާރައާއި ރަށުން ބޭރު އެތައް ފަރާތެއްގެ ދީލަތި އެހީތެރިކަން ލިބިފައިވާ ކަމަށް ވެސް އެރަށު ކައުންސިލުން ބުންޏެވެ.\nމުބާރާތުގެ އެއް ވަނައަށް އަންނަ ފަރާތަކަށް ނިލަންދޫ ކައުންސިލުން 15000ރ. (ފަނަރަހާސް ރުފިޔާގެ) ފައިސާގެ ޢިނާމެއް ހުށަހަޅާފައިވާއިރު، ޖަމްޢިއްޔަތުއް ޝަބާބު ނިލަންދޫގެ ފަރާތުން އަލްބްރޫޖް ޙައްޖު އެންޑް ޢުމުރާގެ ހެޔޮއެދުންތަކާއެކު ޢުމުރާ ދަތުރެއް ވަނީ ހުށަހަޅާފައެވެ.


ޅ.ކުރެންދޫއަށް ޕޯސްޓްގެ ޚިދުމަތް ދެއްވާނެ އެޖެންޓެއް ހޯދުން\nމޯލްޑިވްސް ޕޯސްޓްގެ ފަރާތުން ޅ.ކުރެންދޫ އަށް ތިރީގައިވާ ޚިދުމަތްތައް ދެއްވާނެ އޭޖެންޓެއް ބޭނުންވެއެވެ.\nރަށުގެ އެޑްރެސްތަކަށް ރައްދުކުރަންޖެހޭ ސިޓީ، ޕާރުސަލްފަދަ ތަކެތި ރައްދުކުރުން.\nސިޓީ، ޕާރުސަލް ޕޯސްޓް ކުރުމަށް ބޭނުންވާ ފަރާތްތަކަށް އެޚިދުމަތް ދިނުން.\nރަށުގައި ޕޯސްޓް ކުރެވޭ ތަކެތީގެ ތެރެއިން ރަށްފިޔަވައި އެހެން ތަންތަނަށް އެޑްރެސް ކުރެވިފައިވާ ތަކެތި ކުންފުނީގެ ހެޑްއޮފީހަށް ފޮނުވުން.\nޕޯސްޓުން ފޯރުވައިދޭ އެހެނިހެން ޚިދުމަތް ފޯރުވައި ދިނުން.\nއެޖެންޓްކަމަށް ހުށަހަޅުއްވާ ފަރާތުގެ ޝަރުތުތައް.\n- ވިޔަފާރި ކުރާ ނުވަތަ ވިޔަފާރި ކުރުމުގެ ހުއްދަ އޮތް ފަރާތެއްކަމުގައިވުން. ނުވަތަ ރަށުގައި ހަރަކާތްތެރިވާ ކްލަބް، ޖަމްޢިއްޔާ ކައުންސިލް ފަދަ އިދާރާއެއް ކަމުގައިވުން ނުވަތަ ރަށުގެ އިޖްތިމާޢީ ޚިދުމަތެއްދޭ ފަރާތަކަށްވުން. ވަކިފަރުދުންނަށްވެސް ކުރިމަތިލެވޭނެ.\n- ބޭންކް އެކައުންޓެއް އޮންނަ ފަރާތެއްކަމުގައިވުން.\n- ރަށު ކައުންސިލްތަކަށް އިސްކަންދެވޭނެއެވެ.\nމަހަކު -/ 500 (ފައްސަތޭކަ ރުފިޔާ) އޭޖެންސީ އުޖޫރަ\nއަދި މީގެ އިތުރުން ޚިދުމަތުގެ ކޮމިޝަން ލިބޭނެއެވެ.\nކައުންސިލް އިދާރާއެއްނަމަ: ރަސްމީ ލެޓަރހެޑްގަ ހުށަހެޅުއްވުން.\nވިޔަފާރިކުރާ ފަރާތެއްނަމަ: ވިޔަފާރި ހުއްދަ ކޮޕީ އާއި ވެރިފަރާތުގެ އައި.ޑީ.ކާޑް ކޮޕީ.\nކްލަބް، ޖަމުޢިއްޔާ އަދި ކުންފުންޏެއްނަމަ: ރަޖިސްޓްރީ ކޮޕީ އަދި ވެރިފަރާތުގެ އައި.ޑީ.ކާޑް ކޮޕީ\nވަކިފަރުދެއްނަމަ އައި.ޑީ ކާރޑްކޮޕީ އަދި ފޯރުވައިދޭ ޚިދުމަތާއި ގުޅުންހުރި ލިޔުންތައް\nމިކަމަށް ޝައުޤުވެރިވެ ވަޑައިގަންނަވާ ފަރާތްތަކުން 03 އޮގަސްޓް 2017 ވާ (ބުރާސްފަތި) ދުވަހުގެ 15:00 ގެ ކުރިން ސިޓީ ފޮނުއްވުން އެދެމެވެ. ސިޓީ ފޮނުވާއިރު ސިޓީއުރައިގެ ބޭރުގައި "އެޖެންޓްކަމަށް އެދި" މިހެން ޖައްސަވަންވާނެއެވެ. މާލެއިން ނަމަ ސިޓީ ހުށަހަޅުއްވާނީ ޕޯސްޓް ބިލްޑިންގ ގެ3ވަނަ ފްލޯރގެ އެޑްމިން ސެކްޝަނަށެވެ. އަދި އަތޮޅު ތެރެއިން ނަމަ މިކުންފުނީގެ ފެކްސް ނަމްބަރ 3321559 އަށް ފެކްސް ކުރެއްވުން އެދެމެވެ. އީމެއިލްއިން ފޮނުއްވާނަމަ ފޮނުއްވާނީ info@maldivespost.com އަށެވެ.\nމިކަމާ ބެހޭގޮތުން މަޢުލޫމާތު ސާފުކުރައްވަން ބޭނުންފުޅުވާ ފަރާތްތަކުން އެސިސްޓެންޓް މެނޭޖަރ މަޙްމޫދު އަޙްމަދު، މޮބައިލް ނަންބަރު 7772916 އާއި ގުޅުއްވުމުން އިތުރު މަޢުލޫމާތު ލިބިވަޑައި ގަންނަވާނެއެވެ.\nސުންގަޑި: 03 އޮގަސްޓް 2017 1500


7 Aharuge Kujjaku Priyanka Ah Saari Alhaane Goi Kiyaadheefi - Vaguthu\nހަތް އަހަރުގެ ކުއްޖަކު ޕްރިޔަންކާއަށް ސާޅި އަޅާނެ ގޮތް ކިޔައިދީފި\nއިންޓަނޭޝަނަލް ތަރިއެއްގެ ގޮތުގައި، މިހާރު ކުރިއަރަމުން އަންނަ ޕްރިޔަންކާއަކީ މިހާރު އައްސާމްގެ ޓޫރިޒަމް އެމްބަސަޑަރެކެވެ.\nއޭނާ މިހާރު އެދަނީ އެކި ތަންތަނުގައި އަދާމްގެ ފަތުރުވެރިކަން ޕްރޮމޯޓް ކުރުމުގެ މަސައްކަތް ކުރަމުންނެވެ. މިގޮތަށް އޭނާ ދަތުރުކުރަމުން ދަނިކޮށް ހަތް އަހަރުގެ ރަދާ ނަމަކަށް ކިޔާ ކުއްޖަކާއި، ޕްރިޔަންކާއާ މި ވަނީ ބައްދަލުވެފައެވެ.\nރަދާ އާއި ޕްރިޔަންކާ އާއި ބައްދަލުވުމުން އޭނާ ޕްރިޔަންކާއަށް ދަސްކޮށްދިނީ އިންޑިއާގެ ގައުމީ ހެދުން ސާޅި އަޅާ ގޮތެވެ. އެ ކުޑަކުއްޖާ ޕްރިޔަންކާއަށް ސާރީ އަޅާ ތަން ދައްކުވައިދޭ ވީޑިޔޯއެއް މިހާރު މީސް މީޑިޔާގައި ދައުރުވަމުންނެވެ.\nޕްރިޔަންކާ ވަނީ އެ ކުޑަކުއްޖާގެ ރީތިކަމަށް ތައުރީފްވެސްކޮށްފައެވެ. ޕްރިޔަންކާ އަސާމްގައި ހުރެ ބައެއް ސްކޫލަކަށްވެސް ޒިޔާރަތްކުރިއިރުު، އެތަނުގައި ބައެއް ނެށުމުގައިވެސް ބައިވެރިވިކަމަށް ވެއެވެ.


އޭނާ އަހަރެން ދޫކޮށްލީ އަހަރެންގެ އެއްވެސް ކުށެއްނެތިއެވެ. އަހަރެން އޭނާގެ މަތިން ހަނދާންނައްތާލެވޭތޯ ވަރަށް މަސައްކަތްކުރީމެވެ. އެހެނަސް އޭނާ އަހަރެންގެ ހިތްކުދިކުދި ކޮށްލާފައި ދިޔަކަމުގައި ވިޔަސް އޭނާގެ ހަނދާންތަކަކާ އަހަރެންނަކަށް ދުރަކަށް ނުދެވުނެވެ. އެހެން ނުވާންވީ ކީއްވެ ހެއްޔެވެ؟ އޭނާގެ އެ ރީތި ސޫރަވަނީ އަހަރެންގެ ހިތުގެ އެންމެ ހިމަ ނާރާވެސް ކުޅެލާފައެވެ.\nއަހަރެންގެ ހިތަށްއަރައެވެ. ފިރިހެނުންނަކީ އެހާ އަނިޔާވެރި ބައެއްހެއްޔެވެ؟ އެމިހުންނަކީ މީހުންނަށް އޮޅުވާލާ މަކަރާ ހީލަތުން ފުރިފައިވާ ބައެއް ހެއްޔެވެ؟ އެމީހުން އަންހެނުންނާ ދޭތެރޭ މިހާ އިހާނެތިކޮށް ކަންތައްތައް ކުރަނީ ކީއްވެބާވައެވެ؟ ހަމަ ދުލުން އެމީހުން އެބުނެލާ އެންމެ ދެ ލަފުޒަކުން އަހަރުމެންނަށް ކުރެވޭނެ އެއްވެސް ކަމެއް ނޯވެއެވެ. ޚުދު އަހަރެންގެ ހިތްވެސް އަހަންނަށް އަނިޔާވެރިވާހެން ހީވެއެވެ. އެތަށް ޒަމާނަކުއްސުރެ އެކުގައި އުޅެފައި ވަކިވެ ދިއުމުން ލިބޭ ވޭނާއި ހިތްދަތިކަން އިޙްސާސްކުރަމުން ދަނީ މި ދުނިޔޭގައި ކިތަށް އަންހެނުން ބާވައޭ އަހަރެންގެ ހިތަށްއަރައެވެ؟\nބާރީ އަހަރެން ދޫކޮށްލާފައި ދިޔައީ އަހަރެންގެ ހިތަށް ކެތްނުކުރެވޭފަދަ ހިތްދަތިކަމަކާއި ވޭންތަކެއް ދީފައެވެ. ހިލޭ އަންހެނެއްގެ ޖާދޫގައި ޖެހި ހައްޔަރުވުމުގެ ސަބަބުންނެވެ. އޭނާއަކީ ލޯބިލޯބި ދަރިފުޅުގެ ބައްޕައެއް ކަންވެސް ހަނދާން ނެތުނެވެ. އަހަރެންގެ އެއްވެސް ކުށެއްނެތި އެއްޗެހި ގޮވާ އަހަރެންގެ ހިތަށް އެތައް އަނިޔާތަކެއް ދީފައި ދިޔައިރު ހީވަނީ އަހަރެން މިއީ ބާރީ ބޭނުން ގޮތެއް ހަދަން ގަނެފައިވާ ކުޅޭކުޅޭ ބުދެއްހެންނެވެ. ހިތާމައަކީ އެހާ ނިކަމެތި ގޮތްތައް އަހަރެންނަށް ހަދާފައި ދިޔުމުންވެސް އަހަރެންގެ ހިތް ބާރީއަށް އެދި އަބަދު ގޮވާތީއެވެ.\nކޮޓަރިތެރޭ އެކަނި އިންނައިރުވެސް ބާރީގެ ހަނދާންތަކުން އަހަރެން ވަށާލައެވެ. އެ ހަނދާންތައް އައުވުމުން އަހަރެން ހާސްކުރުވައެވެ. އެހަނދާތައް އައުވުމުން މާޒީވެ ގޮސްފައިވާ އެތައް ކަންތައްތަކެއް ލޯމަތީގައި ނިއުޅި ތަސްވީރުތައް ކުރެހެމުންދެއެވެ. އަދިބޮޑަށް އެ ހަނދާންތައް އާވަނީ ބާރީއާއި އަހަންނަށް ލިބިފައިވާ ލޯބިލޯބި ދަރިފުޅު މިކިޔާލް ފެނުމުންނެވެ. ވާނީވެސް އެހެންތާއެވެ. އެދަރިފުޅުގެ ކޮންމެ ހީލުމަކުން ބާރީގެ ހަނދާންތައް އާކުރުވައެވެ. އެ ހިނގުމެވެ. އެ ލޮލެވެ. އެ ލޯބި ލޯބި ކޮލެވެ. ދަރިފުޅުގެ ހުރިހާ ސިފަތަކެއްވެސް ވައްތަރީ ހަމަ ބާރީއާއެވެ.\nޖުލައިމަހުގެ ސައްބީސް ވީ އެ ތާރީޚީ ދުވަހަކީ އަހަރެންގެ ހަނދާނުން ދުވަހަކުވެސް ފޮހެވިގެން ދާނެދުވަހެއް ނޫނެވެ. ބާރީ އަހަރެންގެ ގާތަށް އައިސް އަހަރެން ދޫކޮށްލާފައި ދިޔައީ އެ ތާރީޚީ މިނިވަންދުވަހުއެވެ. އެއްވެސް ރަހުމެއްނެތިއެވެ. އަހަރެންގެ ހިތުގައި ޖައްސައި ރޮއްވާފައެވެ. ދުވަސްތައް މާޒީވަމުން ދިޔައެވެ. އަހަރެން އެ ހިތްދަތި ކަމުގައި ދުވަސްތައް ގުނަމުން ދިޔައީމެވެ. އަދި މި ދުވަސް ތަކުގެތެރޭގައި އަހަރެން ބަލިވާން ފަށައިފިއެވެ. ކާއެއްޗެއް ނުކެވެއެވެ. ރަނގަޅަކަށް ނިންޖެއް ނުލިބެއެވެ. އަބަދުވެސް ހުންނަނީ ފާޑަކަށް ހުންއައިސްފައެވެ. އެއްވެސްކަމެއް ކުރާހިތެއް ނުވެއެވެ. މިހެން ކަންތައްތައް ދިމާވާންފެށުމުން މައިންބަފައިންގެ އެދުމުގެ މަތިން ޑޮކުޓަރަށް ދެއްކީމެވެ. ޑޮކުޓަރު ބެއްލެއްވުމަށްފަހު ޓެސްޓުތަކެއް ހެއްދިއެވެ. ޓެސްޓުތަކުގެ ނަތީޖާތައް ޑޮކުޓަރު ބެއްލެވުމަށްފަހު ވިދާޅުވީ ގަޑިން ގަޑިއަށް ކެއުމަށެވެ. ނުކައި ހުރުމުގެ ސަބަބުން ގޮހޮރުގައި ވަނީ ވަރަށް ބޮޑަށް ވައިހެދިފައި ކަމަށެވެ.\nއެއީ އަހަންނަށްވެސް އެނގޭ ކަމެކެވެ. މާތްﷲ މި ދުނިޔޭގައި ކާނާއާއި ފެނާއި ނުލައި ދިރިއުޅެވޭނެ ގޮތް މެދުވެރިކޮށް ދެއްވީ ފަހެ ކޮން އިންސަނަކަށް ހެއްޔެވެ؟ ނަމަވެސް އަރުން އެއްވެސް އެއްޗެއް އެތެރެ ކުރާހިތް އަހަރެން ނުވަނީއެވެ. އެހެނަސް ކެވޭތޯ ވަރަށް ހިތްވަރު ކުރަމެވެ. އެއީ އަހަރެންގެ ލޯބި ލޯބި ދަރިފުޅަށްޓަކައެވެ. ދުވަސްތައް ވޭތި ކުރަމުން ދަނިކޮށް އަނެއްކާވެސް މާބޮޑަށް އަހަރެން ބަލިވެއްޖެއެވެ. އަނެއްކާވެސް މައިންބަފައިން އަހަރެން ޑޮކްޓަރަށް ދެއްކުމަށްފަހު އަގުބޮޑު އެތައް ޓެސްޓްތަކެއް އަހަރެންގެ ހެއްދިއެވެ. މިފަހަރު ޓެސްޓްތަކުގެ ނަތީޖާ ލިބުމުން ޑޮކްޓަރ ބުނުއްވީ ބަނޑުގައި ހިލަތަކެއް ހުރުމުގެ ސަބަބުން އޮޕަރޭޝަނެއް ކުރަންޖެހޭ ވާހަކައެވެ. އަހަރެން އޮޕަރޭޝަން ކުރުމަށް އިންކާރު ކުރީމެވެ. އެހެނަސް އަހަރެންގެ ހިތާދެކޮޅަށް ރާއްޖެއިން ބޭރަށްގެންގޮސް އޮޕަރޭޝަން ކުރުވިއެވެ.\nއަހަރެން އަބަދުވެސް ހިތަށްއަރައެވެ. ޒަވާޖީ ހަޔާތެއް ފެށުމަކީ މީހާ ހަމައަކަށް އެޅުންކަމުގައި ގިނަބަޔަކު ބުނެއުޅެއެވެ. އަދި އެހަޔާތުން މޭވާ ލިބުމަކީ އެބަޔަކަށްލިބޭ އެންމެ ބޮޑު އުފާވެރިކަމާ ދިރިއުޅުން ފުރިހަމަވީކަމަށް ގިނަމީހުން ދެކޭފަދައިން ޚުދު އަހަރެންވެސް ޤަބޫލުކުރީ އެގޮތެވެ.\nއަހަރެން ބާރީއާ ކައިވެނި ކުރީ ރައްޓެހިވެގެން އުޅޭތާ އަހަރެއްވީ ފަހުންނެވެ. އޭރު އަހަރެންގެ އުމުރުން ނަވާ ރައަހަރެވެ. ކައިވެނީގެ ކުރިން އެނގެންޖެހޭކަމަށް ބުނާ ކަންތައްތަކެއް އޭރު އަހަރެންނަކަށް ނޭނގެއެވެ. ދުވަސްތައް ފާއިތުވަމުން ދިޔައެވެ. ބިންމަތީގައި ހެދޭ ކުދި ގަސްތައް ބޮޑުވެ މޭވާއަޅާ ދޮންވެ ފައްކާވަމުންދެއެވެ. އަދި އެގަސްތަކުގައި އާކުރިތައް ލަމުންދެއެވެ. އަހަރެންގެ ހަޔާތަށްވެސް އުފާވެރިކަން ލިބެމުންދިޔައެވެ. ހަމަ މިބީދައިން އަހަރެންގެ ބަނޑުގައިވެސް މޭވާއެއް ދޮންވެ ފައްކާވަމުންދިޔައެވެ. އެކަމާ އަހަރެމެން ދެމީހުންވެސް އުފާކުރީމެވެ.\nވަޒީފާއަށް ގޮސް ލިބޭ މުސާރައިން އަހަރެން ދިޔައީ ދުނިޔެއަށް މަރުހާބާ ކިޔަން ތައްޔާރުވަމުންދާ އަހަރެންގެ ތުއްދު ދަރިފުޅަށް ތަފާތު އެއްޗެހިތައް ނުހަނު އުފަލުން ގަނެ ހޯދަމުންނެވެ. އެދުވަސްކޮޅު ބާރީ ވެސް ހުރީ ވަރަށް އުފަލުންނެވެ. ބާރީ ބޭނުންވަނީ އޭނާކަހަލަ ފިރިހެން ކުއްޖެކެވެ. ވަގުތު އައިސްޖެހި ނުވަމަހާއި ނުވަދުވަސް ފުރުމުން އަހަރެން ވިހައިފިއެވެ. ލިބުނީ ލޯބިލޯބި ފިރިހެން ކުއްޖެކެވެ. ބާރީގެ މޫނުމަތިން އުފާވެރިކަން ފެނިގެން ދިޔައެވެ. އެއީ އޭނާ ބޭނުންވާ ކަހަލަ ދަރިއަކު ލިބުނީމައެވެ. ދަރިފުޅު ބޮޑު ވަމުންދާ ވަރަކަށް ބާރީއާ ދަރިފުޅު ވައްތަރުވަމުން ދެއެވެ. އަހަރުމެން ދެމީހުންވެސް ދަރިފުޅު ލިބުމުން އުޅެމުންއައީ ވަރަށް އުފަލުގައެވެ.\nމިކިޔާލްގެ އުމުރުން ހަތަރުއަހަރު ފުރުމުން އޭނާ ސްކޫލަށް ވެއްދީމެވެ. ސްކޫލުން ގެއަށް އައުމަށްފަހު ވަރަށް މަޖާ ވާހަކަތައް ދައްކައެވެ. އަހަރެންނަކީވެސް ސަރުކާރުގައި ބުރަކޮށް ވަޒީފާ އަދާކުރާ މީހެއްކަމުން ވަޒީފާގައި ގިނަވަގުތު ހޭދަކުރަންޖެހެއެވެ. ބާރީއަކީ އަމިއްލަ މަސައްކަތް ކުރާމީހެކެވެ. އަހަރެން ވަޒީފާއިން ނިމިގެން ގެއަށް އައިސް ފުރަތަމަ ދަރިފުޅުގެ މަސައްކަތްތައް ކުރަމެވެ. އެއަށްފަހު ގޭތެރޭގެ މަސައްކަތްތަކުގައި މަންމައަށް އެހީތެރިވެދެމެވެ. އަހަރެން ވަޒިފާގައި އުޅޭތީ މަންމަ އަހަރެން ލައްވާ އެހާވަރަކަށް ގޭތެރޭގެ މަސައްކަތްތަކެއް ނުކުރުވައެވެ.\nދުވަސްތައް މާޒިއާ އެކުވަމުންގޮސް އަހަރެންގެ ހަޔާތަށްވެސް ކަޅު ވިލާގަނޑެއްގެ ހިޔަނި އެޅޭކަށް މާކަ ގިނަދުވަހެއް ނުނެގިއެވެ. ޖެހުނު މައްސަލައެއްގައި އަހަރެންގެ ދޮށީ ބޭބެ ޖަލުގައި ހައްޔަރު ކޮށްފިއެވެ. މިކަމާ އާއިލާގެ އެންމެން ހިތާމަކުރިއެވެ. ބޭބެ ހައްޔަރު ކުރުމާއި ގުޅިގެން އަހަރެންގެ ދިރިއުޅުމަށްވެސް ބަދަލުތައް އަންނަމުން ދިޔައެވެ. ބާރީ އަހަންނާއެކު ކޮޓަރިތެރޭ ހޭދަކުރާ ވަގުތުތައް މަދުވަމުން ދިޔައެވެ. އަހަރެންނާ ލޯބިން ވާހަދައްކާލެނެ ވަގުތެއްވެސް މިހާރު ބާރީއަކަށްނުވެއެވެ. މިގޮތަށް ކަންތައްތައް ދިމާވުމުން އަހަރެން އެކަނިވެރިވާ ވަގުތުތަކާއި ރޭތައް ގިނަވަމުން ދިޔައެވެ. އަހަރެންގެ ހަޔާތަށް ފޫހިކަން އިތުރުވަމުން ދިޔައެވެ.\nއަހަރެންގެވެސް އެދުމުގެ މަތިން ބޭބެ ނެތުމުން ބޭބެގެ ދަރިފުޅުގެ ކަންތައްތައް ކޮށްދީހަދަނީ ބާރީއެވެ. އަދި ފަހުން ފަހުންއައިސް ބާރީ ގިނަވަގުތު ހޭދަކުރަނީ ބޭބެގެ ކޮޓަރީގައެވެ. އެކަމާ ބައެއްފަހަރު އަހަރެންގެގާތަށް ވަރަށް ރުޅިއާދެއެވެ. އަދި އެކަމާއި ބެހޭގޮތުން ބާރީއާ ސުވާލުކުރުމުން އޭނާބުނަނީ ފަހަރި އެކަނިވެރިވެފައި އިންނާތީ އޭނާއާ ވާހަކަދައްކާ އަނގަތަޅާލާ ޓީވީ ބަލައިލަން އެކޮޓަރީގައި އިންނަނީކަމުގައެވެ. ފިރިއަކުނެތި ވާހަކަދައްކާލާނެ މީހަކުނެތުމުން ކޮންމެމީހަކަށްވެސް އެހެން ވެދާނެއެވެ. ބައެއްފަހަރު ގޭތެރެއިން ތުންތުންމަތިން ފަހަރިޔާއި ބާރީއާއި ބެހޭގޮތުން ދައްކާ ވާހަކަތައް އަހަރެންގެ ކަންފަތަށް އަޑުއިވެއެވެ. ނަމަވެސް އަހަރެންނަކަށް އެއިވޭ އަޑުތަކެއް ޤަބޫލެއް ނުކުރެވެއެވެ. ވާނީވެސް އެހެންތާއެވެ. އަހަރެންނާ އިނދެގެން ބާރީ ގެއަށް އައީއްސުރެން ފަހަރިއާއި ބާރީ އުޅެނީ ގާތްތިމާގެ ދެމީހުން ހެންނެވެ.\nއެއްރެއްގެ އިރާކޮޅެވެ. ގެތެރޭގައި ޖެހުނު ކުޑަކުޑަ މައްސަލައެއްގައި ކުޑަކުޑަ ޒުވާބެއް ހިނގިއެވެ. އަދި އެޒުވާބުގެ ތެރޭގައި ބާރީ އަހަރެންގެ މަންމައާއި ދިމާއަށް އެއްޗިހި ކިޔުމުން އަހަރެން ބާރީގާތު މަންމައަށް އެއްޗެހި ނުކިޔުމަށް ބުނީމެވެ. އޭރު އެތާގައި އަހަރެންގެ ދޮށީދައްތަވެސް ހުއްޓެވެ. ބާރީހުރީ ވަރަށް ރުޅިއައިސްފައެވެ. ސަބަބަކީ މަންމަ ފަހަރިއާ ދިމާއަށް ކޮންމެވެސް އެއްޗެއް ބުނުމެވެ. އަދި ބާރީއާ ދިމާއަށްވެސް މަންމަ ކޮންމެވެސް އެއްޗެހިތަކެއްކިއެވެ. އިރުކޮޅަކުން ބާރީވެސް މަންމައާއި ދިމާއަށް އެއްޗެހި ގޮވަންފެށިއެވެ. އެވަގުތު އަހަރެން ވަރަށް ރުޅިއައިސްފައި ބުނީމެވެ. މަންމައާ ދިމާއަށް އެއްޗެހި ނުކިޔާ ބާރީ އަވަހަށް ބޭރަށްދާށެވެ. އަހަރެން ހަމަ އެ ހެންބުނުމުން ބާރީ ގެއިން ނުކުމެގެން ބޭރަށް ދިޔައީ އަހަރެން ވަރިކޮށްލާފައެވެ. އެވަގުތު އަހަރެން ޖެހިބުދެއްހެން އެތާ ހުރީމެވެ. ބާރީގެ ދުލުން އެބުނި އެއްޗެއް ޤަބޫލުނުކުރެވިފައެވެ. ދައްތައާއި މަންމަ މެންވެސް އަނގައިން ބަސްހުއްޓިފައި އެތާތިއްބެވެ. ވީދެރައިން އަވަސް އަވަހަށް އަހަރެން ކޮޓަރިއަށް ވަނީމެވެ. ކޮޓަރިއަށް ވަދެ އެތައްއިރަކު ރުއީމެވެ. އަދި އެވަގުތު އަހަރެން ހިތަށްއެރިއެވެ. ފަހެ އަހަރެންގެ ކުށަކީކޮބައި ހެއްޔެވެ؟ އަހަރެން އެތަށްއިރަކު ކޮޓަރިތެރޭ ރޯން އޮތީމެވެ. ވީދެރައިންނާއި ލިބުނު ހިތާމައިން އަހަރެންނަށް އިރުކޮޅަކުން ނިދިއްޖެއެވެ.\nޖެހިގެން އައިދުވަހުގެ ހެނދުނު ބާރީ އައިސް ވަރަށް ދެރަވެފައި އަހަރެންގެ ގާތު ވާހަކަދެއްކިއެވެ. އޭނާގެ މެޔާލާ އަހަރެން ބޮނޑިކޮށްލަމުން މަޢާފަށްވެސް އެދުނެވެ. އަދި އޭނާއަށް އެކުރެވުނީ ރަނގަޅު ކަމެއްނޫންކަމަށްވެސް އަހަރެންގެ ގާތުގައިބުނެ އޭނާ ވަރަށް ރުޔެވެ. އަހަރެން އެވަގުތު ބާރީއަށް މަޢާފްކުރީމެވެ. އަދި އަލުން އަހަރެންގެ މައިންބަފައިންގެވެސް އެދުމުގެ މަތިން ދެމީހުންގެ ކައިވެނި ރުޖޫޢަކުރީމެވެ.\nބޭބެ ހައްޔަރުކުރިތާ ދެމަހެއްހާ ދުވަސް ފައިތުވިތަނާ ދޮށީ ދައްތަ ބަލިވެއްޖެއެވެ. ދައްތަގެ ތިންވަނަ ދަރިފުޅަށް ބަލިވެ އިނީއްސުރެ ދައްތަ އުޅުނީ ވަރަށް ބަލިކޮންނެވެ. ދައްތަ ބަލިވެ އުޅުމުގެ ސަބަބުން ބޭބެއާ ބައްދަލުކުރަން އާޢިލާގެ އެންމެން ދާއިރު ދައްތައަކަށް ނުދެވެއެވެ. އެކަމާ ދައްތަ ވަރަށް ދެރަވެއެވެ. ދައްތަ ބަނޑަށް ދުވަސްފުރުމަށްފަހު ނުވިހައިގެން ދަރިފުޅު ނަގަންކުރި އޮޕަރޭޝަނުގައި ދިމާވި މައްސަލައެއްގައި ދައްތަ ބަލިވެ އުޅުމަށްފަހު މިދުނިޔެ ދޫކޮށް އަބަދުގެ އަބަދަށް އަހަރެމެންނާ ވަކިވެގެން ދިޔައެވެ. އާދެ! ލޯބިލޯބި ކުޑަކުޑަ ދައްތައެއް އަހަރެމެންނަށް ހަދިޔާއަކަށް ދީފައެވެ.\nދައްތަ ނިޔާވިރޭ ބޭބެ ގެއަށް ގެނައެވެ. ބޭބެ ފަހަރިގާތުގައި އެދުނީ ދައްތަގެ އެ ތުއްތު ދަރިފުޅު އަމިއްލަ ދަރިއެއްފަދައިން ބަލައިދިނުމަށެވެ. ދައްތަގެ ދަރިފުޅު ބަލަމުންގެންދަނީ ފަހަރިއެވެ. މިކަމާ ގޭގެ އެންމެވެސް ފަހަރިދެކެ ވަރަށް ލޯބިވެއެވެ. ދައްތަގެ ދަރިފުޅު ނިރާޝާ ގެންގުޅެނީ ފަހަރީގެ އަމިއްލަ ދަރިން ފަދައިންނެވެ. ފަހަރި އެދަރިފުޅު ދެކެ ވަރަށް ލޯބިވެއެވެ.\nމާގިނަދުވަސްތަކެއްނުވެ ބާރީ ސަރުކާރުގެ އޮފީހަކަށް ވަދެއްޖެއެވެ. ބާރީ ގިނަވަގުތު ހޭދަކުރަނީ އޮފީގައެވެ. ޑިއުޓިގަޑިނޫނަސް އޭނާ އޮފީހަށްދެއެވެ. އޭރުވެސް ގޭތެރޭގައި ފަހަރިއާއި ބާރީގެ ވާހަކަތައް ކޮއްކޮމެން ކޮންމެވެސް ވަރަކަށް ދައްކަމުންދެއެވެ. ނަމަވެސް އަހަރެން ކޮއްކޮމެން ދައްކާވާހަކަތައް ޤަބޫލެއް ނުކުރަމެވެ. އެއީ ދޮށީދައްތަ މިދުނިޔޭގައި ނެތުމުން އަހަރެން ދެކެމުންއައީ ފަހަރިއަކީ އަހަރެންގެ އެއްބަނޑު އެއްބަފާ ދައްތަކަމުގައެވެ. ފަހުންފަހުން އައިސް ބާރީ ރޭގަނޑު ގެއަށް އަންނަ ގަޑިވެސް ލަސްވަމުން ދިޔައެވެ. އެއްރެއަކު ބާރީ ތަންކޮޅެއް ލަހުން ގެއަށްއައުމުން އަހަރެން ސުވާލުކުރީމެވެ. "ކީއްވެ މިހާރު އެހާލަހުން ގެއަށް އާދެވެނީ"؟ މިހާރު ވެގެން އުޅޭގޮތަކީ އޮފީހުގައި އުޅޭ އެހެން މީހަކު ޑިއުޓީއަށް ނާންނާތީ މަސައްކަތް ތަންކޮޅެއް ބުރަވާތީ ލަހުން އާދެވެނީ ކަމުގައި ބާރަ ބުންޏެވެ. އެވަގުތު ބާރީގެ ވާހަކަދެއްކުމުގެ ރާގުގަނޑު ހުރިގޮތުން އަހަރެންގެ ހިތުގައި ކޮންމެވެސް ކަހަލަ ވަހުމުތަކެއް އުފެދުނެވެ.\nއެހެންދުވަހެކެވެ. އަހަރެން އޮފީހުގައި އުޅެފައި ބަނޑުހައިވެގެން ގެއަށްއައިރު ކޮޓަރިހުރީ ތަޅުލާފައެވެ. މަޑުމަޑުން ތަޅުދަނޑިނަގާ ތަޅުވަޅަށް ޖެހުމަށްފަހު ކޮޓަރި ހުޅުވާލީމެވެ. އޭރު ބާރީ އިނި ފޯނެއްގައެވެ. އަހަރެން ފެނުމުން ސިހޭގޮތްވިއެވެ. އަދި ފަހުން ގުޅާނަމޭބުނެ ފޯނު ބޭއްވިއެވެ. އެދުވަހު އަހަރެންނަށް ބާރީއާއި މެދު ޝައްކުތަކެއްވިއެވެ. ނަމަވެސް އެއްވެސް ވާހަކައެއްނުދައްކާ އަހަރެން އެނބުރި އޮފީހަށް ދިޔައީއެވެ.\nދުވަސްތައް މާޒީވަމުން ދިޔައެވެ. އަނެއްކާވެސް އަހަރެންގެ އުފާވެރި ހަޔާތައް ހިތާމައިގެ ވިލާގަނޑެއް ކުރިމަތިވަމުން ދިޔައެވެ. ބާރީގެ އުޅުން ބަދަލުވަމުން ދިޔައީ ވަރަށް ތަފާތުގޮތަކަށެވެ. މިގޮތަށް ކަންތައްތައް ދިމާވުމުން އަހަރެން ބާރީދެކެ ފުހިވާން ފަށައިފިއެވެ. އޭނާގެ އުޅުމަށް އަންނަމުން އެދާ ބަދަލުތައް ހޯދުމަށް ބޭނުންވިއެވެ. ނަމަވެސް އަހަރެންގެ ވަޒީފާގެ ކަންތައްތައް ހުންނަގޮތުން ގެއަށްއައިސް ދަރިފުޅުގެ ކަންތައްތައް ކުރުމަށްފަހު ވެފައި ހުންނަ ވަރުބަލިން އޮށޯވެ ނިދެނީއެވެ.\nއެއްރެއަކު ބާރީ އޮފީހުން ގެއަށް އައިއިރު އަހަރެން އޮތީ އެނދުގައި އޮށޯވެލައިގެން މައްޗަށް ބަލާށެވެ. ބާރީ ކޮޓަރިއަށް ވަދެފައި ބުންޏެވެ. މިހާރަކަށް އައިސް މީނައަށް ހާދަ ބޮޑެތި ބަދަލުތަކެއް އަތުވެއްޖޭ؟ އަނެއްކާ ބަލީތަ؟ އަހަރެން ޖަވާބެއްނުދެމެވެ. އަހަރެންނަށް ކާއެއްޗެއްވެސް މިރޭ ނުދޭނަންތަ؟ މިހެން ބުނުމަށްފަހު ސަމާސާ ކޮށްލުމުގެ ނިޔަތުގައި ބާރީ އަހަރެންގެ އަތުގައި ހިފިއެވެ. އަހަރެން އަތްފޮޅާލުމަށްފަހު އެނދުން ތެދުވީމެވެ. ވެގެން އުޅޭގޮތެއް އަހަންވެގެން އެވަގުތު ބާރި ސުވާލުކުރިއެވެ. އަހަރެންނަކަށް އެއްވެސް ޖަވާބެއް ނުދެވުނެވެ. ކުއްލިއަކަށް އަހަރެންގެ ލޮލުން ހޯސްލާފައި ކަރުނަތައް ފައިބައިގަތެވެ. އެވަގުތު ބާރީ އަހަރެން ގާތުގައި ރޮނީ ކީވެގެންތޯ ސުވާލުކުރިއެވެ؟ އއިރުކޮޅަކުން އަހަރެން ވާހަކަދައްކަންފެށީމެވެ. މިހާރު ބާރީ ތިޔައުޅެނީ ކޮންގޮތަކަށް ހެއްޔެވެ؟ އަހަރެންނަށް މިހާރު ހުރިހާއެއްޗެއް އެނގިއްޖެއެވެ؟ "ކޮންއެއްޗެއްތަ އެނގުނީ" ބާރީ އެއްސެވެ. ފަހަރިޔާ ބާރީގެ ގުޅުން! މިހެންބުނުމުން ވަގުތުން ބާރީގެ މޫނުމަޗަށް ނުތަނަވަސްކަން ވެރިވެގެން ދިޔައެވެ.\nޖެހިގެން އައިދުވަހު އަހަރެން މިކިޔާލް ސްކޫލަށްލާފައި އައިސްގޭގައި އުޅެނިކޮށް ބާރި ވަރަށް ހާސްވެފައި އައިސް އަހަރެންގާތުގައި ވަރަށް ބޮޑު ވާހަކައެއްދައްކަންވެފައި އޮތްވާހަކަ ބުންޏެވެ. އެއީ ކޮން ވާހަކައެއްތޯ އަހަރެން އެހީމެވެ. އެވަގުތު ބާރީއާއި ފަހަރިޔާއި ދެމެދު ހިނގަމުންދިޔަ ލޯބީގެ ގުޅުންތަކުގެ ވާހަތައް އަހަރެންނަށް ކިޔައިދެމުން ގެންދިޔައެވެ. އަޑުއަހާ! އަހަރެންނާއި ފަހަރިޔާ ރައްޓެހި ވެގެން އުޅޭތާ އަހަރަކަށްވުރެ ގިނަދުވަސް ވެއްޖެއެވެ. އަހަރެމެން ދެމީހުން ތަފާތުގޮތްގޮތަށް ބައްދަލުވަމުން ދިޔައިން! އަދި ދެމީހުންވެސް ތިބީ ކައިވެނި ކުރަން ވެސް ވަޢުދު ވެފައި! ނަމަވެސް މިއަދު ފަހަރި އެކަމާ އިންކާރު ކުރީ! ފުރަތަމަ އަހަންނަށް ލޯބި ހުށަހެޅީވެސް ފަހަރި! އަހަރެން އޭރުވެސް ބުނިން މިކަމުގެ ސަބަބުން އެތައްބައެއްގެ ދިރިއުޅުން ހަލާކުވެގެންދާނެކަމަށް! މީގައި ކުށްވެރިޔަކީ ހަމައެކަނި އަހަރެއްނެއްނޫން! އަހަރެންނާ އެއްވަރަށް ފަހަރިވެސް މިކަމުގައި ކުށްވެރި ވާނެ! މިވާހަކަތައް ބާރީގެ ދުލުން ކިޔައިދެމުން ދިޔައިރު ބާރީގެ ދުލުން ބޭރުވަމުންދާ ކޮންމެ ލަފުޒަކުން އަހަރެންގެ ހިތްކަތިލެވެމުން ދިޔައެވެ.\nހުރިހާވާހަކަތަކެއް ކިޔައިދީ ނިމުމުން ބާރި ސުވާލުކުރިއެވެ. އަދިވެސް އަހަރެންނާއެކު ކަލާ ދިރިއުޅޭ ނަންހެއްޔެވެ؟ އަހަރެންނަށް ބުނާނެ އެއްޗެއް ނޭގިފައި ކަރުނުން ފުރިފައިވާ ދެލޮލުން ބާރީއާ ދިމާއަށް ބަލަން އެތައްއިރަކު އިނދެވުނެވެ. އަނެއްކާވެސް ބާރީގެ އަޑުއިވުނެވެ. އަހަންނަށް މަޢާފްކޮށްދޭށެވެ. އަހަރެން ހިޔެއްނުކުރަން އަހަރެން ދެކެ އެހާލޯބިވާ މީހަކު ހުރިކަމަކަށް؟ ނަމަވެސް މިއަދު އަހަރެންނަށް އެނގިއްޖެ ކަލާ އަހަރެންދެކެ އިންތިހާއަށް ލޯބިވާކަން! އަހަރެން މިއޮތްހުރިހާދުވަހު އެކިގޮތްގޮތަށް އުޅުނު އިރުވެސް ކަލާ ވަފާތެރިކަންމަތީގައި އިނިތީ އަހަރެން ކަލާއަށް ޝުކުރުވެރިވަން! ބާރީގެ ވާހަކަތައް އަޑުއަހާފައި ދޭނެ ޖަވާބެއް ނޭގިފައި އަހަރެން އިނީމެވެ. އެއްކޮޅުން އަހަރެންގެ ލޯބިވާ ބޭބެގެ އަނބިމީހާއެވެ. އަދި އަނެއްކޮޅުން އަހަރެންގެ ލޯބިވާ ދަރިފުޅުގެ ބައްޕައެވެ.\nބާރީގެ ވާހަތައް އަޑުއެހުމަށްފަހު އަހަރެންގެ ތުންފަތް މަޑުމަޑުން ހަރަކާތްތެރިވިއެވެ. އަހަރެން މަޢާފްކުރާނީ ކާކަށްހެއްޔެވެ؟ އަހަރެން ބާރީއާއި ފަހަރިވެސް ތިޔަކަމުގައި ކުއްވެރި ކުރަމެވެ. ތިޔަކުރިކުށަކީ ކުޑަކުޑަކުށެއްނޫނެވެ. ތިޔަކުށުގެ ކައްފާރާއަކީ ވޭތުވެދިޔަތަން ހަނދާންނައްތާލާ އަލުން ރަނގަޅު ދިރިއުޅުމެއް އުޅެވެތޯ މަސްއްކަތްކުރުމެވެ. އިންސާނުންނަކީ ކުށް ކުރެވޭބައެކެވެ. އެކުރެވޭކުށަށް އެކަލާނގެ އެއިންސާނަކަށް ސަޒާވެސް ދެއްވާނެއެވެ. އަދި އިންސާނުނަށް ކުރެވޭ ކަންތައްތަކަށް ތަޢުބާވުމުގެ ފުރުސަތުވެސް ދެއްވަނީ ހަމަ އެނކަލާނގެއެވެ. އެހެންވީމާ އަހަރެންގެ އެދުމަކީ ތިޔަކުރެވުނު ކުށަށް ފުރަތަމަ އެކަލާނގެ ޙަޒުރަތަށް ތަޢުބާވުމެވެ. ފާފަފުއްސެވުން އެދި ﷲގެ ޙަޒުރަތުގައި ދުޢާ ދެއްނެވުމެވެ. އަހަރެން މިހެން ބުނުމުން ބާރީގެ ނުތަނަވަސްކަން ފިލައިގެން ހިނގައްޖެއެވެ. އަހަރެންދިން ޖަވާބަށް ބާރީ ޝުކުރުވެރިކަމުގެ ނަޒަރަކުން ބަލައިލިއެވެ. އަދި ބާރީ ވަރަށް އަސަރާއިއެކު ބުންޏެވެ. އަހަރެން އެއްގޮތަކަށްވެސް ހިއެއްނުކުރަން ކަލާ އަހަރެންނަށް ދެވަނަ ފުރުސަތެއް ދޭނެކަމަކަށް! އަހަރެންދެން ކުރިއަށްއޮތްތަނުގައި ބާލާނި ކުރެވުނު ފާފަތަކަށް ތަޢުބާވެ ރަނގަޅު ދިރިއުޅުމެއް ކަލާއާއެކު އުޅެވޭތޯއެވެ. އިރާދަކުރެއްވިއްޔާ މީގެފަހުން އަހަރެންގެ ފަރާތުން ދުވަހަކުވެސް އެކަހަލަކަމެއް ނުފެއްނާނެއެވެ.


Macron miadhu France ge verikamaa havaaluve vadaigannavaane\nމެކްރޮން މިއަދު ފްރާންސްގެ ވެރިކަމާ ހަވާލުވެވަޑައިގަންނަވާނެ\nކ. މާލެ 14 މެއި 2017 | އާދީއްތަ 14:52 1,468\nމެއި ހަތް ވަަނަ ދުވަހު ފްރާންސްގައި ބޭއްވުނު ރިޔާސީ އިންތިޚާބު ކުރެއްވި މެދުމިނުގެ ސިޔާސަތަށް ތާއީދުކުރައްވާ އެމެނުއެލް މެކްރޮން އާދީއްތަ ދުވަހު ބާއްވާ ރަސްމިއްޔާތެއްގައި ވެރިކަމާ ހަވާލުވެވަޑައިގަންނަވާނެއެވެ.\nރައީސްގެ ރަސްމީ ގެކޮޅު ކަމަށްވާ އެލިސީ ޕެލެސް ގައި ބާއްވާ ރަސްމިއްޔާތުގައި މެކްރޮން ވެރިކަމާއި ހަވާލުވެވަޑައިގަަންނަވާއިރު، އެމިނިކުފާނު ވެވަޑައިގަންނަވާނީ ވެރިކަމާއި ހަވާލުވެވަޑައިގަންނަވާ، ފްރާންސްގެ އެންމެ ޒުވާން ރައީސް އަށެވެ. އަދި މި ރަސްމިއްޔާތުގައި 21 ބަޑީގެ ސަލާމެއް އެރުވުމަށް ހަމަޖެހިފައިވެއެވެ.\nއިންވެސްޓްމެންޓް ބޭންކް ހިންގެވުމުގައި ކުރިން އުޅުއްވާފައިވާ އުމުރުފުޅުން 39 އަހަރުފުޅުގެ މެކްރޮންއަކީ ކުރިން އިކޮނޮމިކް މިނިސްޓަރުކަންވެސް އަދާކުރައްވާފައިވާ ބޭފުޅެކެވެ. އެ މަނިކުފާނު ވެގެންދާނީ ނަޕޯލިއަންއަށްފަހު އެގައުމުގައި ވެރިކަންކުރައްވާ އެންމެ ޒުވާން ރައީސަށެވެ. މެކްރޮން އިންތިޚާބު ކާމިޔާބު ކުރެއްވުމަކީ ޔޫރަޕްގެ ލީޑަރުންނަށް ފިނިކަމެއް ލިބިވަޑައިގެންނެވި ކަމަކަށް ވެގެންދާނެއެވެ.\nސިޔާސީ ދާއިރާގައި ތަޖުރިބާކާރު މެރިން ލެ ޕެން އާ ވާދަކުރައްވާ މެކްރޮން އިންތިޚާބުގެ 65 އިން ސައްތަ ހޯއްދަވައިގެންނެވެ.\nމެކްރޮން ފުރަތަމަ ސިޔާސީ ބޮޑު މަގާމަކަށް އައްޔަން ކުރެވިގެން ދިޔައީ 2014 ވަނަ އަހަރުއެވެ. އެ އަހަރުން ފެށިގެން އޯގަސްޓް 2016 އާ ހަމައަށް މިނިސްޓަރު އޮފް އިކޮނޮމީ އެންޑް ޑިޖިޓަލް އެފެއަރޒްގެ މަގާމު ފުރުއްވާފައި ވެއެވެ. މަގާމުން އިސްތިއުފާ ދެއްވީ 2017އިގެ ރިޔާސީ އިންތިޚާބަށް ނުކުމެ ވަޑައިގަތުމަށެވެ. ނަމަވެސް އިންތިޚާބުގައި ވާދަ ކުރައްވާނެކަން އިއުލާނު ކުރެއްވީ 2016 ވަނަ އަހަރުގެ ނޮވެމްބަރުގައެވެ.


Bin vikkumaai falhuraththah kuyyah dhinumuge baaruves Council thakah! - One Online\nބިން ވިއްކުމުގެ ބާރާއި ފަޅުރަށްތަކާ އެކު ކައުންސިލްތަކަށް ތާރީހީ ބާރުތަކެއް! ހިންގުން ހަރުދަނާވާން ޖެހޭ\nރައީސުލްޖުމްހޫރިއްޔާ ކުޅުދުއްފުށި ސިޓި ކައުންސިލާއި އަންހެނުންގެ ތަރައްގީ އަށް މަސައްލަތް ކުރާ ކޮމިޓީގެ މެމްބަރުންނާއެކު ބޭޢްވި ބައްދަލުވުމުގެ ތެރެއިން-- ފޮޓޯ: ރައީސް އޮފީސް\nނޫ ގާނޫނުއަސާސީން ފެހި ގާނޫނުއަސާސީ އަށް ނަގުލުވާން ޖެހުނު އެންމެ ބޮޑު އެއް ބޭނުމަކީ، މާލެ އަށް ޖަމާ ވެފައިވާ ބާރުތައް، ލާމަރުކަޒީ ނިޒާމުގެ ތެރެއިން އަތޮޅުތަކާއި ރަށްތަކަށް ދިނުމެވެ.\nއެކަމަށް ޓަކައި ލާމަރުކަޒީ ގާނޫނެއް އުފައްދައި، ސިޓީ ކައުންސިލްތަކާއި، އަތޮޅު ކައުންސިލްތަކާއި، ރަށު ކައުންސިލްތައް އުފެއްދި ނަމަވެސް މިހާތަނަށް އައިއިރު އެއްވެސް ވަރަކަށް އެ މަގުސަދު ހާސިލު ވެފައެއް ނުވެއެވެ. އޭގެ ބަދަލުގައި ފެންނަމުން ދިޔައީ، ލާމަރުކަޒީގެ ނަމުގައި ވެރިކަމުގެ ނުފޫޒާއި ބާރު ކައުންސިލުތަކަށް ފޯރުވަމުންދިޔަ ތަނެވެ.\nނަމަވެސް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ރާއްޖޭގެ ވެރިކަމަށް ވަޑައިގެންނެވީ، ލާމަރުކަޒީ ނިޒާމަކީ އޭގެ ހަގީގީ މާނައިގައި ހިނގާ ފުރިހަމަ ނިޒާމެއްގެ ގޮތުގައި ހެއްދެވުމުގެ ވައުދު ފުޅާއެކުގައެވެ. އެ ވައުދު ފުޅާއެކު، މިހާރު އޮތް 19 ވަނަ ރައްޔިތުންގެ މަޖިލީހުގެ ތެރެއިން، ގާނޫނުއަސާސީ އަށާއި، ލާމަރުކަޒީ ގާނޫނަށް މުހިއްމު އިސްލާހުތަކެއް ގެނެސް ސަރުކާރުން ވަނީ ކައުންސިލުތަކަށް ބޮޑެތި ބާރުތަކެއް ދޫކޮށްލައިފައެވެ.\nއެއަށްފަހު ދެން ހުރި އެހެނިހެން ގާނޫނުތަކުން ކައުންސިލު ތަކަށް ދޭން ޖެހޭ އިތުރު ބާރުތައް ދިނުމުގެ މަސައްކަތް ސަރުކާރުން މިހާރު ވަނީ ފަށައިފައެވެ.\nއެގޮތުން ކައުންސިލްތަކަށް ބިން ވިއްކުމުގެ ބާރު ދިނުމަށް، ބިމާ ބެހޭ ގާނޫނަށް އިސްލާހު ގެންނަން ހުށަހަޅާފައިވާ ބިލާއި، ފަޅުރަށްރަށް ކުއްޔަށް ދިނުމުގެ ބާރު ކައުސިލްތަކަށް ދިނުމުގެ ގޮތުން ފަޅު ރަށްރަށާބެހޭ ގާނޫނަށް އިސްލާހު ގެނަށް ހުށަހަޅާފައިވާ ބިލު ފާހަގަކޮށްލެވެއެވެ.\nކައުންސިލްތަަކަށް ބިން ވިއްކުމުގެ ބާރުދިނުމަށް ގާނޫނަށް ހުށަހަޅާފައިވާ އިސްލާހު:\nބިމާބެހޭ ގާނޫނުގެ ނުވަ ވަނަ މާއްދާގެ (ނ) އަށް ގެންނަން ހުށަހަޅާފައިވާ މި އިސްލާހުގައި ބުނެފައި ވަނީ، ކައުންސިލްތަކުގެ މިލްކުވެރިކަމުގެ ދަށުގައިވާ ބިން، ގާނޫނުއަސާސީ އާއި ބިމާބެހޭ ގާނޫނާ ހިލާފު ނުވާ ގޮތުގެ މަތިން ދެވަނަ ފަރާތަކަށް ވިއްކައި ނުވަތަ ކުއްޔަށް ދޫކުރެވޭނެ ކަމަށެވެ.\nއެގޮތަށް ދެވަނަ ފަރާތަކުން ގަންނަ، ނުވަތަ ކުއްޔަށް ހިފާ ބިމާއި އެ ބިމާ ގުޅިފައިވާ ހައްގުތައް އެ ފަރާތަކާއެކު ކުރެވިފައިވާ މުއާމަލާތަކާ އެއްގޮތަށް އެ ފަރާތަަކަށް ރަޖިސްޓްރީ ކޮށްދެވޭނެ ކަމަށްވެސް ބުނެފައި ވެއެވެ. އަދި ހަމަ އެބިން ލިބޭ ފަރާތުން، އެބިން ނުވަތަ ބިމުން ބައެއް އެހެން ފަރާތަކަށް ވިއްކަން ބޭނުން ނަމަ ކައުންސިލުގެ ހުއްދަ ލިޔުމުން ލިބިގެން އެ ބިން ނުވަތަ ބިމުން ބައެއް، ވިއްކައިލެވިދާނެ ކަމަށާއި ބިން ބަދަލު ކުރެވިދާނެ ކަމަށް ވެސް ބުނެފައި ވެއެވެ.\nކައުންސިލްތަކުގެ މިލްކުވެރިކަމުގެ ދަށުގައިވާ ބިން އެ ކައުންސިލުތަކުން ކުއްޔަށް ދީ، ބިމާބެހޭ އެހެނިހެން މުއާމަލާތްތައް ކުރަން ވާނީ ގާނޫނާއި ގަވާއިދު ތަކާ އެއްގޮތަށް ކަމަށްވެސް ބުނެފައިވެއެވެ.\nމީގެ އިތުރުން އެހެން ފަރާތްތަކަށް ބިންތައް ދޫކުރަން ވާނީ، ނުވަތަ ކުއްޔަށް ދޭން ވާނީ އެ ބިން އޮތް ރަށެއް ނުވަތަ ސިޓީއަކަށް ގާނޫނުގައިވާ ގޮތުގެ މަތިން ކަނޑައަޅާފައިވާ ލޭންޑްޔޫސް ޕްލޭނާ އެއްގޮތް ވާ ގޮތުގެ މަތިން ކަމަށްވެސް ބިލުގައި ވެއެވެ. އެހެންކަމުން މި ބިލުން ކައުންސިލްތަކަށް ލިބިފައިވާ އަމިއްލަ ވަންތަ ކަން އިތުރުވެ، އިގްސޯދީ މިނިވަންކަން ވެސް އިތުރު ވެގެންދާނެ އެވެ.\nފަޅު ރަށްރަށް ކުއްޔަށް ދިނުމުގެ ބާރު ކައުންސިލުތަކަށް ދިނުމަށް ހުށަހަޅާފައިވާ އިސްލާހު:\nފަޅު ރަށްރަށާބެހޭ ގާނޫނު އިސްލާހު ކުރަން ހުށަހަޅާފައިވާ މި ބިލުގެ (ށ) ގައި ބުނެފައި ވަނީ އިދާރީ ދާއިރާއެއްގައި ހިމެނޭ ފަޅު ރަށްރަށުގެ ތެރެއިން ރަށެއް ނުވަތަ ސިޓީއެއްގެ އިހުތިސޯސްގައި ހިމެނޭ ފަޅު ރަށްރަށް އެކި ފަރާތްތަކަށް ވަރުވާއަށް ލިޔެދީ، އެ ފަރާތް ފަރާތުން ވަކި ކުރާނީ މި ގާނޫނުގެ ދަށުން ހަދާ ގަވާއިދުގައިވާ ގޮތުގެ މަތިން އެ ރަށެއްގެ ނުވަތަ ސިޓީއެއް ނިސްބަތްވާ ކައުންސިލުން ކަމަށެވެ.\nބިލުގެ ހަތްވަނަ މާއްދާގައި ބުނެފައި ވަނީ ވަރުވާއަށް ލިޔެދީފައިވާ ފަޅު ރަށަކުން ރުއްގަސް ކަނޑަންވާނީ ނުވަތަ ނަގަންވާނީ ގަވާއިދުގައިވާ ގޮތުގެ މަތީން އަދި، ތިމާވެށި ހިމާޔަތް ކުރުމާބެހޭ ގޮތުން އަމަލުކުރާ ގާނޫނާއި ގަވާއިދުތަކާއި އެއްގޮތްވާ ގޮތުގެ މަތީން ކަމަށެވެ.\nއެ މާއްދާގައި މިހާރު އޮންނަނީ އެފަދަ ރަށްރަށުން ލަކުޑި ކަނޑަން ވާނީ މިނިސްޓްރީ އޮފް ފިޝަރީޒް އެންޑް އެގްރިކަލްޗަރުން ދޭ ލަކުޑި ސިޓީއަކަށް، އަތޮޅު ކައުންސިލުން ފޮނުވާ މީހަކާއި އެ ރަށެއް ލިޔުއްވައިގެން އުޅޭ ނުވަތަ ހަވާލުވެގެން ހުރި ފަރާތެއްގެ ނުވަތަ އެ ފަރާތުން ފޮނުވާ މީހެއްގެ ހާޒިރުގައި ކަމަށެވެ. ނަމަވެސް ރިސޯޓު ހެދުމަށާއި އިންޑަސްޓްރިއަލް ރަށެއްގެ ގޮތުގައި ތަރައްގީ ކުރުމަށް ފަޅު ރަށްރަށް ދޫކުރުމުގެ ބާރު ގާނޫނުން ގެންނަ އިސްލާހުން ކައުންސިލްތަކަށް ލިބިދީފައެއް ނުވެއެވެ.\nއިދާރީ ދާއިރާއެއްގައި ހިމެނޭ ފަޅުރަށެއް ނުވަތަ ސިޓީ ކައުންސިލެއްގެ އިހުތިސޯސްގެ ތެރޭގައި ހިމެނޭ ފަޅުރަށެއް އިންޑަސްޓްރިއަލް ރަށެއްގެ ގޮތުގައި ތަރައްގީ ކުރުމަށް ސަރުކާރުން ކަނޑައަޅައިފިނަމަ ލާމަރުކަޒީ ގާނޫނުގެ ދަށުން އެ ރަށެއް އެ ކައުންސިލެއްގެ އިހުތިސޯސުން ވަކި ކުރަން ވާނެ ކަމަށްވެސް ބިލުގައި ބުނެފައިވެއެވެ.\nމި ދެ ބިލުގެ ތެރެއިން ފަޅު ރަށްރަށާބެހޭ ގާނޫނަށް އިސްލާހު ހުށަހަޅާފައިވާ ބިލު މިހާރު އޮތީ، ލާމަރު ކަޒީ ކޮމިޓީގައެވެ. އަދި ބިމާބެހޭ ގާނޫނަށް އިސްލާހު ގެނައުމުގެ ބިލު އޮތީ މަޖިލިސް ތަޅުމުގައެވެ.\nމެންބަރުންގެ ހުރި ބައެއް ކަންބޮޑުވުންތައް\nމި ދެބިލަށް މަޖިލީހުގައި ކުރިއަށްދިޔަ ބަހުސްގައި ބައެއް ކަންބޮޑުވުންތައް މެންބަރުން ފާހަގަ ކުރެއްވިއެވެ.\nއެގޮތުން މި ބިލުގެ ހަގީގީ މަގުސަދަކީ ސަރުކާރުގެ މައިގަނޑު އެއް ސިޔާސަތު ކަމަށްވާ، ލާމަރުކަޒީ ނިޒާމު ހަރުދަނާ ކޮށް ކައުންސިލުތައް ބާރުވެރި ކުރުވުން ކަމަށްވިޔަސް، ކައުންސިލެއްގެ އިހުތިސޯސް ތެރޭގައި ހިމެނޭ ރަށެއް އިންޑަސްޓްރިއަލް ރަށެއްގެ ގޮތުގައި ކަނޑައަޅައިފި ނަމަ އެ ރަށެއް ނެގޭނެ ގޮތަކަށް އޮންނަ ނަމަ، އިންޑަސްޓްރިއަލް ރަށަކީ ކޮބައިކަން ގާނޫނުގައި ވަރަށް ސާފުކޮށް ބަޔާންވެފައި އޮންނާން ވާނެ ކަމަށް، ބިލުގެ ބަހުސްގައި ވާހަކަ ދައްކަވަމުން ހޯރަފުށީ ދާއިރާގެ މެންބަރު، އަހުމަދު ސަލީމް ވިދާޅުވިއެވެ.\nސަލީމް ވިދާޅުވީ، އެހެން ނޫނީ ގާނޫނު ތަންފީޒު ކުރުމުގައި ވަރަށް ބޮޑެތި ދަތިތަކެއް ކުރިމަތި ވެދާނެ ކަމަށެވެ. އާއްމުކޮށް އިއުލާން ކުރުމަކާ ނުލައި ކައުންސިލް ތަކުން ވެސް ރަށްތައް ނުދެވޭ ގޮތަށް ބޭއްވުމަށް ސަލީމް ވަނީ އެ ބިލަށް އިސްލާހު ގެންނަން ޖެހޭ ކަމަށްވެސް ވިދާޅުވެފައެވެ.\nތޮއްޑޫ ދާއިރާގެ މެންބަރު ހަސަން ޝިއާން ވިދާޅުވީ، ރަށްރަށުގެ ބިންތައް ނުއަގުގައި ވިއްކޭ ގޮތަށް އޮތުމަކީ ދެކޮޅު ހަދާ ކަމެއް ކަމަށެވެ. ނަމަވެސް ރަށްރަށުން އެހެނިހެން ބޭނުންތަކަށް ކުއްޔަށް ދީފައިވާ ބިމު ކުލީގެ 100 ޕަސެންޓް ސީދާ ކައުންސިލްތަކަށް ލިބޭ ގޮތަށް އޮތުން މުހިއްމު ކަމަށްވެސް ވިދާޅުވިއެވެ.\nކެންދޫ ދާއިރާގެ މެންބަރު އަލީ ހުސެއިން ވިދާޅުވީ، ވަކި މީހަކަށް ނިސްބަތް ނުވާ ގޮތަށް އަދި ވަކި ކައުންސިލަކަށް ނިސްބަތް ނުވާ އަދި ވަކި ކަމަކަށް ހަމަޖައްސާފައި ނުވާ ބައެއް ފަޅުރަށްތައް ކައުންސިލްތަކުގެ އިހުތިސޯސްގައި ނުހިމެނި އެބަހުރި ކަމަށެވެ. އެފަދަ ރަށްރަށް ބެލެހެއްޓުން ސަރުކާރަށް އޮންނަނީ އުނދަގޫ ކަމަކަށް ވެފައި ކަަމަށެވެ. އަދި އެގޮތަށް ހުންނަ ބައެއްް ރަށްރަށް އަތޮޅު ކައުންސިލްތަކާ ހަވާލު ކުރިއަސް ބަލަހައްޓަން އުނދަގޫ ހިސާބުތަކުގައި އަތޮޅު ކައުންސިލްތަކާ ދުރުގައި އެ ރަށްރަށް އެބަހުރި ކަމަށެވެ.\nއެހެން ކަމުން އެގޮތަށް ހުރި ރަށްރަށަށް ގޮތެއް ކަނަޑައެޅެންދެން އެންމެ ކައިރީގައި އޮންނަ ރަށެއްގެ ކައުންސިލަކަށް އެފަދަ ރަށްރަށް ބެލެހެއްޓުން ހަވާލު ކުރާގޮތަށް ގާނޫނުގައި ކަނޑައަޅަން ޖެހޭ ކަމަށްވެސް ވިދާޅުވިއެވެ. ރަށްރަށުން އަލަށް ހިއްކާ ބިންތަކާ ބެހޭ ގޮތުންވެސް ބައެއް މެންބަރުން ކަންބޮޑުވުން ފާޅު ކުރެއްވިއެވެ. އެފަދަ ބިންތަކާމެދު ކަންތައް ކުރަން ވާނެ ގޮތެއް ގާނޫނުން ބުނެދޭން ޖެހޭ ކަމަށްވެސް އެ މެންބަރުން ވިދާޅުވިއެވެ.\nމައި ސަރުކާރުން މޮނީޓާ ކުރުމެއްނެތި ބިން ވިއްކުމާއި ރަށްތައް ދޫކުރުން ކައުންސިލްތަކަށް ދޫކޮށްލުމުގެ ކަންބޮޑުވުން ވެސް މަދު މެންބަރުން ބިލުގެ ބަހުސްގައި ކަނބޮޑުވުން ފާޅު ކުރެއްވިއެވެ.\nމި ބަދަލުތަކަކީ ލާމަޒުކަޒީ ނިޒާމަށް އަންނަ ތާރީ ބޮޑެތި ބަދަލު ތަކަކަށް ވާއިރު، މި ކަންކަން އެންމެ ހަރުދަނާ ގޮތުގައި ހިންގައި ތަންފީޒު ކުރެވޭނެ ފަދަ ހަރުދަނާ ހިންގުމުގެ ނިޒާމެއް ގާއިމު ކުރުމަކީ ކޮންމެހެން ވެސް ބޭނުންތެރި ކަމެކެވެ. މި ނިޒާމުގެ ތަޖުރިބާކާރުން ވިދާޅުވާ ގޮތުގައި ބާރުތައް ދޫކުރުމަކީ މުހިންމު ކަމެކެވެ. އެހެން ނަމަވެސް އެއްވެސް ކޮންޓްރޯލެއް ނެތި، ނުވަތަ ހަރުދަނާ ހިންގުމުގެ ނިޒާމެއް ނެތި ކަންކަން ކުރިޔަށް ދާނަމަ، ރައްޔިތުންގެ ހަރުމުދާ އެއްވެސް އުސޫލެއް ނެތި ވިއްކައި ހުސް ކުރުމުގެ ފުރުސަތު އޮންނާނެ ކަމަށް އެބޭފުޅުން ގަބޫލު ކުރައްވަ އެވެ. އެހެން ކަމުން ބާރުތައް ދިނުމާ އެކު ނިޒާމު ހަރުދަނާކޮށް ކޮންޓްރޯލު ތައް ވެސް ވަރުގަދަ ކުރުމުގެ މުހިންމުކަން ބޮޑެވެ.\nގުޅޭ ޓެގު ރައްޔިތުންގެ މަޖިލިސް ލާމަރުކަޒީ ނިޒާމް ލާމަރުކަޒީ ނިޒާމް


UN Aanmu Majleehuge Raees Vaki Bayakah Campaign Kohgen Nuvaane: Shaheem - Vaguthu\nމިނިސްޓަރު އަބްދުﷲ ޝާހިދު ކޮމަންޑޫ ދާއިރާގައި - ފޮޓޯ: މީސް މީޑިއާ\nއދ.ގެ އާންމު މަޖިލިހުގެ ރައީސްގެ މަގާމުގައި ހުންނަވައިގެން ފޮރިން މިނިސްޓަރު އަބްދުﷲ ޝާހިދު ވަކި ސިޔާސީ ޕާޓީއަކަށް އިންތިޚާބެއްގައި ކެމްޕޭން ކުރުމުގައި ހަރަކާތްތެރިވެގެން ނުވާނެ ކަމަށް ކުރީގެ އިސްލާމިކް މިނިސްޓަރު ޑރ.މުހައްމަދު ޝަހީމް އަލީ ސައީދު ވިދާޅުވެއްޖެއެވެ.\nޝާހިދުއާއި ޑިފެންސް މިނިސްޓަރު މާރިޔާ އަހްމަދު ދީދާއާއި، ރައްޔިތުންގެ މަޖިލީހުގައި ތިއްބަވާ އެމްޑީޕީގެ ބައެއް މެންބަރުން ހިމެނިވަޑައިގަންނަވާ ގޮތަށް އެމްޑީޕީގެ ވަފުދެއް ދަނީ ކޮމަންޑޫ ދާއިރާގައި ހަރަކާތްތެރިވަމުންނެވެ. އެއީ، އެމްޑީޕީގެ ކެންޑިޑޭޓް މުހައްމަދު ރާޝިދުގެ ކެމްޕޭނަށެވެ.\nއެ ކެމްޕޭން ހަރަކާތްތަކުގައި ޝާހިދު އުޅުއްވާ މަންޒަރު ފެންނަ ފޮޓޯއެއް ޓްވިޓާގައި ޚިއްސާ ކުރައްވައި، ޝަހީމް ލިޔުއްވާފައި ވަނީ އދ.ގެ ރައީސްގެ މަގާމުގައި ހުންނަވައިގެން ޝާހިދަށް ރާއްޖޭގެ ދާޚިލީ އިންތިޚާބުތަކުގައި ވަކި ކޮޅަކަށް ތިގޮތަށް ހަރަކާތްތެރި ނުވެވޭނެ ކަމަށެވެ. ޝާހިދު "ކޮންމެ ވެސް އެއް ކަމެއް ދޫކޮށްލަން އެބަ ޖެހޭ،" ކަމަށް ވެސް ޝަހީމް ވިދާޅުވިއެވެ.\nUN ge Raess ge Maqaam gai hunnavaigen @abdulla_shahid ah raajjeyge dhaakhilee inthikhaab thakuga vaki kolhakah thi gothah harakaaitheri nuveveyne. Kommes eh kameh dhookollavan eba jehey! pic.twitter.com/pkeTgVJn8i\n— Mohamed Shaheem Ali Saeed (@Mohamedshaheem1) January 12, 2022\nފޮރިން މިނިސްޓަރުގެ މަގާމު އަދާކުރައްވަމުން އދ. ގެ އާންމު މަޖިލީހުގެ ރައީސްގެ މަގާމު ފުރުއްވުމަކީ ގާނޫނު އަސާސީއާއި ޚިލާފު ކަމެއް ކަމުގައި ވާދަވެރި ޕީޕީއެމްގެ އިސް ބޭފުޅުންނާއި ބައެއް ގާނޫނީ ބޭފުޅުން ވެސް ފާހަގަ ކުރައްވައެވެ. އެއީ ވަޒީރަކަށް އެހެން ވަޒީފާއެއް އަދާ ކުރެއްވުމަކީ މަނާ ކަމެއް ކަމުގައި ގާނޫނު އަސާސީގައި ބަޔާން ކޮށްފައި އޮންނާތީއެވެ.\nމި ގާނޫނީ ބަހުސާއި ގުޅޭ ގޮތުން "ވަގުތު" އިން ސުވާލު ކުރުމުން ފޮރިން މިނިސްޓަރު ޝާހިދު ވިދާޅުވީ، އޭނާ އދ. ގައި އަދާ ކުރައްވާ ވަޒީފާއަކީ ގާނޫނު އަސާސީގައި ބަޔާން ކުރާ ވަޒީފާއެއް ނޫން ކަމުގައެވެ. އދ.ގެ އާންމު މަޖިލީހުގެ ރައީސްއަކީ އަހަރެއްގެ ދައުރަކަށް ގައުމެއްގެ އިސް ވެރިއަކު އަދާ ކުރައްވާ ހައިސިއްޔަތެއް ކަމުގައި ވިދާޅުވެ، އެފަދަ ބައެއް އެހެން ހައިސިއްޔަތުތަކުން ޝާހިދު މިސާލު ވެސް ދެއްކެވިއެވެ.\nކޮމަންޑޫ ދާއިރާ ތަމްސީލް ކުރައްވަމުން ގެންދެވި އެމްޑީޕީގެ މެންބަރު ހުސައިން ވަހީދު މިދިޔަ މަހުގެ 14 ވަނަ ދުވަހު އަވަހާރަވެ އެ ގޮނޑި ހުސްވުމުން، އަންނަ މަހުގެ ފަސްވަނަ ދުވަހު ބައި އިލެކްޝަން ބާއްވަން ވަނީ ނިންމައިފައެވެ. އެމްޑީޕީގެ އިތުރުން އިދިކޮޅު ޕީޕީއެމްއާއި، އެމްއެންޕީން ވެސް މި ބައި އިލެކްޝަންގައި ވާދަކުރެއެވެ.\nޖެނުއަރީ 13, 2022 10:52\nއދ ގެ ބޭއިންސާފު މިފެންނަނީ އަބަދުވެސް ވަކި ކޮޅަކަށް ބުރަވެފައި، މުޅިންވެސް އދ ފެންނަނީ ހަމަ މިގޮތަށް ! ދެން ކޮން ސުލްހައެއް ދުނިޔޭގައި އޮންނާނީ !\nޖެނުއަރީ 13, 2022 15:35\nޝާހިދުގެ މިޢަމަލު ހެއްކާއެކު އދ އަށް ރަސްމިކޮށް ހުށަހަޅަން ފެންނަނީ!!\nޖެނުއަރީ 13, 2022 11:22\nއދ ގެ ތާރީޚްގައިވެސް އެފަދަ މަޤާމެއްގައި ބޮޑު ވަގަކު ހުރި ފަހަރެއް މި ނޫނީ އަދި ނާދޭ\nޖެނުއަރީ 13, 2022 11:25\nޖެނުއަރީ 13, 2022 11:40\nކުރާނެ ތިމީހުން. ތީ ގޮތެއް ފޮތެއް ހުރި ބައެއްނޫނޭ. މިހާރުވެސް ޤާނޫނާ ޙިލާފަށް އެދަނީ ދެ މަޤާމް ފުރަމުން މުސާރަ ނަގަމުން. ދެން ކެމްޕޭނު ނުކޮށް ހުންނާނެތަ؟ # އިންޑިއާ އައުޓް #\nޖެނުއަރީ 13, 2022 11:58\nބޭފުޅާ އދ ގެ ރައީސެއް ނޫނޭ ބަޔަކަށް ކެމްޕެއިން ކުރަން ދިޔައީ. އެމްޑީޕީގެ އެކްޓިވިސްޓް އަބްދުﷲ ޝާހިދު ދިޔައީ. ހޭބައްޔާ.\nޖެނުއަރީ 13, 2022 12:11\nއެހެން ބުނިއިރު ހުރީ ރާއްޖޭގެ ފޮރިން މިނިސްޓަރ މަޤާމުގައި،\nޖެނުއަރީ 13, 2022 12:47\nޔާނު ޕޕ އައް ސަޕޯޓް ކޮއްގެންނުވާނެ\nޖެނުއަރީ 13, 2022 13:00\nއދ ގެ އާންމުމަޖިލިސްގެ ރައީސަކަށްވިޔަސް ސިޔާސީ ޕާރޓީއެއްގަ އުޅެވޭނެ އެހެންވީއިރު ކެމްޕެއިންވެސް ކުރެވޭނެ\nޖެނުއަރީ 13, 2022 14:59\nސާހިދުވީއްޔާ ކުރެވޭނެ އެބޭފުޅާ ބޮޑުފުޅުވީ ސަލަވާތްކިޔަވައިދީގެން ބައްފާފުޅު ހޯދި ލާރިންނާއި ބައްޕާފުޅަށް ޕެންސަން ލިބެންކައިވީމާ ރައީމައުމޫނަށް ދަންނަވައިގެން އާދޭސްކޮށްގެން3މަގާމުހަމޖައްސައި އެތިންމަގާމުން ޕެންސަން ލިބޭންފެށިމާ ބައްޕަ ދިން ޕެންސަނުގެ ލާރިން މިއީނޫންތޯ ހަލާލުގޮތުގައި ފައިސާ ހޯދުމަކީ!\nމީނަމީ ސްޕްލިޓް ޕާސަނަލީއެއް، ބައެއްފަހަރު ރާއްޖޭގެ ފޮރިން މިނިސްޓަރަކަށް ވާނެ، އަނެއްބައި ފަހަރު އދ.ގެ އާންމު މަޖިލިހުގެ ރައީސް! މިވެސް ބޮޑު ޖޯކެއްދެން\nޖެނުއަރީ 13, 2022 16:30\nގައިރު ގާނޫނީ ފޮރިންމިނިސްތަރެއް ސާހިދަކީ\nޖެނުއަރީ 13, 2022 17:46\nއދ އާމު މަޖުލީހުގެ ރައީސްގެ ހައިސިއްޔަތުން ގަވްމުގެ ރައްޔިތުން ނަށް ވިސްނައިދިނުން މުހިންމު އެ ވެރިކަން ކުރިމީހާގެ ޚިޔާނާތުގެ އެތަކެއް މައްސަލައެއް ފުނިޖެހިފައި\nޖެނުއަރީ 13, 2022 18:35\nނުބެހެނެ ކަމެއް ނެތް. އަލިފުދާލު މަޖިލީހުގެ ރައީސަކީ ދިވެއްސެއް. އހެނެއް ކަމކު ރައީސް މީހާއަށް ދިވެހި އައިޑެންޓިޓީ ގެއްލޭެނެތަ. އެއްކަމެއްވެސް ނުކުރެވޭނެ. ރަގަޅަށް ގާނޫނު ބެލީމަ ފެންނާނެ ކޮންމެ ކަމެއްވެސް ދެގޮތަށް. އދެގޮތްވެސް ހެޔޮ. މައްސަލައަކީ ރަގަޅަސް ނުކިޔަވަންޏާ ނުފެންނަނެ ދެގޮތެއް. އެއީވެގެން އުޅޭ ގޮތަކީ. ހަމަހިމޭނެުން ތިބީމަ ރަގަޅުވާނެ. މިސާލަކަސް އަލިފުދާލުގެ ރައީސްގެ ހިމަޔަތާއި ރައްކާތެރިކަންވެސް އޮންނާނެ. އެހެނވީމަ އަލިފުދާލޭ ނުކިޔާ.